
Mawu Oyamba 


Mwambi ndi mutu wa nkhani kapena nthano inayake. 
Munthu akaponya mwambi, anthu amakumbukira nkhani 
yake yonse komanso phunziro lake. Miyambi ndi chida 
chabwino kwambiri pothandiza ena. Ukhoza kupereka 
malangizo amphamvu, kudzudzula kapena kuchenjeza 
munthu popanda kumukhumudwitsa. Ena amanena miya- 
mbi pofuna kubisa tanthauzo la zomwe akunena kuti ana 
a makutu akuthwa kapena anthu ena asadziwe zimene 
akutanthauza. Timaponyanso miyambi pofuna kukome- 
tsera nkhani kuti isakhale yozizira. Kungoti pamafunika 
ukadaulo kuti tiluke nkhani n'kuponya mikuluwikoyo 
pamalo oyenera. N’chifukwa chake kudziwa tanthauzo la 
mkuluwiko ulionse n’kofunika kwambiri. 

“Akuchita dala” anapita ndi madzi. 

Tanthauzo: Tisamalekerere anthu akuchita zoipa 
kapenanso akusochera pongoganiza kuti ndi aakulu 
msinkhu kapena ophunzira kwambiri moti akudziwa 
zoyenera kuchita. M’pofunika kuwachenjeza ndi 
kuwathandiza kuti asagwere m’mavuto. 


“Andilekere” anapha amake. 

Tanthauzo: Kuti zinthu zitiyendere bwino, tizipempha 
mnzeru kwa ena, apo ayi tikhoza kuchita zinthu zomwe 
tinganong’oneze nazo bondo. 


“Anditame” anasupula mtembo wa eni. 
kapena kumadzitama pa zinthu zomwe sukuzidziwa 
bwinobwino. 


“Bongololo ndi ndiwo” n’kulinga uli ndi anzako 
amene umadya nawo. 

Tanthauzo: Umboni umafunika ngati ukuchita zinthu 
kuti udziwe ngati ukulondoladi. 


“Chitachita” sachichitika. 

Tanthauzo: Kuumiriza kapena kuzunza anthu pogwira 
ntchito sikuthandiza, chifukwa mapeto ake ntchitoyo 
siyenda. 

“Chitani” anagulira nkhwangwa matowo. 
Tanthauzo: Pafunika kuganizira mofatsa tisanagule 
chinthu chifukwa mwina tikhoza kungowononga 
ndalama pachinthu chopanda ntchito kwenikweni. 


“Chitani” anakafera kunyanja. 

Tanthauzo: Munthu wolamula asodzi anafera kunyanja 
chifukwa chosadziwa kupalasa bwato. Nthawi zonse 
ankangouza ena kuti apalase. Pofuna kuchita kanthu kena 
pafunika kufunsa ena kuti atithandize kachitidwe kake, 
kenaka n’kuganizira bwino ngati tingathe. Zinthu 
zoumiriza sizichita bwino. 


“Diso la lumbe lili mkamwa,” n’kulinga utaliona. 
Tanthauzo: Si bwino kumanena zinthu zimene 
sukuzidziwa bwinobwino. 


“Dzandioneni,” n’kukhala ndi zako. 
Tanthauzo: Osamadzitamira katundu wa eni ake koma 
wako. 


“Gona n’kuphe” sali patali. 

Tanthauzo: Ena akatiuza kuti tidikire, tisamanyinyirike 
chifukwa nthawi sichedwa kutha. Chachikulu n’kudikira 
kuti winayo akwaniritse lonjezo lake. 


“Gona” ndi mwini nyumba. 
Tanthauzo: Ukakhala mlendo sungachite kapena 
kutenga kalikonse, pokhapokha eni pakhomopo atakuuza. 


“Ichi chakoma,” anagona m’khufi atafika kwawo. 
Tanthauzo: Ukamakonda kwambiri zosangalatsa, 
umayenera kudziwa kuti mavuto akukusunzumira 
mochenjera. 


“Ichi n'changa” chidapinditsa mchira wa nyani. 
Tanthauzo: Nthawi zina chifukwa cha umbombo 

timawonongetsa zinthu. Munthu angaganize kuti, 
“Ndikatulutsa pano ndidya ndi anzangawa,” choncho 
amangokhala ngati alibe kanthu. Akamati akaone 
amakapeza zawonongeka. 


“Ichi n'changa” chinaolera pansalu. 
Tanthauzo: Kuumira kumachititsa kuti zinthu 
ziwonongeke. 


“Ichi n'chiyani” n’kulinga muli awiri. 

Tanthauzo: Anthu akakhala awiri amatha kuchita zinthu 
modalirana ndipo amatha kuthandizana wina akapeza 
mavuto. 


“Ili kutali mvula,” m’mera uona ng'amba. 
Tanthauzo: Zinthu zimachitika panthawi yake 
posatengera kuti china kapena wina palibe. 


“Ine ine” satheka pofula uchi. 

Tanthauzo: Si bwino kumangomva zathu zokha 
komanso kumamva malangizo a ena ndinso kugawana 
nawo zomwe tili nazo. Umbombo suthandiza. 


“Ine panalibe” anang’amba thumba. 

Tanthauzo: Kumvetsera ena akamakufotokozera zimene 
zinachitika iwe kulibe n’kothandiza kuti usanene kapena 
kuchita zinthu zomwe sumayenera kuchita. 


“Kakadachepa,” n’kuona msandulizo. 
Tanthauzo: Tizipempha thandizo kuchoka kwa anzathu 
zinthu zisanafike poipa. 


“Kwapita apongozi,” n’kulinga utawaona. 
Tanthauzo: Umayankhula za chinthu chimene wachiona 
kapena ukuchidziwa. 


“Kwaya kwaya” ndi uchitsiru, wochifuna apempha 
yekha. 

Tanthauzo: Osamakakamiza munthu kuchita zimene 
sakufuna. 


“Kwaya kwaya” wamkamwa, mtima uli pomwepo. 
Tanthauzo: Mawuwa amanena za munthu amene 
amalonjeza kukupatsa chinthu asakufuna kukupatsa 
kapena mtima wakenso uli pomwepo. 


“Kwazizira” alibe mpani. 
Tanthauzo: Munthu waulesi amakhalanso ndi njala. 
Tiyenera kugwira ntchito kuti tipeze zimene tikufuna. 


“Mbewa zidyana,” amatero Aphiri pofunsira Naphiri. 
Tanthauzo: Mawuwa amanenedwa ngati anthu 
apachibale akuchita zosayenera pophwanya chikhalidwe 
chawo monga pankhani ya kukwatira. 


“Mpokoma pano” ndiye kuti mwagona awiri. 
Tanthauzo: Kuti munthu uyamikire kuti pamudzi 
kapena pakhomo ndi pabwino, umayenera kucheza ndi 
ena n’kumva za anthu a pakhomopo. 


“Mulungu akundiona” anadyedwa ndi ng’ona. 
Tanthauzo: Mulungu amathandiza munthu yemwe 
amadzithandiza yekha. 


“Muonere ine” anadyedwa ndi ng’ona. 
Tanthauzo: Si bwino kumadzionetsera kuti timadziwa 
zinazake, chifukwa tikhoza kupeza mavuto. 


“Mwana wa a uje wasamba” n’kulinga atakhuta. 
Tanthauzo: Ngati mwana wasamba m’manja atadya 
ndiye kuti wakhuta. Tizipatsa ana zinthu zokwanira kuti 
azisangalala. 


“N’chakwawo” ananka ndi madzi. 
Tanthauzo: Tisamalekerere anthu akuchita zoipa 
kapenanso akusochera pongoganiza kuti adziwa chochita 

popeza ndi aakulu msinkhu kapena ophunzira kwambiri. 
M'pofunika kuwachenjeza ndi kuwathandiza kuti 
asagwere m’ mavuto. 


“N’dzalemera” anamka ndi nguwo ya insa. 
Tanthauzo: Osamazengereza kugwira ntchito chifukwa 
ukakhala waulesi umangosaukirasaukirabe mpaka kufika 
pomwalira ukuvalabe chikopa cha insa. 


“N’konzen’konze” anasupula/ananyula maliro a eni. 
chifukwa ukhoza kupeza mavuto ngati utalakwitsa 
chinachake. 


“N’kulendinen’kulendine” anagwa padzala. 
Tanthauzo: Munthu wodzikuza komanso wonyada, 
anthu ena amamuchepetsa n’kumuchititsa manyazi. 


“N’tapen’tape” anataya lipande. 

Tanthauzo: Timafunika kuchita zinthu mwachifatse, 
osapupuluma chifukwa ukapululuma umawononga 
zinthu ngati munthu amene akufuna kuchotsa lipande 
(mphale) mumtondo n’kumachita mwachangu kwambiri, 
amataya mphale yambiri. 


“Ndafulumira” anadya zosapsa/“Ndafulumira” 
anasiya tonde m’khola. 

Tanthauzo: Tisamachite zinthu mofulumira kwambiri 
chifukwa pamapeto pake zimakhala zosalongosoka. 
Tisamafotokoze nkhani yomwe sitinaimvetse bwino, 
chifukwa tingafotokoze zosapsa. 


“Ndakhupuka” anagwetsa nyumba. 
Tanthauzo: Si bwino kumadzitama ndi zimene tili nazo 
chifukwa sitidziwa za mawa. 


“Ndakulapa” n’kulinga utayenda naye. 

Tanthauzo: Kuti munthu udziwa khaliwe la mnzako 
umayenera kukhala naye pafupi osati kungomuona. 


“Ndakuona” analasa galu. 

Tanthauzo: Munthu wina ali kosaka nyama anzake 
anamufunsa ngati waiona nyama. Iye anangovomera 
chifukwa ankaona kuti achita manyazi ndipo anagenda 
n'kupha galu wake yemwe. Ngati sukudziwa zinazake si 
bwino kungovomerera manyazi. Ndi bwino kupempha 
ena kuti atithandize. 


“Ndakwatira” n’kulinga utagonera. 

Tanthauzo: Osamafulumira kunena kuti wapeza banja 
labwino mpaka patatha nthawi ndithu, chifukwa anthu 
ena amabisa khalidwe lawo poyamba. 


“Ndaonera momwemo,” mwambi wa gulugufe. 
Tanthauzo: Tsiku lina gulugufe ankamwa timadzi ta 
m’maluwa. Ena pomufunsa anati: “Kodi ukhuta timadzi 
tomweto?” Gulugufeyo anayankha kuti, “Ndaonera 
momwemo” kutanthauza kuti ndavomera zonse zimene 
mukunenazo. Mawuwa amatanthauza kuti tizikhutitsidwa 
ndi zimene tili nazo ngakhale ena atamakhamba kuti 
sangathe kukhala moyo wachoncho. 


“Ndapakonda” anasiya khonde. 

Tanthauzo: Ukakhala mlendo uyenera kudziwa nthawi 
yochoka chifukwa ukakhalitsa eni ake amatopa nawe 
ndipo amasiya kukusamalira ngati mlendo. 


“Ndichite bwino,” gondwa anafa. 
Tanthauzo: Munthu wochita zinthu modzitama, 
amadzachita manyazi tsiku lina. 


“Ndidyeretu” anasowa mbewu. 
Tanthauzo: Tisamatsiriziretu katundu kapena mbewu 
zonse. Tizisunga zina kuti zidzatithandize m’tsogolo. 

“Ndifa, ndifa” analaula moyo nthawi yaitali. 
Tanthauzo: Tisamapange malonjezo opanda pake. 


“Ndikanakhala ine” anathawitsa anyani a mwini 
wake. 

Tanthauzo: Mawuwa amanena za munthu womva 
zayekha, wopereka malangizo osathandiza kapena 
wosowetsa anzake mtendere. 


“Ndikanakhala ine” sapita kumilandu. 

Tanthauzo: Pali anthu ena omwe amati zinthu zikadutsa 
amayamba kunena maganizo awo koma pamene 
zimachitika anangoti du-u. Kuchita zimenezi 
sikuthandiza. 


“Ndikometsendikometse” ndiko kuipitsa. 
Tanthauzo: Osamachita zinthu chifukwa chongofuna 
kuyamikiridwa, mapeto ake umalakwitsa kapena 
kuwononga zinthu. 


“Ndikudziwa kale” anamanga nyumba yopanda 
khomo. 

Tanthauzo: Munthu amene amadziyesa wodziwa zonse 
amalephera kufunsa ena, mapeto ake amalakwitsa anthu 
n’kumuseka. Ndi bwino kumafunsa ena. 


“Ndimam’khulupirira” anam’goneka pabwalo. 
Tanthauzo: Pochita zinthu si bwino kumadalira ena kuti 
adzatithandiza. Munthu wina ankayembekezera kuti 
mnzake akumudziwa ndipo amupatsa malo ogona. 
Zitalephereka anagona panja. 


“Ndimo alili” n’kulinga utamuona. 
Tanthauzo: Kuti udziwe khaliwe la wina umayenera 
kukhala naye, m’malo mongogamula kuti ndi woipa. 


“Ndipatendipate” anapata bala. 

Tanthauzo: Ukamapupuluma kuti upeze zinazake 
umakumana ndi mavuto. 


“Nyemba zowola udya chaka chino” n’kulinga uli 
nazo. 

Tanthauzo: Munthu sadandaula akawaputa yekha 
mavuto. 


“Nyemereko” anataya nsima kudzenje. 

Tanthauzo: Pali anthu ena omwe amafuna zonse zikhale 
zawo moti sasangalala ena akapeza zawo. Munthu 
womana amatha kuwononga zinthu n’cholinga choti 
asapatse ena. Mwachitsanzo, kumazibisa koma kenako 
n'kupezeka kuti zawonongeka. 


“Pali chikomere” anasiya chikho pabwalo. 
Tanthauzo: Munthu akamaumirira kuchita zoipa 
amadzasiya chikho pakhonde, amamwalira n’kusiya 
zomwe ankakondazo. 


“Pangapanga” sapangika. 

Tanthauzo: Kungonena kapena kukalipira anthu 
sikutanthauza kuti ntchito ichitika. Pogwira ntchito 
pamafunika kukambirana komanso kuthandizana. 


“Pano m'pakwathu” anagona ndi njala. 
Tanthauzo: Osamadalira ena kuti atipatsa zimene 
tikufuna chifukwa mwina sangatipatse ndiye tingavutike. 


“Pano m'pathu” n’kulinga utakhuta. 

Tanthauzo: Kuti munthu usangalale kapena uzichita 
zina momasuka umafunika kudya kaye mokwanira. 
Koma kuti chakudyacho chipezeke umafunika kugwira 
ntchito. Munthu amamera mizu pamalo ngati pali 
chakudya chokwanira. 


“Pano ndi panga” anakazinga chimera. 

Tanthauzo: Osamadalira ena kuti atipatsa zimene 
tikufuna chifukwa mwina sangatipatse ndiye tingavutike. 


“Patse” samatula chiluli, amatula chiluli ndi “taona 
apa.” 

Tanthauzo: Munthu wopempha amatha kugwiritsa 
ntchito zimene wapatsidwa mwanzeru pomwe munthu 
wakuba amangogwiritsa ntchito zimene wapezazo 
mosasamala. 


“Patsepatse” n’kulanda, munthu woolowamanja 
amadziwa yekha. 

Tanthauzo: Ngati munthu safuna kupereka 
asanapemphedwe, amaonedwa kuti ndi womana. Ena 
ukawapempha amangoperekera manyazi. Mkuluwikowu 
umatanthauza kuti munthu azipereka mwa kufuna kwake 
osati kuchita kumukakamiza. 


“Pepani” sapoletsa chilonda/“Pepani” sathetsa 
mlandu. 

Tanthauzo: Kupepesa ukalakwa kapena ukawononga 
chinthu chamwini sikukonza zinthu, koma kuchitapo 
kanthu monga kubweza zimene zawonongekazo. 


“Pita uko” si kuyenda, koma “tiye kuno.” 
Tanthauzo: Anthu akakhala pa ulendo umodzi, sibwino 
kupangana kuti adzere njira zosiyana popeza kumakhala 
kuti akumanenso. N’chimodzimodzinso ukamaphunzitsa 
ena ntchito kapena zinazake, si bwino kumangowauza 
zochita n’kuwasiya. Ndi bwino kuwaonetsa m’mene 
angachitire zinthuzo. 


“Pwafu” salima, amalima ndi “bwete.” 

Tanthauzo: Munthu amene ali ndi njala sangalime, 
koma amene wadya. Kuti munthu agwire bwino ntchito, 
adye kaye. 

“Pwatapwata phulu,” sapsetsa ndiwo. 
Tanthauzo: Kuti ndiwo monga nyemba zipse, 
pamafunika ziwire kwa nthawi yaitali. Choncho, 
kuziphula sikungapangitse kuti zipse. Pochita zinthu 
umafunika kuzichita motsimikiza mpaka zitatha. 


“Sokanisokani,” anatenga jekete lothina. 

Tanthauzo: Munthu wina anakasiya jekete lake kwa 
atelala kuti alibweze. Ndiye ankakakamiza telalayo kuti 
alisoke mwachangu. Pamapeto pake telala anasoka 
mwaphuma n'kupezeka kuti iyeyo ataliyesa linali lothina. 
Kupupuluma si kwabwino. Ndi bwino ena akamatichitira 
zinthu tiziwapatsa nthawi yokwanira kuti aichite 
molongosoka. 


“Tidzaona mawa,” anagoneka munda. 
Tanthauzo: Ndi bwino kuyambiratu kuchita zinthu 
m’malo modikira mawa, chifukwa zamawa sizidziwika. 


“Tilawetilawe” anatha lichero la mapira osaviika. 
Tanthauzo: Ndi bwino kumapewa zizoloweza zoipa 
zomwe m'kupita kwa nthawi zikhoza kutiputitsa mavuto. 


“Timvenji ife,” dzungu n’gonera kumodzi. 
Tanthauzo: Munthu angayankhule mawu amenewa 
podandaula kuti alibe anzake omwe angamamuuze 
nkhani za pamudzi. 


“Tiyenitiyeni” sachoka, achoka ndi vundumu. 
Tanthauzo: Kungonena mawu okha sikupindula koma 
kuchita. 


“Usakanene” ndiye ananena. 

Tanthauzo: Osamakhulupirira anthu chifukwa sasunga 
chinsinsi. Ukauza munthu kuti asunge pakamwa 
m'pamene amaulula. 

“Vina, vina” savinika. 
Tanthauzo: Si bwino kumakakamiza ena kuchita zimene 
sakufuna. 


“Zidzalezidzale” analinda chiswe. 

Tanthauzo: Poyembekezera kuti dengu lidzaze, chiswe 
chinadya dengulo. Tizichita zinthu mwachangu popewa 
zinthu zimene zingatilepheretse. 


“Zikubwerera” anafa ndi linthumbu. 
Tanthauzo: Ukamachitira anzako zoipa, zomwezo 
zimadzakuchitikira iweyo. 


“Zili konku,” kudya kwa Awiza. 
Tanthauzo: Mawuwa amanena kuti tizidya mofanana 
ngakhale ndisachitepo kanthu. 


“Zili kwa amchira,” gondwa ali m’mphako. 
Tanthauzo: Mawuwa amanenedwa pokana 
kukhudzidwa ndi zinthu kapena nkhani za ena. 


“Zili uko” anabwera chaje osatenga nsomba. 
Tanthauzo: Tisamatengeke ndi zinthu zongomva koma 
tizifunsa kuti tidziwe chochita. Ukangotengeka n’kupita 
usanamvetse, umapezeka kuti wakaberako 
chimanjamanja. 


“Zili uku” anathyoletsa mwendo. 

Tanthauzo: Munthu wina anathyoka mwendo 
pothamangira zongomva chabe. Tidziyamba tafunsa kuti 
tidziwe mmene zilili osamangomvera zilizonse zomwe 
ena akunena. 


“Ziri bwino momwemu,” anakhalitsa tsindwi 
pakhudu. 

Tanthauzo: Pakhudu ndi pambali. Munthu wina anzake 
ankamuthandiza kuika denga pankhokwe yake. Ndiye 

anangoyankha mopupuluma kuti ziri bwino momwemu 
ndipo denga lidakhala pambali. Anthu ena samaika 
mtima wawo pantchito, choncho amachita zosalongosoka 
ntchitoyo n'kuwonongeka. Ena akabwera amachita 
kudzayambiranso poyambirira. 


Abwino sakhalitsa. 
Tanthauzo: Nthawi zambiri anthu abwino sakhala ndi 
moyo wautali. 


Achimseka pamaso, mumtima muli zina. 

Tanthauzo: Pali anthu ena omwe amaoneka ngati 
abwino pamaso, koma kumbali akukukonzera chiwembu 
kapena kukunena miseche. 


Achoke malizagudu, tiyanike inswa. 

Tanthauzo: Mkuluwikowu umanenedwa ndi anthu 
omwe sakufuna kuti anzawo akhalepo akamachita 
zinazake. Mwachitsanzo, akhoza kukhala kuti akufuna 
aphike nsima koma sakufuna kuti anzawowo adye nawo. 
Zikatero amadikira kaye kuti enawo achoke ndipo 
pouzana ndi amene amagwirizana nawo amati, “Dikirani 
kaye, achoke malizagudu, tiyanike inswa.” 
Mkuluwikowu ukhoza kunenedwanso ngati wina 
akungofuna kuti achite zinazake anthu ena akachoka. 


Adera amakoma podya nawo. 

Tanthauzo: Anthu adera amakonda munthu akakhala 
pabwino koma zikamuvuta kapena akasauka, 
amamuthawa. Achibale ake okha ndi amene 
amamusamalabe. 


Adye zabwino anadya zowawa. 

Tanthauzo: Mkuluwikowu umachenjeza munthu amene 
amafuna atapeza zabwino zonse nthawi imodzi. 
Akapanda kusamala amatha kukumana ndi mavuto. 

Zabwino zimabwera pang’onopang’ono, munthu 
amangofunika kudikira kuti nthawi yake ifike. 


Agona chimwini nsomba. 

Tanthauzo: Nsomba imakhala ngati yagona koma 
ikuona zonse zomwe zikuchitika. Mkuluwikowu 
umanenedwa munthu wina akamakhala mosamala 
kapena akamagona makutu ali kunja poopa kuti ena 
akhoza kumuchita chipongwe. 


Akafuna kuchita, kalulu amazembera galu. 
Tanthauzo: Pali anthu ena omwe amati akachita choipa 
amayamba kunamizira anzawo osalakwa kapena omwe 
nkhaniyo sikuwakhudza. Nthawi zambiri anthu ngati 
amenewa amaoneka ofatsa. Zimene anthu oterewa 
amachita zikuyerekezedwa ndi zimene zingachitike ngati 
kalulu wachita chinachake choipa koma mlandu 
n'kugwera galu wosalakwa. 


Akakhala mfulu ndi matenda, koma kapolo ndi ulesi. 
Tanthauzo: Chinthu chimodzi chomwecho 
chimatchulidwa mosiyasiyana malinga ndi anthu ake. 
Munthu wolemera akhoza kutenga chinthu cha mwini 
n'kumati anangolakwitsa. Koma akakhala wosauka amati 
waba. 


Akam’meta n’kumva wapinama. 

Tanthauzo: Anamwali amaoneka ngati omvera komanso 
ofatsa akamapatsidwa malangizo. Koma akangomaliza 
kulandira malangizowo, amayambiranso makhalidwe 
oipa. Mkuluwikowu umanena za anthu amene samvera 
malangizo. 


Akapsala sagulitsana nkhwangwa yoduka. 
Tanthauzo: Akamberembere sangapusitsane okhaokha. 
Mwachitsanzo, si kawirikawiri akuba kuberana 

okhaokha. 


Akapsala sapisana m'thumba. 

Tanthauzo: Akamberembere sangapusitsane okhaokha. 
Mwachitsanzo, si kawirikawiri akuba kuberana 
okhaokha. 


Akayanjana aleke. 

Tanthauzo: Anthu amene amagwirizana, nthawi zina 
amatha kuyambana kapena kudana kumene. Zikatere 

chimene chimafunika n’kuyesetsa kuchita zinthu zoti 

agwirizanenso. 


Akoma akanadza. 

Tanthauzo: Anthu omwe amaonetsa makhalidwe 
abwino poyamba akhoza kuyamba kuonetsa makhalidwe 
oyipa. 

Akukana kali kutsaya. 

Tanthauzo: Pali anthu ena omwe amakana mlandu 
kapena zinthu zina m’maso muli gwa ngakhale kuti pali 
umboni wonse wosonyeza kuti achita ndi iwowo. 
Munthu akamakanabe zitafika pamenepa timati akukana 
kali kutsaya. 


Akula vumbwe wotantha patsekera. 

Tanthauzo: Vumbwe sangayende patsekera chifukwa 
ndi wamkulu kwambiri. Chimodzimodzinso munthu 
wamkulu, sayenera kumachita zachibwana kapena 
kumasewera ndi ana. 


Akuluakulu amapempha ndi maso. 

Tanthauzo: Nthawi zambiri akuluakulu sachita kukuuza 
kuti uwathandize. Amangokuyang'ana kuti wekha 
udziwe zochita. Mkuluwikowu umanenedwa munthu 
wina wamkulu akachita zimenezi. Anthu amati, 
“Tangowapatsani, akuluakulutu amapempha ndi maso!” 

Akuluakulu n’kudzala. 

Tanthauzo: Munthu wamkulu pamudzi kapena pantchito 
amakhala ngati kudzala chifukwa nkhani zonse 
zimakathera kwa iye. 


Akuluakulu ndi m'dambo mozimira moto. 
Tanthauzo: Moto wolusa umazima ukafika m’dambo 
chifukwa cha madzi kapena chinyezi. Mkuluwikowu 
umatanthauza kuti akuluakulu amatha kuyanjanitsa anthu 
akadana kapenanso kupereka malangizo abwino. 
Ungatanthauzenso kuti ana akapalamula vuto lonse 
limafikira kwa makolo ndipo makolowo ndi amene 
amavutika nalo. 


Akuluakulu saika mtima pa imfa yako, nawenso 
umwalira posachedwa. 

Tanthauzo: Osamafunira mnzako zoipa chifukwa 
nawenso zikhoza kukuchitikira. 


Akunja n’kunkhokwe. 

Tanthauzo: Anthu ochokera kwina amakhala ngati 
nkhokwe chifukwa amabwera ndi zachilendo. Si chinthu 
chanzeru kumanyoza anthu adera chifukwa nthawi zina 
ndi amene angatithandize kuthetsa mavuto athu. 


Akupempha, kali kutsaya. 

Tanthauzo: Mkuluwikowu umanenedwa pamene 
munthu akupempha chikhululukiro kusonyeza kulapa 
koma n’kumapitirizabe kuchita zoipa. 


Akupempha, lumo lili kumutu. 
Tanthauzo: Mkuluwikowu umanenedwa wina 
akamalapa kapena kupepesa zinthu zitavuta kale. 


Akuthawa mfuu yake yomwe. 
Tanthauzo: Mkuluwikowu umanenedwa ngati munthu 
akukana cholakwa chomwe wachita. Mwachitsanzo 

mnyamata angakane mtsikana amene wamuchimwitsa. 


Alendo akaipitsa m’nyumba, mawa agona kuti? 
Tanthauzo: Si bwino kuipitsa kapena kuwononga zinthu 
pamalo amene tikukhala tikumaganiza kuti sitikhalitsapo, 
chifukwa mawa tidzafunanso kugona pomwepo. 


Ali dere n’kulinga utayenda naye. 

Tanthauzo: Munthu umadziwa bwino makhalidwe a 
mnzako ngati utakhala naye limodzi kapena kuyenda 
naye. 


Ali ndi amayi ananala, amayenda monyada. 
Tanthauzo: Mkuluwikowu umasonyeza kuti kukhala 
wamasiye n’kopweteka kwambiri. Makolo ndi ofunika 
kuti mwana azisangalala komanso kuti akule bwino. 


Ali ndi mwana agwiritse. 

Tanthauzo: Mkuluwikowu umanenedwa pamene pabuka 
vuto lalikulu ndiye wina akuchenjeza anzake kuti 
pakufunika kulimba nazo. Mkuluwikowu unabwera 
chifukwa nthawi zambiri anthu akakhala pamavuto, 
amayambirira kusamalira ana awo. 


Alibe pokomera, chili m’pokomera n’chirombo. 
Tanthauzo: Pali anthu ena omwe amati akathandizidwa 
amayambanso kunyoza amene awathandizawo. Anthu 
oterewa ndi oipa kuposa chilombo chifukwa nthawi zina 
chilombo ukachichitira zabwino chimayamika. 


Aliyense adzadya thukuta lake. 
Tanthauzo: Munthu amafunika kulimbikira ntchito kuti 
apeze zimene akufuna. 


Aluso sadyera mwabwino. 
Tanthauzo: Nthawi zambiri anthu amene amalangiza 
anzawo sakhala ndi makhalidwe abwino. Zimenezi 

n'zofanana ndi zimene anthu aluso amachita. 
Amakonzera ena zinthu zabwino kwambiri 
n'kumalephera kupanga zoti azigwiritsa ntchito pakhomo 
pawo. 


Amadziwombera ng’oma yekha. 

Tanthauzo: Mawuwa amanena za munthu amene 
amakonda kuuza ena zokhudza zimene amachita 
komanso luso lake. 


Amalume khalani pansi, ana akudziweni. 
Tanthauzo: Si bwino kumangokhalira kuyendayenda. 
Ndi bwino kumakhalako pakhomo nthawi zina. 


Amandiitana pakalowa njoka, pakalowa mbewa 
amati akumba okha. 

Tanthauzo: Mawuwa amanena za anthu omwe amafuna 
anzawo akakhala pamavuto, koma akakhala pabwino 
sagwirika. 


Amapatsa mosiyana. 
Tanthauzo: Si bwino kusirira kapena kuchitira nsanje 
anzathu opeza bwino kapena amene zikuwayendera. 


Amene akufuna kuswa fupa amapita kuuzimba. 
Tanthauzo: Kuti upeze chinthu chimene ukufuna 
umafunika kugwira ntchito. Kuti uswe fupa la nyama 
umafunika kukasaka nyama kuthengo m’malo 
mongopindidza miyendo yako n’kumadikira kuti 
nyamayo ikupeze pamene wakhalapo. 


Amene amagona kunsi kwa mwala ndi amene amaona 
mwala ukupuma. 

Tanthauzo: Ngati munthu amene akufuna kumva zoona 
zenizeni amafunika kufunsa amene analipo pamene 
chinthucho chinkachitika. 

Amene umadya naye mbale imodzi ndi amene 
amakupereka/Ngakhale wapamtima, usamuuze 
mawu onse akukhosi. 

Tanthauzo: Mnzako amene umamukhulupirira ndi 
amene amakupereka kwa adani ako monga mmene 
zinachitikira ndi Yesu. Anaperekedwa ndi wophunzira 
wake. 


Ana a ngoma opanda makutu. 

Tanthauzo: Mkuluwikowu umanenedwa kwa ana 
osamvera. Amawayerekezera ndi ana a ngoma omwe 
alibe makutu. 


Anadya kalikongwe wa nzeru zayekha. 

Tanthauzo: Mkuluwikowu umanena za munthu amene 
samvera malangizo. Nthawi zambiri munthu wotereyu 
amadzakumana ndi mavuto aakulu kapenanso kufa 
kumene. Nkhani yake imanena za mbewa yotchedwa 
kalikongwe. Tsiku lina anzake ankaiuza kuti, “Usakhale 
apa anthu angakuphe,” koma kalikongwe sanamvere. 
Anzakewo atachoka, kunabweradi anthu ndipo 
atamupeza anamupha n'kukamudyera nsima. 


Anadya matako a galu. 

Tanthauzo: Si kawirikawiri kuona galu atakhala pansi 
ndi matako ake. Nthawi zonse amangokhalira 
kuyendayenda. Ndiye munthu akakhalanso kuti 
amangokhalira kuyendayenda amati, “anadya matako a 
galu.” 


Anadya mtedza wa ching’onga. 

Tanthauzo: Mkuluwikowu umanena za munthu amene 
sachedwa kuiwala zinthu. Ching’onga kapena kuti 
khwangwala akabisa kanthu amaiwala msanga, ndipo 
anthu amadzatola. 

Anadya mtima wa kalulu, nkona ali ndi mtima 
wokaluluka. 

Tanthauzo: Mkuluwikowu umanena za munthu amene 
ali ndi mtima wapachala, wosachedwa kupsa mtima. 


Anadya mtima wa sontho. 

Tanthauzo: Mkuluwikowu umanena za munthu amene 
amachita zinthu mopupuluma kapena mofulumira 
kwambiri. Sontho ndi mbewa imene imakonda kukhala 
m’makoko achimanga chomwe sichinakololedwe. 
Ndiyeno mbewayi imasonthoka ikamva phokoso la anthu 
okolola. N’chifukwa chake amaitchula kuti Sontho. 
Choncho, chifukwa chakuti munthu wopupuluma 
amachita zofanana ndi zimene mbewayi imachita 
ikamathawa m' makoko achimanga, amangoti anadya 
mtima wa Sontho. 


Anafa wolongosola, aliko ndi kanthu umachita. 
Tanthauzo: Mkuluwikowu umanenedwa anthu 
akamadandaula kuti mfumu yabwino kapena munthu 
wina yemwe ankachita bwino zinthu zinazake 
anamwalira ndipo panabwera wina yemwe akuchita 
zosalongosoka. 


Anagula mbereko mwana asanabadwe. 

Tanthauzo: Mbereko ndi nsalu yoberekera kapena 
kufunditsa mwana wakhanda. Mkuluwikowu umanena za 
munthu amene akuchita zinthu mopupuluma nthawi 
yochitira zinthuzo isanafike. 


Anagulula nkhwangwa n'chambuyo. 
Tanthauzo: Mawuwa amanena za munthu wosabereka. 


Anagwirizana malo okumana, koma anagona 
m’mitengo yosiyana. 
Tanthauzo: Mkuluwikowu umanenedwa ngati anthu ena 

omwe amayendera limodzi asemphana chichewa 
n'kusiya kuyendera limodzi kapena kusiya kugwirizana. 


Anakhoma mutu wa kalulu. 

Tanthauzo: Mutu wa kalulu ndi wofewa moti kuukhoma 
suchedwa kusweka. Mkuluwikowu umatanthauza 
kupalamula mlandu. 


Anamwa tiyi adzamwanso, bola kusunga masupuni. 
Tanthauzo: Pamoyo wa munthu pamakhala mavuto, 
tikakhala pamavuto tisamaganize kuti zinthu 
sizidzayendanso. 


Anandimangira njoka m’masamba kuti andipweteke. 
Tanthauzo: Mkuluwikowu umanenedwa pamene anzako 
akuchitira zoipa mwakabisira kuti ukumane ndi mavuto 
kapena akupweteke. 


Ananditseka mawu kuti ndisayankhule/anandisoka 
pakamwa. 

Tanthauzo: Mawu omwe amatanthauza kuti munthu ali 
ndi mawu, koma kuti ayankhule, akumuletsa. 


Anaotha chichiri cha tsimba. 

Tanthauzo: Tsimba ndi nyumba imene amasungirako 
mafumu olandira udindo kapena anamwali. Chichiri ndi 
mtengo ndipo monga mwa mwambo wa Achewa, mtengo 
umenewo kuuotcha amakhala malawulo. Mkuluwikowu 
umanenedwa munthu akapalamula pokwiyitsa anthu 
amene ankamuthandiza. Tsimba likhoza kukhalanso 
nyumba yamasiye. Chifukwa cha zikhulupiriro, anthu 
amaopa kuphikira kapena kuotha nkhuni zake. Ndiye 
ngati munthu wina watenga nkhuni zake n’kuotha 
amamuona kuti wapalamula. N’chifukwa chake munthu 
akapalamula anthu amanena kuti, “Waotha chichiri cha 
tsimba.” 

Anataya udzu bomwetamweta. 
Tanthauzo: Mkuluwikowu umanena za munthu amene 
wataya mwawi chifukwa chosakhazikika. 


Anatha mphika ndi “n’talawa.” 
Tanthauzo: Kukomedwa kumachititsa kuti munthu 
azolowere kuchita zoipa mpaka kupalamula. 


Anatsogoza mawu nyama isanafe. 

Tanthauzo: Mkuluwikowu umachenjeza anthu kuti 
azidikira kaye n’kuona kuti zinthu zikhala bwanji 
asanayambe kuyankhula. 


Anayamwira kubere. 

Tanthauzo: Anthu amanena mawuwa akamanena za 
munthu amene anatengera khalidwe linalake kuchokera 
kwa makolo ake. 


Angakulande, gwiritsa. 

Tanthauzo: Mawuwa amachenjeza munthu kuti asamale 
zinthu zimene ali nazo. Pali anthu ena omwe 
amafunitsitsa kuti zonse zikhale zawo, choncho 
m'pofunika kumateteza zinthu zako. 


Angatero ndi maliro ndithu. 

Tanthauzo: Ngakhale munthu utanyada bwanji, tsiku 
lina udzakhalabe maliro. Choncho, kunyada kulibe 
phindu chifukwa ngakhale tiyerekedwe, tidzamwalirabe. 


Angoni satha onse. 

Tanthauzo: Mawuwa amatanthauza kuti ngakhale zinthu 
zitavuta bwanji, pamakhalabe ena opulumuka. 
Mkuluwikowu unayamba pa nthawi imene Angoni 
ankamenyana ndi Alhomwe. Alomwewo anaphika 
kalongonda, ndiye Angoni ena ataona kalongondayo ndi 
njala ndi njala, anangoyamba kudya osadziwa kuti ndi 
zosasuluka. Ambiri anafa ndipo Angoni anayamba 

kutchula Alhomwe kuti Angurudi (kutanthauza 
akuluakulu pankhondo). Masiku ano pamalo amene 
zimenezi zinachitikira pamatchedwa pa Ngurudi. 
Ngakhale anafa ambiri, Angoni ena anapulumuka. 


Anthu muziwaopa, sali ndi miyendo inayi ngati 
mkango. 

Tanthauzo: Mkuluwikowu umatanthauza kuti tiyenera 
kumalemekezana chifukwa tsiku lina tidzafuna anthu ena 
kuti atithandize. Anthu sali ngati nyama zakutchire zoti 
ungathe kuthawa mkwiyo wawo. 


Anthu ndi mchenga sawundika/Anthu ndi miyala 
sakukutika 

Tanthauzo: Mkuluwikowu umasonyeza kuti nthawi 
zina, ngakhale anthu uwachitire zabwino chotani, 
sathokoza. Nthawi zina amayambanso kukunyoza kapena 
kukuchitira chipongwe ngati kuti ndi udindo wako kuti 
uziwathandiza. Pomwe ena amakhala osadalirika. 
Ukapangana nawo zinthu amachita zina. 


Anthu oyanjana sagona manda amodzi. 
Tanthauzo: M’pofunika kumakondananso ndi anthu ena 
m’malo mongokonda munthu m’modzi. 


Anyang’ wa a insa, aona ukonde waguluka. 
Tanthauzo: Anthu ochita zoipa monga ankhanza 
komanso akuba amatengerapo mwayi akaona kuti mfumu 
kapena wolamulira ndi wofatsa ndiponso woleza mtima, 
moti amayamba kuzunza anzawo n'kumachita zoipa zina 
zomwe sakanachita zikanakhala kuti mfumu yake ndi 
yankhanza kapena yolamulira momenya matebulo. 


Anyani kuseweretsa magwafa. 
Tanthauzo: Mawuwa amanenedwa munthu akamachita 
chibwana ndi zinthu zofunika kapena akamaseweretsa 

mwayi umene ali nawo. 


Anyani osapanga anadumphira m’mitengo yosiyana. 
Tanthauzo: Pamakhala chinthu chowululitsa zobisika 
kapena zachinsinsi. 


Anyani sasekana zikundu. 

Tanthauzo: Osamasekana wina akalakwitsa chifukwa 
nafenso nthawi zina timalakwitsa ngati iyeyo. Komanso 
si bwino kumanyoza kapena kuseka ena pa zinthu zomwe 
nawenso umachita. 


Aonenji anagwira kanthu mumdima/Aonenji anapha 
mvuu m’mono/Aonenji anapha njovu ndi 
mwala/Aonenji anapha njovu ndi mbuna. 
Tanthauzo: Miyambiyi imatanthauza kuti nthawi zina 
anthu onyozeka amatha kuchita zinthu zomwe anthu 
odziwika sangakwanitse monga kukhala ndi banja 
labwino. Ingatanthauzenso kuti kuyeserera n’kofunika 
kusiyana ndi kungoyang’ana zinthu poganiza kuti 
sizingatheke. 


Apawo ndi mchenga, madzi apita pansi. 

Tanthauzo: Sibwino kulowerera za anthu apamtundu pa 
mudzi pa eni popeza sumazindikira zomwe akupangana. 
Munthu ukakhala mlendo sudziwa zomwe eni mudzi 
akupangana, umangoona zikuchitika. N’chifukwa chake 
akuyerekezedwa ndi mchenga womwe sudziwika kuti 
pansi pake pali madzi. 


Apawo ndi mizu yakachere akumana pansi. 
Tanthauzo: Sibwino kulowerera za anthu apamtundu pa 
mudzi pa eni popeza sumazindikira zomwe akupangana. 
Munthu ukakhala mlendo sudziwa zomwe eni mudzi 
akupangana, umangoona zikuchitika. N’chifukwa chake 
akuyerekezedwa ndi mizu ya kachere yomwe imangoti 

balalabalala kumtundaku koma itakumana pansi. 


Atadya anamwera. 
Tanthauzo: Chilichonse chimakhala ndi nthawi yake. 


Atambala awiri salira m’khola limodzi. 
Tanthauzo: N’zovuta kuti anthu awiri azilamulira 
chinthu chimodzi. 


Atambwali sametana, amaopa kuchekana. 
Tanthauzo: Atambwali okhaokha sangapusitsane. 


Aulesi sangapate kanthu. 

Tanthauzo: Palibe chinthu cholongosoka chimene 
munthu waulesi angapeze. Nthawi zambiri usiwa 
umagwira munthu wotereyu ngati kapolo. 


Azidyera pamutu pa mfumu. 

Tanthauzo: Nthawi zina munthu amapeza mwayi 
chifukwa cha munthu wina osati chifukwa cha khama 
lake lokha ayi. 


Bango likauma, limabwera linzake. 

Tanthauzo: Anthu sasangalala ndi munthu wovuta 
kapena woipa. Mwachitsanzo, mwana akakhala 
wamwano kapena wosamvera, makolo ake anganene 
kuti, “Mwana ameneyu ngakhale atamwalira, tidzabereka 
wina.” 


Banja ndi anthu awiri, wachitatu ndi wosokoneza. 
Tanthauzo: Mkuluwikowu umasonyeza kuti ndi bwino 
kukhala ndi wachikondi m’modzi. 


Banja ndi gombe, silichedwa kugumuka. 

Tanthauzo: Mawuwa amanena za banja kapena ubwenzi 
umene umayamba chifukwa cha katundu kapena chuma. 
Nthawi zambiri zinthuzo zikatha, ubwenzinso umathera 
pomwepo, si nanga munthuyo amakhala anakwatira 

kapena kukhala paubwenzi ndi chumacho! 


Batani lapansana amakumanga ndi mnzako. 
Tanthauzo: Pali zinthu zina zomwe umafuna kuti 
amnzako akuthandize. 


Bemberezi amadziwa nyumba yake. 
Tanthauzo: N’zosatheka kuti munthu aiwale kwawo. 


Bisani matenda, maliro tidzamva. 

Tanthauzo: Munthu utha kubisa mavuto ako aang'ono, 
koma akafika poipa kwambiri, umafuna anzako kuti 
akuthandize. 


Bodza lilibe mwini. 
Tanthauzo: Anthu amene sitimayembekezera kuti 
anganame nthawi zina amanena bodza m' maso muli gwa. 


Bodza limabwerera mwini wake. 

Tanthauzo: Munthu ukanena bodza, bodzalo 
limakusakasaka mpaka kukupeza. Ndi bwino 
kumasamala ndi zimene timanena, ngati tilibe nkhani ndi 
bwino kungokhala chete m” malo momanena zinthu 
zosadziwika bwino. 


Bololo sakonda madzi. 

Tanthauzo: Pamene munthu watsimikiza kuchita kanthu 
kena, amakumana ndi mavuto komanso mayesero. 
Komabe, sayenera kulola kuti zimenezi zimulepheretse 
kukwaniritsa cholingacho kapena kumugwetsa mphwayi. 


Bongololo anali ndiwo, timadya ndi a uje. 
Tanthauzo: Mkuluwikowu umanenedwa munthu 
akamadzitama pa zinthu zomwe sanapange. 


Bongololo sadzolera mafuta pagulu. 
Tanthauzo: Si bwino kuulula zinsinsi zathu zonse, pali 
zinthu zina zomwe sitiyenera kuuza ena monga 

zam'banja. Nthawi zambiri munthu akaulula zimenezi 
amayalutsa banja lakelo. 


Bonongwe mkoma akadadza. 

Tanthauzo: Nthawi zina mlendo amaonetsa makhalidwe 
abwino, koma akakhalitsa amaonetsa khalidwe lake 
lenileni. 


Buluzi kuthandiza mbewa kuthawa. 

Tanthauzo: Nthawi zina anthu amene sitigwirizana 
nawo kapena amene sitiwadziwa ndi amene 
amatithandiza. 


Buluzi wa mnyengo (wa ize) anapanidwa ndi chitseko. 
Tanthauzo: Mkuluwikowu umatanthauza kuti kuchita 
zinthu zachinyengo monga chiwerewere kapena kuba 
kukhoza kutiika m’mavuto osaneneka. Ungatanthauzenso 
kuti kuchita zinthu mozengereza kumabweretsa mavuto. 


Bwenzi lako ndi la winanso. 

Tanthauzo: Tizichenjera ndi anzathu amene timacheza 
nawo chifukwa tikawauza kathu, iwonso amakauza 
anzawo. 


Bwenzi ndi mthanthira, mlamba udaolotsa khoswe. 
Tanthauzo: Bwenzi lenileni liyenera kukhala lokonzeka 
kuthandiza mnzake akakumana ndi mavuto, osangoti pa 
zabwino zokha. 


Bwenzi, mkoma uli moyo. 
Tanthauzo: Pali anthu ena amene amakonda anzawo 
zinthu zikamayenda, koma zikavuta amawathawa. 


Bwerera ali konse. 

Tanthauzo: Mnzako akakuchitira chabwino umafunika 
kumuthokoza. Koma iwenso umayenera kudzamuchitira 
zabwino kuti asamangochita yekha. 

Bza, sapita kawiri. 

Tanthauzo: Bza ndi mvekero wa kuthawa mwamwayi. 
Ngati munthu wapulumuka pa vuto linalake mwamwayi, 
si bwino kubwereza kuchitanso zomwezo. 


Chabadwa chafa, chili kumpani chauma. 
Tanthauzo: Ngati munthu uli ndi moyo, dziwa kuti 
udzafa ndithu ndiponso mavuto udzakumana nawo. 


Chadodometsa mleme chili ndi khambi. 

Tanthauzo: (1) Chinthu chomwe chamukanika katswiri 
sichingatheke. (2) Munthu akasiya chizolowezi chake 
chilipo chamuopsa kapena chamudabwitsa. 


Chadza ndi yani chokwera ndi mwana kunkhokwe? 
Tanthauzo: Tisamachite zomwe zingabweretsere ena 
mavuto. Kale anthu ankapewa kukwera ndi mwana 
munkhokwe kuopa kugwa limodzi ndi mwanayo 
n'kumuvulaza. Nthawi zina akaona munthu akuchita 
chibwanachi ankamugwira n’kumupanda. Mkuluwikowu 
umanenedwanso pochenjeza anthu ochita zinthu mopusa 
ngati amenewa. 


Chadza ndi yani chopha nkhuku anzanu akudwala 
dzino? 

Tanthauzo: Mawuwa amanenedwa munthu akachita 
zinazake zomwe akudziwiratu kuti nzake sachita nawo 
chifukwa akudwala kapena wapanikizika ndi zina. 


Chafa chawola, phwiti wasekera nthenga. 
Tanthauzo: Munthu akamwalira, si anthu onse omwe 
amaliradi chifukwa cha chisoni. Ena amalira kwinaku 
akusangalala kuti adzatenge chuma chamasiye kapena 
adzalowe udindo wa womwalirayo. 


Chafuna mwini chili kwa bongololo. 
Tanthauzo: Munthu ukafunitsitsa chinthu, ndi bwino 

kulimbikira kugwira ntchito ndipo ukhoza kuchipeza. 


Chagwa pamtutu sichidyeka/Chagwera pamfuno 
sichidyeka. 

Tanthauzo: Miyambiyi imanena za munthu amene 
akulephera kugamula mlandu chifukwa mlanduwo ndi 
wa m' bale wake. 


Chaipira galu kuluma mbuzi. 

Tanthauzo: Munthu anganene mawuwa akamadandaula 
ndi mavuto omwe amulepheretsa kuchita zinthu zimene 
amafuna. Munthu anganenenso mawuwa podandaula 
zinthu zopanda chilungamo zimene ena amuchitira. 


Chakanachakana, dazi lilibe mankhwala. 
Tanthauzo: Pali zinthu zina zomwe ndi umunthu wathu 
sitingazithe. Zoterezi tiyenera kuvomereza kuti zikhale 
mmene zilili chifukwa tikazikakamiza timangovulalapo. 


Chakanachakana, kalulu sasenda nguwo. 
Tanthauzo: Tizivomereza ngati zinthu zavuta, 
osamachita ukamberembere. 


Chako n'chako sichilingana n'chamwini. 
Tanthauzo: Chinthu chako umachigwiritsa ntchito 
mwanjira iliyonse, koma chamwini umachiopa. 


Chakomera mbuzi kugunda galu, galu akati 
agundeko akuti wapenga/waboola nguwo. 
Tanthauzo: Osamachita zinthu mokondera kapena 
kumachitira ena nkhanza tikudziwa kuti ena atiikira 
kumbuyo. 


Chakomera nzako umasimba. 
Tanthauzo: Ndi bwino kumayamikirako zabwino 
Zimene ena achita. 


Chakometsa ntchentche, inachilimika kuuluka. 

Tanthauzo: Kuti munthu upeze zabwino umafunika 
kukhala ndi podalira komanso kuchita khama. 


Chakonda mnzako mlekere, mawa chidzakonda iwe. 
Tanthauzo: Mnzathu akachita mwayi si bwino 
kumuchitira nsanje n'kuyamba kumuchitira zoipa. Ndi 
bwino kumangoyamikira chifukwa sudziwa chidzachitike 
mawa. Mwina mawalo mwayi udzatsata iwe. 


Chakubala chimasanzitsa, obereka amanyansidwa. 
Tanthauzo: Makolo ayenera kukhutira ndi mphatso za 
ana omwe Mulungu wawapatsa. 


Chakudya chawekha sichikoma, koma cholimbirana. 
Tanthauzo: Pali zinthu zina zomwe sizikoma kupanga 
wekha monga mapwando, ntchito komanso zina. Ndi 
bwino kumagawanako ndi ena zimene tili nazo. 


Chakudya chimodzimodzi sichinona. 
Tanthauzo: Ndi bwino kumasinthasinthako pochita 
zinthu. 


Chakudya sichichepa, chimachepa n’chovala. 
Tanthauzo: Chovala chimodzi simungathe kuvala anthu 
awiri nthawi imodzi. Koma chakudya ngakhale 
chitachepa bwanji mukhoza kugawana. Mawuwa 
amanenedwa poitanira ena kuti adzadye nawo chakudya. 


Chakudza sichiimba ng’oma. 
Tanthauzo: Kumakonzekera zam’tsogolo, chifukwa 
zamawa sizidziwika. 


Chakufa sichiopa kutulutsa fungo. 

Tanthauzo: Chilichonse chimakhala ndi zotsatira zake 
ndipo sitingaziletse. Munthu amene walakwa walakwa 
basi. Mbiri yake imaipa komanso amayenera kupatsidwa 
chilango. 

Chakufa sichiyankhula. 

Tanthauzo: Munthu amene kunalibe sangaikire umboni 
pa nkhani imene yagwa iyeyo kulibe. Komanso munthu 
amene wamwalira sanganene kapena kuchita chilichonse. 


Chakumbakumba chalema, chatenga mchira chayesa 
mala. 

Tanthauzo: Nthawi zina munthu amasiya kuyesayesa 
kuthetsa mavuto ake n’kuyamba kumangokhala poganiza 
kuti atha okha. 


Chakupundula chitsate, chikupatsa khongozo. 
Tanthauzo: Munthu uyenera kudyerera chomwe 
wavutikira. 


Chakuti “tswo” chakuyambiza, chakuti “tseche” 
chakupha. 

Tanthauzo: Tisamadandaule ndi zovuta zomwe 
zimabwera pang’onopang’ono koma zomwe zimabwera 
kamodzim’kamodzi. 


Chakwathu n’chakwathu anamangira nkhokwe 
m’nyumba. 

Tanthauzo: Ndi bwino kumamvera zonena za ena. 
Osamangoumirira njira zakale popanda chifukwa 
chomveka bwino, chifukwa mapeto ake timapezeka kuti 
talakwitsa. 


Chala chimodzi sichiswa nsabwe. 

Tanthauzo: Palibe munthu amene angathe kuchita zonse 
payekha. Choncho, ndi bwino kumadalirana. 

Chala sicholoza mwini. 

Tanthauzo: Munthu saona kulakwa kwake koma kwa 
ena. 


Chalaka bakha, nkhuku singatole. 

Tanthauzo: Chimene chakanika katswiri munthu wamba 
sangachithe. 


Chalaka galu, fupa la matongwe. 

Tanthauzo: Mawu amenewa amanena za munthu 
yemwe ndi wosamva ngakhale mutamulangiza motani. 
Amakhala ngati fupa louma lomwe agalu alephera 
kuliswa. 


Chalaka nyani chili ndi khambi. 

Tanthauzo: Munthu akasiya chizolowezi chake ndiye 
kuti chilipo chimene chamudabwitsa kapena 
chamuchititsa mantha. 


Chalimba chalimba, shati sikhala yopanda kolala. 
Tanthauzo: Ngakhale chinthu chikhale champhamvu, 
chimafunikabe chinzake chochichirikiza. Aliyense ndi 
wofunika. 


Chalowa m’khutu chayanza malo/Chalowa m’khutu, 
chalowa. 

Tanthauzo: Chimene munthu wamva 
sangachitulutsenso. Choncho, m'pofunika kuchenjera 
polankhula kuopa kulakwitsa. 


Chambo chimaona konse. 

Tanthauzo: Mkuluwikowu umalimbikitsa anthu kuti 
asamachite zinthu mokondera. Mwachitsanzo, anthu 
amene ali pabanja amayenera kumathandizanso abale a 
mkazi kapena mwamuna wake m’malo 
momangothandiza abale ake okha. 


Chamuna sayanika. 

Tanthauzo: Munthu ukakhala ndi mphamvu 
usamadzionetsere, chifukwa tsiku lina umadzakumana 
ndi anzako omwe amadzakuphuvumula n'kukuchititsa 
manyazi. 

Chamwini m'chamwini, ungalimbe maka. 
Tanthauzo: Mkuluwikowu umatanthauza kuti 
tisamadalire kwambiri zinthu za ena. 


Changodza m’chironda, mankhwala palibe. 
Tanthauzo: Mawuwa amanenedwa munthu 
akamadandaula kuti, ngakhale mavuto monga matenda 
komanso milandu abwera, palibe njira yowathetsera. 


Chaona maso, mtima suiwala. 

Tanthauzo: Mkuluwikowu umanenedwa pochenjeza 
munthu kuti azisamala ndi zimene amaona chifukwa 
zikhoza kumugwetsera m' mavuto aakulu monga 
chigololo. Unganenedwenso posonyeza kuti munthu 
akaona zinazake amazikumbukira ngakhale patadutsa 
nthawi yaitali. 


Chaona mchira, gondwa ali m’mphako. 
Tanthauzo: Kusaonetsetsa kapena kusamvetsa zinthu 
kumapangitsa kuti munthu azinena nkhani popanda 
umboni weniweni. 


Chaona mnzako chapita, mawa chili pa iwe. 
Tanthauzo: Osamasangalala ena akamakumana ndi 
mavuto chifukwa nawenso akhoza kukupeza. 


Chaona munda wakuthungo, mawa chidzaona munda 
wapakati. 

Tanthauzo: Munthu ukakhala pabwino umaona ngati 
sungadzavutike. Nthawi zina munthu umatha kukumana 
ndi chinthu chimene sumayembekezera kuti 
chingachitike. 


Chaona mwana tola, ukulu n’kuona kako. 
Tanthauzo: Chaona mwana chitole chifukwa udzadya 
naye. Tisanyozere chimene munthu amene ali pansi 
pathu wapeza, chifukwa chikhoza kutithandiza. 

Chaphulika chapsa, mkamwini konza nguwo. 
Tanthauzo: Chinthu chikachitika, monga imfa, 
pamafunika kulimba mtima chifukwa chachitika chatha. 
Palibenso njira ina yochithetsera. 


Chapita apa wachiona ndi munthu. 

Tanthauzo: Munthu amafunika kumamvera zonena za 
anzake chifukwa nthawi zina amatichenjeza akaona tsoka 
likutilondola. 


Chapitamo wosenda luzi pamwala. 
Tanthauzo: Mawuwa amanena za munthu wodziwa 
kwambiri mankhwala a zitsamba kuposa onse. 


Chati “chubwi,” sichinaoloke, koma chati 
“kapakapa.” 

Tanthauzo: Mawuwa amatanthauza kuti mawu oyamba 
ndi malonje chabe, nkhani yeniyeni sinayambe. 


Chati “khocho” (tswa) sichinapite. 
Tanthauzo: Chinachake chikakudabwitsa, khala tcheru. 


Chati deru chaopsa mlenje. 

Tanthauzo: Kanthu sikachitika popanda chifukwa 
kapena choyambitsa chake. Ndiye kachizindikiro 
kangachepe bwanji, tizikhala nako tcheru. 


Chati mbe-e sichinapse. 
Tanthauzo: Chilichonse chili ndi nthawi yake. 
Timafunika kukhala oleza mtima n'kudikira. 


Chauluka chidzatera. 
Tanthauzo: Chinthu chilichonse chimakhala ndi mapeto 
ake. 


Chenjerechenjere pa m’meto, pa maliro panalibe. 
Tanthauzo: Mawuwa amanena za munthu amene 

koma mavuto akagwa samaoneka. 


Chenjerechenjere sadzimeta, amakumeta ndi 
mnzako. 

Tanthauzo: Ngakhale munthu aoneke wochenjera 
motani, monga kuthawa ntchito za gulu ngati pamaliro, 
tsiku lina zimadzamugwera ndipo amadzafuna 
chithandizo cha ena. 


Chenjerechenjere samapha nsomba, amapha nsomba 
ndi kombe. 

Tanthauzo: Kuyankhula kwambiri pantchito 
sikutanthauza kuti ntchito ikugwiridwa. 


Chenjerechenjere, anapsa ndi phala logona. 
Tanthauzo: Kusamva kapena kuchenjeretsa 
kumabweretsa mavuto aakulu. 


Chete n’kunena. 
Tanthauzo: Pa mlandu munthu akafunsidwa koma 
osayankha, ndiye kuti akuvomera kulakwa kwake. 


Chetechete sautsa nyama, autsa nyama 
n’kuwani/Chetechete ndi upumbwa, akoma ndi 
suyosuyo/chetechete sautsa nyama, koma suyosuyo. 
Tanthauzo: Kungokhala chete sikupindulitsa ngati 
munthu akufuna kukwaniritsa zomwe wafuna. 


Chibale cha nkhondo, amawo akafa n'kumva ndiika 
nawo. 

Tanthauzo: Mawuwa amanena za munthu amene si 
m’bale wako weniweni, koma chifukwa choti makolo 
anakhalira limodzi nthawi yaitali, amakhala ngati m' bale 
wako weniweni. 


Chibale n’chipsela. 
Tanthauzo: Chibale sichitha. 

Chibale n’kuyenderana. 
Tanthauzo: Kuti chibale chilimbe pamafunika 
kuyenderana komanso kuthandizana. 


Chibale ndi fupa, sichiwola/Chibale ndi litsiro, 
sichisansika. 

Tanthauzo: Pangakhalitse abale osaonana, sikuti chibale 
chimatha. 


Chibwana cha nyani chokhalira msampha mtengo 
akuuona. 

Tanthauzo: Chimenechi ndi chibwana chachikulu 
chomwe chikhoza kukulowetsa m’ mavuto aakulu. 


Chibwana chidatayitsa nguwo ya njuzi. 
Tanthauzo: Chifukwa cha chibwana, anthu amataya 
mwayi mwina wa banja kapena ntchito. 


Chibwana n'chilonda, sichiona pokhala. 
Tanthauzo: Anthu achibwana amakhala paliponse ndipo 
zochita zawo zimawalowetsa m’mavuto. 


Chibwenzi cha bulangete chopitira limodzi kumanda. 
Tanthauzo: Umenewu ndi ubwenzi weniweni, wopanda 
chinyengo. 


Chibwenzi cha mphaka chobisa zala m'thumba. 
Tanthauzo: Pali anthu ena omwe amaoneka ngati 
mabwenzi pamaso koma kumbali amakuganizira zoipa. 


Chibwenzi cha nkhwangwa chikoma pokwera, 
potsika achita kuponya. 

Tanthauzo: Munthu akamakwera mumtengo 
amanyamula bwinobwino nkhwangwa koma akamatsika 
amangoiponya. Pali anthu ena omwe amakonda anzawo 
akaona kuti akhoza kuwathandiza, akangopeza zimene 
amafuna ubwenzinso umathera pomwepo. Anthu 


36 


MIYAMBI YA PATSOKWE 


oterowo amanenedwa kuti achita chibwenzi cha 
nkhwangwa chokoma pokwera. 


Chibwenzi n’kuwonjezera. 
Tanthauzo: Kupatsana mphatso n’kumene kumalimbitsa 
ubwenzi. 


Chibwenzi sichipherana makoswe. 
Tanthauzo: Ubwenzi weniweni ulibe chinyengo. 
Chomwe wamuuza kapena wam’lonjeza mnzako 
chimakhala chomwecho. 


Chibwereza chidaphetsa kunda. 

Tanthauzo: Munthu ukamachita chinthu choipa 
n'kupulumuka, tsiku lina ukadzati uchitenso anthu 
amadzakugwira. Ngati munthu wapulumuka pa vuto 
mwamwayi, si bwino kubwereza kuchitanso zomwezo. 


Chidakwa chinakana kulipira ngongole ya thobwa. 
Tanthauzo: Si bwino kumangonamizira anthu amene 
tikuwaona kuti ndi zitsiru kapena opepera. 


Chidebe chopanda kanthu kusokosera. 
Tanthauzo: Anthu opanda nzeru ndi amene amakhala 
olongolola kwambiri. 


Chidede kukanika chitayang’anana. 
Tanthauzo: Ndi bwino kumayesetsa kuchita khama 
pochita zinthu. Zichite kukanika zokha. 


Chidule chimapondetsa matope. 
Tanthauzo: Zinthu zochitika mofulumira kapena 
mwachidule sizichitika bwino. 


Chidule chinagwetsa njati m"mbuna. 

Tanthauzo: Si bwino kumakonda kuchita zinthu 
mwachidule chifukwa zimenezo zikhoza kukubweretsera 
mavuto. 

Chidwi chinapha mkonzi. 

Tanthauzo: Ukakhala munthu wachidwi ndi wofuna 
kudziwa chilichonse, tsiku lina umadzakhala mboni pa 
mlandu woopsa, mwina ukhozanso kupeza nazo mavuto. 


Chidziwa mwini m'khuto wa fulu. 

Tanthauzo: N’kovuta kudziwa zomwe munthu 
akuganiza mumtima. Ena akhoza kuoneka ngati 
sakuganiza chilichonse koma akuganiza zambiri. Munthu 
aliyense amadziwa yekha zinthu zimene angakhutire 
nazo. 


Chidziwe n'chipande powomola. 

Tanthauzo: Aliyense amakolola malinga ndi khama 
lake. Munthu akadyeratu kapena akamachita ulesi, 
amalandira zochepa. 


Chifuko sakumbira. 
Tanthauzo: Chibale chenicheni sichisowa. 


Chifundo chidaphetsa msemamitondo. 
Tanthauzo: Chifundo nthawi zina chimapweteketsa. 


Chifundo chidaumitsa mvunguti. 

Tanthauzo: Tiyenera kuona muyeso woyenera pochitira 
ena chifundo. Ukachitira ena chifundo mopitirira 
muyeso, ukhoza kuwononga ntchito ngakhalenso moyo 
wako umene. 


Chifundo chimaitana chifundo. 

Tanthauzo: Munthu ukamachitira ena chifundo, tsiku 
lina nawonso amadzakuchitira chifundo. 

Chiimba chili m” mimba. 

Tanthauzo: Kudya n’kumene kumathandiza munthu kuti 
agwire ntchito. 


Chiipira achaje, amake amati mwana. 

Tanthauzo: Ngakhale anthu ena atamanyoza munthu 
chifukwa cha mawonekedwe kapena khalidwe lake, 
makolo ake ndi abale ake amamukonda, sangamutaye 
kapena kumunyoza. 


Chikachita mang’a chileke, mawa chituluka. 
Tanthauzo: Munthu akamakana kuti sanalakwe, 
kungomusiya, tsiku lina choipa chake chidzamutsata 
ndipo zoipa zake zidzaululika. 


Chikaipa usataye. 

Tanthauzo: Ngati chinthu chikuoneka chopanda ntchito, 
usachitaye chifukwa tsiku lina chikhoza kudzakhala 
chofunika. 


Chikakhala pamuvi sichipheka. 

Tanthauzo: Mawuwa amanena za munthu amene 
akulephera kugamula mlandu chifukwa choti ndi wa 
m'bale wake. 


Chikakuluma chakuda umaopa ndi khala lomwe. 
Tanthauzo: Munthu wina akakupusitsa, sukhulupirira 
aliyense. 


Chikaona mnzako osamaseka. 
Tanthauzo: Mnzako akaona tsoka usamamuseke 
chifukwa mwina mawa udzaonanso zomwezo. 


Chikaonda chimakoma ndi mchere. 

Tanthauzo: Chinthu chingakhale choipa maka, koma 
powonjezera tina n’tina tokometsera, chinthucho 
chimakhalanso chokongola. Chimodzimodzi mkazi 
amaoneka bwino ndi kuvala. 


Chikaonekera ng’amba, mawa chituluka. 
Tanthauzo: Mbewu ikamamera imayamba yatukula 
dothi kenako n’kuonekera. Zinthu zina zikamachitika 

pamakhala pataoneka kale zizindikiro zake. 


Chikomekome cha mkhuyu, m'kati muli nyerere. 
Tanthauzo: Osamatengeka ndi maonekedwe a munthu 
chifukwa nthawi zina mumtima mumakhala moipa. 
Nthawi zambiri anthu okongola ndi amene amakhala a 
makhalidwe oipa. 


Chikondi cha bulangete chopitira limodzi kumanda. 
Tanthauzo: Chikondi chopanda chinyengo komanso 
dyera, chokhalira limodzi pamavuto ndi pamtendere 
pomwe. 


Chikondi cha mphaka, chobisa zala m'thumba. 
Tanthauzo: Chikondi chachinyengo. 

Chikondi chili m’manja. 

Tanthauzo: Mawuwa amanenedwa pofuna kuonetsa kuti 
umafunitsitsa utakumana ndi mnzako n'kumupatsa moni. 


Chikondi ndi kutherana zakukhosi. 
Tanthauzo: Chizindikiro cha chikondi chenicheni ndi 
kuululirana zakukhosi, osati kusungirana chakukhosi. 


Chikumbumtima chinapha njovu. 

Tanthauzo: Tikachita choipa chikumbumtima, chomwe 
ndi munthu wam’kati, chimatiimba mlandu komanso 
kutisowetsa mtendere mpaka titakonza zinthu. 
Mkuluwikowu umanenedwa pochenjeza munthu amene 
akukana tchimo limene wachita. 


Chikumbutsa nkhwangwa n'chisanu/Chikumbutsa 
nkhwangwa n'chikuni. 

Tanthauzo: Ngakhale tiiwale kanthu kena kapena 
kuchita mphwayi kugwira ntchito inayake, tsiku lina 
pamadzakhala china chotikumbutsa. 


Chikuni cha m'bwalo chikoma n’kugwirizana. 

Tanthauzo: Kuthandizana n’kofunika kwambiri m' malo 
momadzipatula. 


Chikuni cha utsi timafumula. 

Tanthauzo: Pakakhala munthu wosokoneza pamudzi 
kapena pantchito pamafunika kumulangiratu kuopera kuti 
angasocheretse ena. 


Chikuni chimodzi sichipsetsa mphika. 
Tanthauzo: Kuti ntchito iyende pamafunika 
kuthandizana. 


Chikuni pakutha, chimataya therere. 
Tanthauzo: Nthawi zambiri ntchito imaonongeka 
kumapeto. Ndi bwino kumasamala pogwira ntchito 
mpaka kumapeto. 


Chikwanje chobuntha satemera mphanje. 
Tanthauzo: Munthu wakhalidwe loyipa sibwino 
kumpatsa udindo waukulu pamudzi chifukwa 
amadzaononga zinthu 


Chilekwa (wamasiye) n'chosakhala kupatira 
chabwino. 

Tanthauzo: Nthawi zina mwana wamasiye amatha 
kupeza msanga chithandizo. Zinthu zonyozeka zingathe 
kutipatsa zabwino. 


Chilendo ndi kulumpha chiunda. 
Tanthauzo: Munthu ukangotuluka m’nyumba mwako 
kwina konse umakhala mlendo. 


Chili kumunda n'chambewu, chakumudzi 
n’chakudya. 

Tanthauzo: Tizisunga zina kuti tidzagwiritse ntchito 
m’tsogolo. 


Chili kumwamba ndi chamwini. 

Tanthauzo: Si bwino kukhumbira zinthu za eni kapena 
zinthu zomwe tikudziwa kuti sitingathe kuzipeza. 


Chili kwa mnzako ndiye “psinyitsa,” chili kwa iwe 
ndiye, “psinya bwino.” 

Tanthauzo: Mnzathu akalakwa ndiye timafuna kuti 
alandire chilango chowawa, koma zikakhala kwa ife, 
timafuna kuti atimvere chisoni potipatsa chilango 
chofewa. 


Chili kwa mnzako usamati, “chigwire nyanga.” 
Tanthauzo: Sizivuta kupeza zolakwa za mnzako 
n'kusiya zako kapena kuuza ena zoti achite koma zoti 
iweyo sungakwanitse. Osamaderera mavuto a mnzako. 


Chili kwa mnzako, utenga madzi numwera. 
Tanthauzo: Mavuto akakhala kwa ena kumakhala 
kosavuta kuwalangiza zomwe anachita kuti apeze 
mavutowo, koma zikatigwera sititha kumvetsa chomwe 
chachititsa mavutowo. 


Chili kwa nyani, pusi sachitengera malonda. 
Tanthauzo: Nthawi zambiri pakati pa abale sipakhala 
kugulitsana zinthu koma kungopatsana basi. 


Chili n’kudza chisonkha moto paphale, chimapala 
(phulusa) chimataya kuthengo. 

Tanthauzo: Mawuwa amanenedwa munthu akamanena 
kuti alipo wina womuposa amene akubwera. 


Chilichonse chili ndi nthawi yake. 

Tanthauzo: Ndi bwino kumachita zinthu pa nthawi yake. 
Kumadziwa nthawi yabwino yochita chilichonse monga 
kuyankhula kapena kukhala chete. 


Chilichonse chotentha, pamapeto pake chimazizira. 
Tanthauzo: Mavuto angakule bwanji, amakhala ndi 

polekezera. 


Chilimwe chinaphetsa munda. 

Tanthauzo: Munthu wofuna zabwino asamathawe 
zopinga monga kuuma komanso kulimba kwa dothi, 
amafunika kupirira. 


Chiloli chinapha ngondo. 

Tanthauzo: Ukakhala munthu wachidwi ndi wofuna 
kudziwa chilichonse, tsiku lina umadzakhala mboni pa 
mlandu woopsa, mwina n’kupeza mavuto. 


Chilosi chinabwerera lunguzi. 

Tanthauzo: Mukanyoza munthu osam’patsa moni 
chifukwa choti ndi mlendo, tsiku lina mumadzakam’peza 
kwawo n'kuchita manyazi. 


Chilungamo chiziyenda ngati madzi. 

Tanthauzo: Chilungamo chimafunika chioneke. 
Tikamachita zinthu zonse, tiyenera kumaonetsetsa kuti 
tikuchita zinthu mwachilungamo kwa aliyense 
mosatengera maonekedwe. 


Chilungamo n'chipongwe. 
Tanthauzo: Nthawi zina anthu amadana ndi kumva 
chilungamo chifukwa chimamveka ngati chipongwe. 


Chim” mawa chidalambalalitsa fulu bowa. 

Tanthauzo: Tizichita zinthu mofatsira ndi mwaluso osati 
mongofulumira, chifukwa tikamatero tikhoza kuiwala 
zinthu zofunika. 


Chimanga cha pa likodza amakolola ndi sakhwi. 
Tanthauzo: Ndi bwino kumadziwa zinthu zomwe 
sungakwanitse. Pali zinthu zina zomwe ngati 
utazikakamira kwambiri zikhoza kungokubweretsera 
mavuto ngati chimanga chomwe chili pa likodza, lomwe 

ndi tchire loyabwa kwambiri. Ndi bwino kusiyira 
asakhwi zinthu zimenezo. 


Chimanga chimalola opanda mano. 

Tanthauzo: Nthawi zina munthu umapeza chinthu choti 
ulibe nacho ntchito pamene munthu wina 
akuchifunitsitsa. 


Chimasomaso chinakwatitsa mkazi wosam’funa. 
Tanthauzo: Mnyamata wosakhala ndi mkazi m' modzi 
koma kumangoti apa wagwira apa wagwira, mapeto ake 
amadzakwatira mkazi wosakhala wakumtima kwake, 
mwinanso kupeza mavuto. 


Chimene ukufuna kuti ena akuchitire, iwenso 
uziwachitira chomwecho. 

Tanthauzo: Kuti tizichitira ena zabwino, ndi bwino 
kumayamba taganiza kaye kuti, “Kodi wina atandichitira 
zimenezi ndingasangalale?” Ngati tikuona kuti 
sitingasangalale, tingachite bwino osazichita. 


Chimkonda cha nsikidzi chidanka ndi maliro 
kumanda. 

Tanthauzo: Osamakonda zinthu zoipa zomwe zikhoza 
kuwononga moyo wathu. 


Chimkwangukwangu chisititsa makadabo. 
Tanthauzo: Kulimbirana zinthu kukhoza kuyambitsa 
ndewu kapenanso mkangano n'kuwonongetsa zinthu 
zambiri. 


Chimuyesoyeso cha khwangwala chinathetsa ana. 
Tanthauzo: Si bwino kuyesa kuchita zinthu zoipa 
chifukwa mapeto ake chimadzakhala chizolowezi 
n'kudziwononga tokha. 


Chimvano cha mavu choning’a pakati. 

Tanthauzo: Mkuluwikowu umalimbikitsa anthu kuchita 
zinthu mogwirizana. Komanso umasonyeza kuti 
ngakhale kuti pangano limavuta kusunga nthawi zina, 
tiziyesetsa kusunga zomwe tagwirizana popewa 
kukhumudwitsa ena. 


China n'china fisi alibe bwenzi, bwenzi lake ndi 
mdima. 

Tanthauzo: Anthu ochita zoipa sakhala mabwenzi 
abwino, mabwenzi awonso amakhala ochita zoipa. 


Chinansi cha kholowa chinadyetsa mbatata yapansi. 
Tanthauzo: Zinthu zina zimaululika chifukwa cha 
zinanso zimene zachitika. Makhalidwe oipa monga 
chiwerewere ndi kuba amayamba pang’onopang’ono. 
Pamafunika kudziletsa kuchita zinthu zomwe mapeto ake 
akhoza kukhala kuchimwa kwakukulu. 


Chinansi ndi litsiro silisasika. 
Tanthauzo: Tanthauzo: Sibwino kuti mbale azizunzika 
pamene ali ndi abale ake opeza bwino. 


Chinasala chinakanika fisi. 

Tanthauzo: Chinasala ndi chisilamu. Anthu achisilamu 
amasala nyama zina. Koma fisi ndi wankhwiru kwambiri 
moti sangakwanitse kusiya kudya nyama ngakhale 
itakhala kapado. Pali zinthu zina zimene sitingakwanitse 
kuzisintha chifukwa cha chibadwa chathu. Choncho, 
munthu ayenera kumadziwa zomwe angathe kuchita 
komanso zomwe sangathe. 


Chinenepetsa nkhumba sichidziwika. 

Tanthauzo: Ndi bwino kumangoyesa kuchita 
zosiyanasiyana, chifukwa chimene chingakupulumutse 
sichidziwika. Osamangodalira chimodzi. 


Chingaipe sunga, mkucha udzayesa ankhoswe. 

Tanthauzo: Chinthu chingaipe, tsiku lina umadzaona 
pokomera pake. Mwachitsanzo m'bale wako amene 
amaoneka ngati chitsiru lero, m’tsogolo akhoza 
kudzakhala nkhoswe wako ukadzalowa m'banja. 


Chingavuwe n’chako. 

Tanthauzo: Ngakhale anzathu kapena makolo athu 
akhale osaoneka bwino, ndi anthu basi. Choncho, 
tifunika kumawasamalira komanso kuwapirira. 


Chingwe ndicho chithera msampha mphamvu. 
Tanthauzo: Tikamangomvera nkhani zabodza za anthu 
ena tingadziputire mlandu. Zikhoza kutitsatira n’kupeza 
nazo mavuto. 


Chingwinjiri maliralira, chinalira m’msolo wa mbala. 
Tanthauzo: Munthu ukakhala wapakamwa, umadzanena 
zinthu zina kwa ena omwe amafuna kudziwa zimenezo 
ndipo umapeza mavuto. 


Chinsanjesanje chinaoletsa mazira a mpheta. 
Tanthauzo: Munthu wansanje amachedwa ndi kufufuza 
mkazi kapena mwamuna wake, potero amadziwitsa ena 
za khalidwe la mwamuna kapena mkazi wakeyo 
n'kudziwonongera banja. 


Chinsisi sichikhala pa anthu awiri. 

Tanthauzo: Ukauza mnzako nkhani yachinsisi 
n'kumukhulupirira, umakhala ukudzinamiza chifukwa 
nayenso amakhala ndi anzake ena apamtima. 


Chinthu chikatayika chimalira mwini wake, 
monganso mwini wake ali kuchilira. 

Tanthauzo: Ngati tatola chinthu chamwini tiyenera 
kuchibweza kuopera kuti chingatisowetse mtendere 
mumtima popeza timaoneka ngati tachiba. 

Chinthu ndi mtima, kanthu ndi khama. 
Tanthauzo: Pamene waikapo mtima wako, uyenera 
kuchita khama kuti chinthucho chitheke. 


Chinziri chimanyang' wa ndi tsala lake (lakwawo). 
Tanthauzo: Munthu aliyense amanyadira zinthu zake 
monga zovala, ntchito ndiponso banja lake. 


Chipande cha therere chimakoma n’kuyenderana. 
Tanthauzo: Kuti mnzako akuchitire zabwino pafunika 
kumubwezera zabwino. Choncho, kuti anthu 
muthandizane pamafunika pakhale ubale weniweni 
pakati panu. 


Chipande chomwe umawomorera mnzako, nawe 
adzakuwomorera chomwecho. 

Tanthauzo: Ngati ukufuna kuti anzako azikuchitira 
chifundo, yamba ndi iweyo kuwachitira chifundo. 


Chipungu sataya nthenga. 
Tanthauzo: Mawuwa amanena za munthu waumbombo 
yemwe safuna kugawira anzake zinthu. 


Chipwete m’pamtsitsi. 

Tanthauzo: Chipwete chimakhala chaminga kuchokera 
ku mbewu. Chimodzimodzinso khalidwe la munthu 
limachokera kwa makolo. 


Chirombo chinafera m’dambo la kamundi. 
Tanthauzo: Chifukwa cha nsanje anthu ena amafuna 
kutchuka pantchito za eni mwina chifukwa choti 
anamwalira, komabe anthu amawadziwa ndipo mapeto 
ake amaputa nazo mlandu. 


Chisanakondwe chilonda njira, chikakondwa 
chachenjera. 
Tanthauzo: Zotigwera zina zimatikumbutsa nsanga 

kumudzi koma pa zosangalatsa timachita ngati taiwalako. 


Chisoni chinapha nkhwali/Chisoni chinapha 
nsemamitondo/Ukonzi unapha msemang’oma. 
Tanthauzo: Nthawi zina chisoni chikhoza 
kukubweretsera mavuto. 


Chisoni n’kumatenda, kumaliro kumakhala nkhani. 
Tanthauzo: Pamene munthu akudwala anthu amakhala 
ndi chisoni, koma akamwalira, chisoni chonse chimatha 
popeza amadziwa kuti palibenso chimene angachite. 
Mwina ena amayamba kukamba mbiri ya womwalirayo, 
zabwino kapena zoipa. 


Chisuweni sagwetserana pamwala koma pamchenga. 
Tanthauzo: Pachibale sibwino kukangana koma 
kukambirana. 


Chiswe chikaboola chikwa, chayambira patali. 
Tanthauzo: Munthu ukakhala ndi cholinga n’kuchita 
khama, umapeza zimene ukufuna. Ungatanthauzenso kuti 
vuto likamaonekera ndiye kuti layambira patali. 


Chiswe chimalowa m’mphasa yongoimika. 
Tanthauzo: Munthu waulesi amakumana ndi zovuta 
zambiri. 


Chiswe chimodzi sichiumba chulu. 
Tanthauzo: Ngati titamathandizana tikhoza kugwira 
bwino ntchito zathu mpaka kumapeto. 


Chithupsa chosatumbula sichigonetsa tulo. 
Tanthauzo: Munthu sangagone tulo ngati pali mavuto 
ena omwe akufunika kuwathetsa kapena amene 
akumusowetsa mtendere. Mkuluwikowu 
ungatanthauzenso kuti munthu ukapalamula kapena 
ukakhala ndi mlandu, mtima sukhala pansi, umada 

nkhawa mpaka mlandu utakambidwa. 


Chitoletole chidaphetsa manja. 
Tanthauzo: Munthu wakuba tsiku lina amadzapezana 
ndi tsoka monga kudulidwa manja. 


Chitosi cha nkhuku yachilendo kutalika. 

Tanthauzo: Mlendo akafika pamudzi n'kulakwa, 
kulakwa kwake kumaonekera kwambiri ngakhale kuti 
nawonso eni mudzi amalakwa mwina kuposa mlendoyo. 


Chitsa chagwede chinagwetsa nkhalamba. 
Tanthauzo: Kulakwa kwa ana kukhoza kusowetsa 
mtendere munthu wamkulu. Zochita za ana zimavutitsa 
akulu. 


Chitsime chakale chimaphetsa ndi ludzu. 
Tanthauzo: Osamanyoza zinthu kapena anzathu akale 
chifukwa tsiku lina tidzawafunanso. Choncho ngati 
timawanyoza sadzatilandira. Mkuluwikowu 
ungatanthauzenso kuti tikasiya kuchita zoipa tifunika 
kuchita khama kuti tisabwererenso ku zochita zoipazo. 


Chitsime chimadziwika kuti ndi chakuya chikauma. 
Tanthauzo: Munthu wabwino amadziwika akapita. 
Mwachitsanzo, ena amazindikira kuti mkazi kapena 
mwamuna wawo anali wabwino banja likatha. Nthawi 
zambiri amazindikira zimenezi akakwatirana ndi 
chilombo. 


Chitsiru chimafa ndi ludzu mwendo uli m’madzi. 
Tanthauzo: Pali anthu ena omwe amavutika zinthu zoti 
zikhoza kuwathandiza zili m’nkhonde. Mwachitsanzo, 
kumavutika ndi njala dimba ali nalo. 


Chitsiru chinaomba ng’oma, ochenjera navina. 
Tanthauzo: Nthawi zina anthu ooneka ngati opusa ndi 

ofooka amatha kuchita zodabwitsa motero kuti anthu 
odziyesa ochenjera n’kutengerapo phunziro. 


Chitsiru nachonso chili ndi amake. 

Tanthauzo: Ana kapena ziweto zimadziwa makolo 
komanso mbuye wawo. Munthu sungalephere 
kuzindikira chinthu chako. 


Chitsulo chimanola chitsulo chinzake. 
Tanthauzo: Anthu ochita zofanana amathandizana. Kuti 
munthu akhale ndi luso amayenera kumatengera anzake. 


Chiwindi cha nkhandwe chalaka mwini msampha. 
Tanthauzo: Chomwe chakanika munthu wakale kapena 
wanzeru, mwana sangachithe. 


Chizolowezi cha namkholowa chidazulitsa mbatata. 
Tanthauzo: Zinthu zina zimaululika chifukwa cha 
zinanso zimene zachitika. Makhalidwe oipa monga 
chiwerewere ndi kuba amayamba pang’onopang’ono. 
Pamafunika kudziletsa kuti usachite zinthu zomwe 
mapeto ake akhoza kukhala kuchimwa kwakukulu. 


Chizolowezi chinadya mzuzya. 
Tanthauzo: Zotsatira za zizolowezi zoipa ndi mavuto 
monga matenda, milandu komanso imfa. 


Chizolowezi chinalowetsa nsabwe kumutu. 
Tanthauzo: Ukamacheza ndi anthu ochita zoipa 
nawenso umayamba kuchita zoipa. 


Choipa chitani mbiri siigonera. 

Tanthauzo: Mbiri imafala msanga. Ngakhale utayesetsa 
kuimphimba anthu amamva. Koma sipapita nthawi 
amayamba kuiwala. 


Choipa chitsata mwini. 
Tanthauzo: Palibe munthu amene angachite choipa 

n’kuthawa, tsiku lina ndithu amadzakumana ndi zotsatira 
za zoipa zimene anachitazo. 


Choipa ndi mnyanga ya njovu. 

Tanthauzo: Munthu ukhoza kumachita zoipa 
n'kumaganiza kuti sichidzaululuka. Koma monga 
mnyanga ya njovu sitheka kuibisa, choipacho tsiku lina 
chimadzaululika ndipo munthu umadzalangidwa. 


Choka m’mbuyo khwangwala atole mphutsi. 
Tanthauzo: Osachita zinthu motsekereza mwayi wa ena. 
Munthu wabwino amapereka mpata kwa anzake kuti 
akhale omasuka. 


Cholira njovu chinalira minyanga. 
Tanthauzo: Aliyense ali ndi ufulu wogwira ntchito 
imene akufuna popanda kukakamizidwa. 


Chonona chifumira kudzira. 
Tanthauzo: Mawonekedwe ndi makhalidwe a munthu 
amakhala ochokera kwa makolo ake. 


Choopera patali, nyani anadzipha yekha. 
Tanthauzo: Si bwino kumangoopera chinthu patali. 


Chosadziwa anausa mvula m’dziwe/Chosadziwa ndi 
nkhondo, adausa nkhondo padziwe. 

Tanthauzo: Nthawi zina tikhoza kumaganiza kuti 
tikuthawa mavuto n'kudzilowetsa m’mavuto aakulu 
mmalo mongopirira n’kuyesa kuthetsa vutolo. 
Mwachitsanzo, munthu amene wadzimangirira amati 
akuthawa mavuto. 


Chosadziwa anawombera mfiti m’manja. 
Tanthauzo: Kusadziwa kumachititsa kuti tizichita zinthu 
mopanda mnzeru. 


Chosamva anachiphikira m’masamba. 

Tanthauzo: Anthu amene samvera malangizo 
amakumana ndi zokhoma kapena kufa kumene. Wina 
akakulangiza pamafunika kumvera. 


Chosatha n'chiyani?/Palibe chosatha. 
Tanthauzo: Chilichonse chimatha pakapita nthawi. 


Chotola salanda. 
Tanthauzo: Kutola kanthu si kuba, koma ukatenga 
pakhomo pa munthu osapempha. 


Chozemba chinakumana ndi chokwawa/Chozemba 
chinalinda kwawukwawu. 

Tanthauzo: N’kovuta kuthawa mavuto kapena milandu 
chifukwa nthawi zina pothawapo umakumana ndi vuto 
lina lalikulu. Nthawi zina munthu amazemba, koma tsiku 
lina amadzagwidwa. 


Chozingwa sichilira nkhata. 

Tanthauzo: Tikakhala pamavuto pafunika kuyamba 
kudzithandiza tokha osamangoyembekezera 
kuthandizidwa ndi ena. Tikadzithandiza tokha enanso 
adzatha kutithandiza. 


Chule akudabwa madzi atafika m’khosi. 
Tanthauzo: Mawuwa amanenedwa munthu akamadabwa 
ndi zinthu zomwe zimayenera kuchitika pamoyo wathu. 


Chule anadabwa m’madzi muli mwake. 
Tanthauzo: Pali zinthu zina zomwe zimachita 
kuonekeratu kuti sizimakhala choncho. 


Chule wodzikuza anaphulika. 
Tanthauzo: Si bwino kumadzikuza chifukwa umatha 
kudzichititsa manyazi pagulu. 


Chulu sichiyendera chiswe, chiswe chimayendera 
chulu. 

Tanthauzo: Chithu ukachifuna umafunika uchite 
chinthucho. 


Chulukechuluke n’ngwa njuchi, umanena za iyo 
yakuluma/Piringupiringu ngwa njuchi, yoluma ndi 
imodzi. 

Tanthauzo: Pokamba nkhani pafunika kunena zenizeni 
m’malo momangozungulirazungulira. Mkuluwikowu 
umanenedwanso pakakhala anthu ambiri amene 
akuganiziridwa kuti alakwa, koma pamapeto pake 
amapezeka m’modzi. Ungatanthauzenso kuti chinthu 
chimene chimakuchititsa chidwi ndi chimene 
ukuchidziwa bwino. Ngakhale patakhala zinthu 
zochuluka, umanena za chimene chakuchititsa chidwi. 


Chulukechuluke ngwa chambo, doko n'la ntchira 
(kambuzi). 

Tanthauzo: Ngakhale ogwira ntchito akhale ambiri, 
komabe, eni ntchito kapenanso amene akugwira 
molimbika amadziwika. 


Chulutsa masamba, ungagwire nsete. 
Tanthauzo: Mkuluwikowu umanenedwa pouza munthu 
kuti achulutse zonena kuti asagwidwe. 


Chuma chili m’nthaka. 
Tanthauzo: Ukalimbikira kulima, udzapeza zofuna zako. 


Chuma chimuka pa chuma chinzake. 
Tanthauzo: Anthu amene ali ndi chuma ndi amene 
amapeza chuma china. 


Chuma chothamangira chimapatsa masoka. 
Tanthauzo: Kususukira kulemera kungatipalasire moto. 


Chuma ndi mchira wa khoswe, suchedwa kupululuka. 
Tanthauzo: Chuma sichichedwa kutha ngati mmene 

umachitira mchira wa khoswe. Ukaugwira, 
umangopululuka. Ngati sukuchisamalira bwino, chimatha 
chonse phu! Mkuluwikowu umanenedwa pochenjeza 
munthu kuti akakhala pabwino asamanyoze anzake 
chifukwa ndi amene angadzakuthandize akadzavutika. 


Dala la mwana wankhuku lolira make ali pomwepo. 
Tanthauzo: Anthu ena amangodandaulabe ngakhale kuti 
ali nawo anthu owathandiza. Aliponso ena amene 
amavutika koma njira yothetsera mavuto awo akuidziwa. 


Dala linagoneka munda. 
Tanthauzo: Kulekerera kumawonongetsa zinthu. Ulesi si 
wabwino m’pang’ono pomwe. 


Dama n'kumeta, mphini n’chironda. 

Tanthauzo: Pofuna kuwonjezera kukongola 
kwachibadwa, nthawi zina timadziwononga potsata njira 
zosayenera. 


Dengu linawombola mbiya. 
Tanthauzo: Ndi bwino kumathandizana. Aliyense ndi 
wofunika pantchito yake. 


Dengu silidya. 

Tanthauzo: Nsengwa, dengu kapena bwato 
zimangosunga zinthu zimene mwaikamo, sizimachepa 
kapena kuwonjezereka. Tizikhutira ndi zimene tili nazo 
pamoyo wathu. 


Dingudingu amanena za mnzake, zake wapsindira. 
Tanthauzo: Pali anthu ena omwe amakonda kunena 
zoipa za anzawo n'kusiya zawo. Munthu aliyense 
amayenera kumayamba waona kaye zimene amachita 
asanayambe kunena za anzake. 


Diso likatuluka, ndi maliro. 

Tanthauzo: Maso a munthu akatuluka, ndiye kuti 
munthu wamalizika. 


Dombolo n’kuwombolana, nthengu anawombola 
namfuko. 

Tanthauzo: Kuti anzako akuthandize pamafunika kuti 
nawenso uziwathandiza, osamangoyembekezera kuti 
anthu akuthandize. 


Dothi sinkadakudya, ndakudyera ku uchi. 
Tanthauzo: Nthawi zina umathandiza munthu osati 
chifukwa choti umamukonda, koma chifukwa choti 
umakondana ndi mnzake. 


Dulani kachere pumbwa anyale. 

Tanthauzo: Anthu ena amanyada mwinanso kuzunza 
anzawo chifukwa cha udindo, ndalama kapenanso 
makolo awo. Zinthu zotere zikatha, kuzunza ndi kunyada 
kumathera pomwepo. 


Dyera linapititsa ntchentche kumanda. 

Tanthauzo: Kuchita zinthu mwadyera pa chilichonse, 
ngakhale chabwino, kumatsekereza zabwino, monga 
kukwezedwa pantchito. 


Dyeratu, chakudza sichinena. 
Tanthauzo: Munthu ngati uli ndi chuma uyenera 
kusangalala nacho chifukwa zamawa sizidziwika. 


Dzanja limodzi silikumba mankhwala. 
Tanthauzo: Kuthandizana n'kofunika popeza pawekha 
sungachite zinthu zambiri. 


Dzantukule walinga chitamvundikira. 
Tanthauzo: Munthu mavuto akamuchulukira amafuna 
anthu oti amuthandize. 


Dzedzeredzedzere (dzandidzandi) salingana 

n’kugweratu. 

Tanthauzo: Kulephera sikutanthauza kuti sungakwanitse 
kuchita chinthu. Kuti munthu achite bwino amafunika 
kukumana kaye ndi mavuto. 


Dzenje la pida (pinji) limadziwika n’kuunjika. 
Tanthauzo: Anthu akamapanda kukuyankhula kapena 
kumangokhala ndi msunamo umadziwa kuti pali nkhani. 


Dzera uko sikuyenda, koma tiye kuno. 

Tanthauzo: Pophunzitsa ena ntchito kapena zinazake, si 
bwino kungofotokoza chabe, tizionetsa chitsanzo 
chabwino kuti malangizo athu akhale aphindu. 


Dziko la eni ndi mowa, ukaponda waledzera. 
Tanthauzo: Munthu ukayenda umayenera kukumbukira 
kuti ndiwe mlendo. Ukalakwitsa zabwino zako zonse 
zimaiwalika. 


Dziko ndi anthu, nyama ndi mambala. 

Tanthauzo: Anthu ndi amene amakometsa dziko. 
Choncho, pafunika kuti anthu azigwirizana kuti zinthu 
ziziyenda bwino pamudzi pawo. Asamangokhala ngati 
nyama zomwe zimadyana zokhazokha. 


Dziko ndi mafuwa, achita kuchilikizana. 
Tanthauzo: Munthu aliyense ali ndi mbali yake kuti 
zinthu ziyende bwino m’dziko kapena m’mudzi. 


Dziko ndi wanu, ndalama ndi wathu. 

Tanthauzo: Mawuwa amatanthauza kuti tinabwera kuno 
kudzapanga ndalama. Amene ankakonda kugwiritsa 
ntchito mawuwa ndi amwenye omwe anabwera 
kudzapanga bizinezi. 


Dziko silimaipa, amaipa ndi anthu. 
Tanthauzo: Tisamaganize kuti tikachoka pamudzi wina 

n'kupita kwina chifukwa cha kukangana ndiye kuti 
kukangana kwatha ayi, chifukwa amene amayambitsa 
kukangana si malo, koma anthu. 


Dzina silifa. 
Tanthauzo: Ana akabadwa amatsala ndi dzina la munthu 
amene anawabereka. 


Dzino siliwononga nyumba ya msonkhano, koma 
lirime. 

Tanthauzo: Chimene chimachititsa kuti anthu asiye 
kugwirizana kawirikawiri silikhala dzino, koma 
pakamwa. 


Dzira siliwola tsiku limodzi. 

Tanthauzo: Khalidwe la munthu siliyamaipa tsiku 
limodzi. Ngati munthu walakwa ndiye kuti anayamba 
kale kuchita zinthu zoipa, kungoti sankagwidwa. 


Dzungu limakula kunsonga. 

Tanthauzo: Nthawi zina munthu wobadwa pambuyo ndi 
amene amakhala wamphamvu, wokula bwino ndiponso 
wanzeru kuposa woyamba kubadwa. 


Dzuwa limanyenga, mdima umasaka. 

Tanthauzo: Pamene walakwira makolo masana, umatha 
kuthawa. Koma kukada umapitanso kwa makolo ako 
n’kukalangidwa. Cholakwa sichithawika, nthawi imafika 
ndipo munthu amalandira chilango cha zimene wachita. 


Dzuwa salozerana, aliyense amaliona yekha. 
Tanthauzo: Pali zinthu zina zomwe sitimafunika kuchita 
kufotokozera anzathu. 


Fisi akafuna kuluma sasiya mkute. 
Tanthauzo: Ndi bwino kumangochitiratu chinthu 
m’malo mosiya zina kuti udzachitabe. 

Fisi akagwa m’mbuna sayankhula kanthu. 
Tanthauzo: Munthu akapalamula mlandu amafunika 
kungovomereza ndi kupepesa m’malo momakula mtima. 
Mawuwa anganenedwenso ngati munthu akusowa 
choyankhula akagwidwa ndi mlandu. 


Fisi akagwa m’mbuna, mawa adzalandira 
nkhwangwa. 

Tanthauzo: Munthu akachita choipa, zivute zitani 
amakumana ndi mavuto a zimene wachitazo. Choncho 
ndi bwino kungovomereza ndi kupepesa m’malo 
momakula mtima. Mawuwa anganenedwenso ngati 
munthu akusowa choyankhula akagwidwa ndi mlandu. 


Fisi akagwira sataya. 

Tanthauzo: Munthu suyenera kutaya chinthu chimene 
umachidalira komanso chimakuthandiza monga ntchito, 
chipembedzo ndi zina. 


Fisi akakhuta salilira pomwepo. 

Tanthauzo: Pamene munthu wapeza mwayi wina, 
usamawanyang’ wire amene akupatsa mwayiwo monga 
makolo, aphunzitsi ndi akuluakulu a pantchito, chifukwa 
angakulande zomwe wapezacho. 


Fisi akatola fupa sadyera pomwepo. 

Tanthauzo: Si bwino kumangouza aliyense za mwayi 
umene tapeza monga udindo chifukwa angayambe kuona 
kuti ndife onyada. 


Fisi akazingwa amadya udzu. 
Tanthauzo: Munthu ayenera kumakhutira ndi 
kangachepe kamene wapeza akakhala pamavuto. 


Fisi amakhalabe fisi, ngakhale atasintha tchire. 
Tanthauzo: Munthu woipa ndi woipa, sangasinthe 
chifukwa choti wasintha malo. Chimodzimodzinso 


58 


MIYAMBI YA PATSOKWE 


chinthu choipa, sichingasanduke chabwino ngakhale 
utachichita pa zolinga zabwino. 


Fisi anakana nsatsi. 

Tanthauzo: Si zonse zimene anthu amanenera munthu 
zimakhala zoona. Ngakhale munthu atakhala 
wamakhalidwe oipa, pamafunika umboni weniweni 
tisanamunene kuti wachita cholakwa. 


Fisi atolapo tsoka. 

Tanthauzo: Munthu ukakhala wakhalidwe loipa monga 
kuba ndiye chinthu n’kusowa pakhomo, anthu amangoti 
ndiwe, ngakhale palibe umboni wokwanira wachitadi 
zinthuzo ndiwe. 


Fisi ayamika ake maluwa. 
Tanthauzo: Munthu amakonda kuyamikira zinthu zake 
n’kumaona kuti n’zabwino kuposa zonse. 


Fisi ndi mbuzi sizigonera limodzi. 

Tanthauzo: Mawuwa amanena za zinthu zomwe ndi 
zosayenera kukhalira limodzi kapena kugwirizana. 
Mwachitsanzo, anthu odana, sayenera kumakhalira 
limodzi chifukwa mapeto ake akhoza kuphana. 


Fodya amakoma n’gokoketsana. 

Tanthauzo: Mawuwa amatanthauza kuti moyo wa 
munthu umakoma ndi kugawana zinthu monga nzeru, 
zakudya, zovala ndi zina. 


Fodya amakoma ngwamnzako. 

Tanthauzo: Mawuwa amatanthauza kuti chinthu 
chanzako n'chimene chimaoneka chokoma kuposa 
chako. 


Fodya m’panazale. 
Tanthauzo: Mkuluwikowu umatanthauza kuti, kuti 

zinthu zilongosoke, umafunika kuyambira patali. 
Mofanana ndi mmene zilili kuti ukapanda kusamala 
mbade za fodya wako panazale ndi zimenenso 
zimachitika ukapanda kusamalira komanso kulangiza ana 
ako akadali aang’ono. 


Fodya n’kukhomo. 

Tanthauzo: Munthu wina akapeza mnzake ali mnyumba 
mwake ndi mkazi wa mnyumbamo. Pomufunsa kuti 
“Ukutani m'"nyumba mwangamo?” amati, “Ndikupempha 
fodya.” Mwini wakeyo amati: “Nanga kupempha fodya 
amachita kulowera m’nyumba.” Mkuluwikowu 
umatanthauza kuti tizichita zinthu modzilemekeza kuti 
tisasokoneza maganizo a anthu ena. 


Fodya wako ndi uyo ali pamphuno, wapachala ngwa 
mphepo. 

Tanthauzo: Munthu ayenera kumakhutitsidwa ndi 
zomwe ali nazo, chifukwa zimene amafuna kapena 
amamva akhoza osadzazipeza pamoyo wake. 


Fulukutufulukutu kuti anzake kumudzi aziti akulima. 
Tanthauzo: Si bwino kumangodzitama kapenanso 
kumachita zinthu modzionetsera. Ndi bwino kumagwira 
ntchito zooneka ndi maso m” malo momangodzitama. Ndi 
bwino kumachita zimene umanena. 


Fupa lokakamiza silichedwa kuswa mphika/Fupa 
lokakamiza limagulula dzino. 

Tanthauzo: Osakakamiza munthu kuchita zomwe 
sakufuna monga kukwatira, chifukwa akapeza mavuto 
akhoza kudzatiririra. 


Fwinyiririfwinyiriri anachedwa kudzuka, chinthu 
chinam’mbwandira. 
Tanthauzo: Kukhala fwinyiriri n’kudzipindabe pogona 

m’malo modzuka n’kumakagwira ntchito. Nthawi zina 
kukonda kwambiri chinthu china kukhoza kutibweretsera 
mavuto, monga kungachitire kumangokonda kugona. 


Galu akati phethi, wataya nyama. 

Tanthauzo: Pogwira ntchito kapena pochita chinthu 
chilichonse, monga maphunziro, sipamafunika 
kuyang'ana m’mbuyo kapena kugwa mphwayi koma 
kudzipereka ndi mtima wonse. Ukapusa umapezeka kuti 
wataya mwayi. 


Galu anaipitsa yekha alendo. 
Tanthauzo: Mkuluwikowu umanena za munthu amene 
wadziwonongera tsogolo pochita zinthu zosayenera. 


Galu ndi galu basi. 
Tanthauzo: Munthu amene ali ndi khalidwe kapena 
chizolowezi chinachake zimavuta kuti asinthe. 


Galu sasowa mbuyake. 

Tanthauzo: N’zofunika kuti nthawi zonse tizikumbukira 
amene amatithandiza, monga makolo ndi ena makamaka 
tikakhala pabwino. 


Galu sauwa fupa lili mkamwa. 
Tanthauzo: Anthu ena akakhala pabwino amaiwala za 
umphawi wawo ndipo sasamala za anzawo. 


Galu ukam’ponyera fupa, sachoka pakhomo. 
Tanthauzo: Munthu ukakhala woolowa manja kapena 
wamsangala, anthu satha phazi pakhomo pako. Ndiye 
mwambi umenewu umanenedwa ndi munthu wotereyu 
yemwe watopa ndi anthu omwe sakutha phazi pakhomo 
pake chifukwa choti anawachitira zabwino. 


Galu umam'dzuma asananye. 
Tanthauzo: Munthu akayamba kuchimwa kapenanso 

zinthu zikamalakwika, timafunika kumuthandiziratu 
zinthu zisanafike poipa. 


Galu wa mfumu ndi mfumu ya agalu. 

Tanthauzo: Amene ali m’maudindo ena monga nduna, 
amaimira mtsogoleri wamkulu, choncho ngakhale 
atakhala kuti samatsuka mkamwa, timafunikabe 
kumawalemekeza. 


Galu wadyera anapita ndi goli lake. 

Tanthauzo: Tisamachite chinthu ndi mtima wongofuna 
kusangalatsa ena ngati mmene amachitira galu amene 
anasochera ndi goli lake. 


Galu wakuba amaipitsa mbiri ya ana ake. 
Tanthauzo: Zimene munthu m’modzi angachite zikhoza 
kuipitsa mbiri ya mtundu wake wonse kapena banja lake. 


Galu wamiliri anaba nyama n’kuwoloka nayo 
mtsinje. 

Tanthauzo: Munthu wopirira ndi amene amapindura 
nthawi zambiri. Khama limathandiza kuti munthu apeze 
chomwe akufuna. 


Galu wamkota sakandira pachabe. 

Tanthauzo: Akuluakulu akamatichenjeza ndiye kuti 
alinga ataona kuopsa kwa zimene tikuchitazo. Choncho, 
ndi bwino kumawamvera kuti tipewe mavuto. 
Mwachitsanzo, galu wamkota, sangangokanda popanda 
kanthu. Mutafufuza mukhoza kupeza kuti pali nyama. 


Galu wandifera m’khwapa. 
Tanthauzo: Mawuwa amaneneda potanthauza kuti 
zangovuta koma tinayesetsa. 


Galu wofewerera anapita ndi khongozi (goli). 
Tanthauzo: Munthu akakhala wotengeka ndi zonena za 

ena komanso madandaulo a ena amasochera. 


Galu wouwa saluma. 

Tanthauzo: Munthu woyankhulayankhula nthawi 
zambiri amakhala wopanda mnzeru kapena wopanda 
mphamvu. 


Gola akasowa nkhuku, amatola udzu. 

Tanthauzo: Gola kapena kuti mphamba, imakonda 
kugwira Nkhuku. Koma zikavuta, imatha kudya udzu. 
Tisamangoyembekeza zabwino nthawi zonse. Nthawi 
zina munthu amakumana ndi mavuto. 


Golo kumtondo, kumunda kulibe ndime. 
Tanthauzo: Mawuwa amanena za munthu waulesi, 
yemwe amakonda kudya koma n’kumakana kugwira 
ntchito. 


Gomo likasweka, zako umadyeratu. 
Tanthauzo: Pamavuto munthu amayenera kuchita 
chilichonse kuti adzipulumutse. 


Gona n’kuphe sali kutali. 

Tanthauzo: Mawa si kalekale, ngati mmene zimakhalira 
ndi munthu amene wauzidwa kuti aphedwa mawa. 
Nthawi imadutsa mofulumira kwambiri. 


Gonu, kwacha; masiku adyana. 

Tanthauzo: Munthu aliyense ayenera kukhala 
wokonzekera kugwira ntchito chifukwa zamawa 
sizidziwika. 

Gule aliyense amakoma potsiriza.Chinthu chilichonse 
Tanthauzo: chimakhala chovuta komanso 
chosasangalalatsa ukamachiyamba. Koma 
ukachizolowera chimayamba kukusangalatsa. 


Gule n’guleje, umakumbuka podya nkhwani. 

Tanthauzo: Osamakomedwa ndi zosangalatsa za 
m’dzikoli n' kufika poiwala Mulungu kapena kuiwala zoti 
ukhoza kukumana ndi mavuto kapena kufa kumene. 


Gule ndi wa aliyense, kulakwa n’kuthyola mwendo. 
Tanthauzo: Munthu aliyense ali ndi ufulu wokhala, 
kuchita komanso kuyankhula chimene akufuna. Vuto 
limakhalapo ngati atachita zinthu zophwanya malamulo. 


Gulo akasowa mtengo, amazungulira chitsa. 
Tanthauzo: Pamlandu munthu ayenera kugwiritsa 
ntchito umboni uliwonse umene uli nawo. 
Chimodzimodzinso pamoyo wathu, ngati tasowa chinthu 
tiyenera kupeza china choti chilowe m’malo mwake. 


Gumula zikulake. 

Tanthauzo: N’zosavuta kupeza zolakwa za wina, 
kuwononga zinthu, komanso kugwiritsa ntchito zomwe 
wina wapanga. Koma kuti upange zako pamakhala 
matatalazi. 


Gunya sasenda, amene wasenda wakhuta. 

Tanthauzo: Mukamadya mbatata, anthu anjala sasenda, 
akayamba kusenda ndiye kuti ayamba kukhuta. Choncho, 
tikamagwira ntchito, zomwe tingathe kusiya 
osazigwiritsa ntchito tisataye nazo nthawi. 


Gwada utame, ndikuuze chinapha amako/Gwada, 
umyveftse. 

Tanthauzo: Mawuwa amanenedwa munthu 
akamalimbikitsa mnzake kuti asabise chomwe 
wabwerera, kuti akatero nayenso amuuze zinthu zina 
zachinsisi. Miyambiyi ingatanthauzenso kuti ngati 
ukufuna kumvetsa kanthu kenake pafunika kudekha, 
kudzichepetsa ndi kupempha kuti wina akuthandize. 


Gwadugwadu ndiko chikulu, chilili ndiko kupusa. 

Tanthauzo: Kugwada pamene munthu wamkulu 
akuyankhula ndi ulemu komanso kumasonyeza 
kukhwima maganizo. Kungoima ukamayankhula ndi 
akuluakulu ndi mwano komanso kuperewera nzeru. 


Gwira bango, ungapite ndi madzi. 

Tanthauzo: Pamavuto umachita zinthu zomwe 
zingakuthandize kuti upulumuke zomwe zili ngati 
kugwira bango lomwe likhoza kukucheka m’manja kuti 
upulumutse moyo wako. 


Gwira mpini, kwacha! 
Tanthauzo: Mawuwa amanenedwa akamachenjeza 
munthu waulesi kuti ayambe kugwira ntchito. 


Gwira pali moyo. 

Tanthauzo: Munthu amayenera kuteteza moyo wake 
posamalira zinthu zimene zimamuthandiza, monga 
ntchito kapena katundu. 


Ichi chakoma, ichi chakoma, pusi anagwa chagada. 
Tanthauzo: Osamangotengeka ndi chilichonse koma 
kumaika mtima pachinthu chomwe ukufuna. Ukamati 
uku wapita, uku wapita, mapeto ake umalephera zonse. 


Idakula nyanga poopa malunje. 

Tanthauzo: Kuti munthu akule ndi moyo ndiponso 
makhalidwe abwino, ayenera kumalemekeza akuluakulu 
ndiponso kumadzisamalira monga nyama imene imakula 
nyanga poopa kuyenda m’nkhalango. 


Ikachuluka pakamwa, siipenya pathumba. 
Tanthauzo: Pantchito pakachuluka anthu, ntchito 
siyenda, mmalo mwake zimachuluka ndi nkhani. 


Ikadza njala, umadya kontho. 
Tanthauzo: Munthu ukakhala pamavuto umachita zinthu 

zomwe sungachite uli pamtendere. 


Ikadza njala, usamataye gaga/Ikadza njala, 
usamataye mtondo. 

Tanthauzo: Munthu aliyense amafunika kusamalira 
chuma chake, chifukwa akachiwononga, tsiku lina 
amadzachifuna akadzakhala pamavuto. 


Ikakuthawa imawawa nsuzi. 

Tanthauzo: Munthu wina anagwira njiwa ndipo 
anasangalala kwambiri chifukwa ankadziwa kuti nsima 
ya tsiku limenelo ikayenda. Koma ali mkati moganiza 
zimenezi, njiwayo inamupulumuka n'kuthawa. 
Munthuyo anapsa mtima n’kuyamba kuikuwira kuti, 
“Iwe-e, umawawa msuzi!” Mkuluwikowu umanenedwa 
munthu akamanyoza chinthu chifukwa choti 
wachilephera kapena chamukanika. 


Ili ndi amake simagwa m’mbuna. 

Tanthauzo: Anthu amene amalangiza ana awo ndipo 
anawo namvera malangizo awo, kawirikawiri amakula 
bwino popanda mavuto ambiri. 


Iliko nja usiku, mkamwini anajiwa dzanja. 
Tanthauzo: Si bwino kuyembekezera kwambiri zinthu 
chifukwa zikapanda kubwera timadzagwira njakata. 


Imfa ilibe odi. 

Tanthauzo: Imfa siipanganika, imabwera nthawi 
yosayembekezereka. Choncho, timafunika kukonza 
moyo wathu wauzimu kuti tikhale ndi tsogolo labwino. 


Imfa siona nkhope. 
Tanthauzo: Imfa potenga munthu siang'ana kuti uyu ndi 
ndani. 


Imfa sisankha, imatenga mkulu ndi mwana yemwe. 

Tanthauzo: Aliyense azikhala wokonzeka kuti tsiku lina 
adzamwalira. 


Imfa sithawika. 
Tanthauzo: Ngakhale munthu atachita zotani kuti 
asamwalire, mapeto ake amafabe. 


Inswa ikawola imodzi, zawola zonse/Nsomba ikawola 
imodzi, zonse zawola. 

Tanthauzo: Pamudzi munthu akakhala wamakhalidwe 
oipa monga wakuba, anthu amangoti mudzi wonse ndi 
wa anthu akuba ngakhale wakuba ali m’modzi yekha. 
Munthu m’modzi wosokoneza amaipitsa mbiri ya anthu 
ambiri chifukwa cha khalidwe lake loipa. 


Jekete sapisira. 

Tanthauzo: Mawuwa anganenedwe ngati wina wachita 
zinthu zabwino kwambiri moti sitingachitirenso mwina 
koma kumuyamikira. Anganenedwenso ngati wina 
akuyesa kuchita zosatheka. Tisamachite zinthu 
zosagwirizana ndi chizolowezi chathu, monga kupisira 
jekete. 


Jelasi sipindula. 

Tanthauzo: Njiru kwake n'kuwongonga zinthu komanso 
kubwezera zinthu m’mbuyo. Palibe chimene munthu 
angapindule ngati atamachita jelasi. 


Kachaje sikachepa, kachepa n’kamalonda. 
Tanthauzo: Tiyenera kuthokoza tikapatsidwa zinthu 
mwaulere ngakhale zitakhala zochepa. Koma ngati tagula 
ndipo zinthuzo sizinakwane pa mlingo wake, tiyenera 
kudandaula. 


Kachepa alibe bwalo, ali ndi bwalo ndi kangachepe. 
Tanthauzo: Si bwino kumaderera zimene 
wangopatsidwa, kumangothokoza. 

Kachepa kayenda, kakafa n’kophika. 

Tanthauzo: Pochita cholakwa munthu umaona ngati 
chaching'ono. Koma chikaululika chimasanduka 
chachikulu komanso chochititsa manyazi. 


Kachepa n’kuona msandulizo. 
Tanthauzo: Vuto limachepa ngati tili ndi ena omwe 
angatithandize. 


Kachepatsonga mtima ukunga phiri. 
Tanthauzo: Munthu wooneka monyozeka koma ali 
wanzeru komanso wamphamvu kwambiri. 


Kachepera maso, kamwa lilanda. 

Tanthauzo: Pali zinthu zina monga chakudya, milandu, 
zomwe poziona zimakhala ngati zochepa koma kuti 
tizidye kapena kuzikamba zimakhala zazikulu. 
Tisamaderere zakudya kapena kunyozetsa nkhani. 


Kachinyiza anang'amba thumba. 

Tanthauzo: Si bwino kukakamiza wina kuchita chinthu 
chomwe sakufuna, chifukwa mapeto ake timapezeka 
tawononga, m’malo mokonza. 


Kachinziri kamatupa patsala lake. 

Tanthauzo: Munthu amamasuka akakhala kwawo. 
Akhoza kudya kapena kuchita zinthu zomwe 
kukanakhala kuchilendo sakanachita. 


Kachipande katherere kamakoma 
n’kudyerana/n’kuyenderana. 

Tanthauzo: Anthu amene amakhala bwino amafunika 
kumayenderana komanso kupatsana zinthu. 
Amafunikanso kuthandizana zikavuta, m’malo 
momangoyembekezera kuti munthu m’ modzimodzi 
azitichitira zabwino. Mnzako akukuchitira zabwino 
nawenso ndi bwino kumuchitira zabwino. 

Kachirombo kofula m’njira katama mano. 
Tanthauzo: Munthu aliyense pamene akuyamba kuchita 
chinthu, monga banja kapena kulima munda, amafunika 
kuona kaye ngati angakwanitse. Amafunikanso kuona 
ngati ali ndi zonse zofunika kuti akwaniritse chinthucho. 
Mwachitsanzo, si bwino kulilowa banja ukumadalira ena 
kuti adzakuthandiza kapena kumabereka ana 
ukuwerengera kuti amalume adzawaphunzitsa. 


Kaduwa kokongola kamakopa njuchi. 

Tanthauzo: Anthu amatengeka ndi zimene akuona. 
Mwachitsanzo, amuna amakopeka ndi kukongola 
n'chifukwa chake akazi amadziphoda kuti akope njuchi. 


Kadya n’kena mbiri n'nja khoswe. 

Tanthauzo: Pali anthu ena chifukwa cha maonekedwe 
awo anthu amaganiza kuti ndi amene achita zoipa. 
Tisamaweruze munthu potengera maonekedwe kapena 
potengera zimene anachita m’mbuyomu. Komanso 
munthu akakhala woipa kapena wochenjeretsa amasowa 
mtendere, chifukwa chilichonse choipa amangoti wachita 
ndiwe. 


Kadyole pamzinda anathetsa anzake. 

Tanthauzo: Kusyasyalika kapena kuti kuuza munthu 
zinthu zonama n'cholinga choti umusangalatse 
kungangoonongetsa zinthu. Ndi bwino kumauza anthu 
chilungamo koma mwachikondi. 


Kadzidzi amalemekeza nkhalango yake. 
Tanthauzo: Aliyense ali ndi zinthu zimene 
zimamuthandiza komanso kuchititsa kuti azilemekezeka. 


Kadziwa mwini nkhuto wa fulu/Kadziwa mwini 
mpeni wam’chiuno/Kadziwa mwini msampha 
wam’chipeta. 

Tanthauzo: Sitingathe kudziwa zambiri za anthu ena 
monga maganizo, mavuto kapena madandaulo awo. 


Kadzola fumbi kalekeni, kali ndi nyimbo. 
Tanthauzo: Munthu akayamba kuchita zinazake ndiye 
kuti pali chimene chikumulimbitsa mtima. 


Kagwa m’khutu satong’ola, atong'ola n'kam "maso. 
Tanthauzo: N’zosatheka kubweza mawu 
atayankhulidwa kale. N’chifukwa chake m’pofunika 
kumasamala ndi zimene timayankhula kuopa kuyambitsa 
chipwirikiti. 

Kagwa m’maso ndi kako. 

Tanthauzo: Osamawerengera zinthu zimene 
sunazilandire, mwina sizibwera. Chomwe uli nacho 
ndiye chako. 


Kaitana kavula, ukachedwa upeza 
katavala/katabopha. 

Tanthauzo: Ukaitanidwa umafunika kupita mofulumira, 
chifukwa ukachedwa umakapeza zimene amakuitanirazo 
zitatha. Kuchita zinthu panthawi yake komanso 
mosazengereza pamene waitanidwa n'kofunika 
kwambiri. Ukachedwa umakapeza zatha kale. 


Kakachenjeretsa sikanona. 

Tanthauzo: Nthawi zambiri amene amakonda 
kuyankhulayankhula kapena ochenjeretsa amakhala 
opanda nzeru. Chimodzimodzinso okongola, 
amangokongola nkhope koma n'kukhala opanda nzeru 
kapena opanda khalidwe. 


Kako n'kako, kamwini katukwanitsa. 
Tanthauzo: Kanthu kako ukhoza kukagwiritsa ntchito 
m’mene ukufunira koma kamwini ayi. 

Kako n'kako, kamwini sakandira. 

Tanthauzo: Ukabwereka chinthu, sukhala ndi ufulu 
wochigwiritsa ntchito mmene ukufunira. Ngati ukufuna 
kumagwiritsa ntchito chinthu momasuka, ndiye 
ungachite bwino kungopeza chako. 


Kako ndi ako kali m’mimba, kali padera si 
kako/Kako ndi ako wadya. 

Tanthauzo: Munthu uziwerengera chimene uli nacho, 
osati chomwe ukuganiza kuti ungadzakhale nacho. 


Kako sikanunkha. 

Tanthauzo: Anthu akamawanenera zoipa zokhudza 
abale ako, umawakometsera ngakhale zitakhala kuti 
amachitadi zinthuzo. 


Kakonda mnzako mlekere, mawa kakonda iwe. 
Tanthauzo: Osachita nsanje ndi zinthu kapena mwayi 
wa ena, mawa ukhoza kudzakhala mwayi wako. 


Kakudza kokha kamalaula. 

Tanthauzo: Kuti upeze chinthu chabwino umayenera 
kuchivutikira. Chinthu chongobwera chokha 
n’chosadalirika. Choncho, si bwino kukhala munthu 
waulesi. 


Kale silibwerera. 

Tanthauzo: N’kupanda mnzeru kumalilira zakale. Ndi 
nzeru kumaganizira za mawa mmalo momataya nthawi 
kuganizira zinthu zomwe zinachitika kale ndipo 
sungazisinthe ngakhale pang’ono. 


Kali kokha n’kanyama, tili awiri n’tianthu. 
Tanthauzo: Kukhala awiri si mantha, mumathandizana 
nzeru. Koma munthu wokonda kuyenda yekha kapena 
kuchita zinthu payekha amavutika kwambiri. Palibe 
munthu amene angathe kuchita zonse payekha, choncho 

ndi bwino kumadalirana. 


Kalikonse kamakhala ndi chiyambi. 
Tanthauzo: Palibe chimene sichikhala ndi poyambira. 


Kalikonse kouluka kamatera. 

Tanthauzo: Tingatchuke kapena kulemera bwanji, tsiku 
limadzafika loti timadzasauka kapena kudzamwalira 
n'kusiyana nazo zonse. Moyo umanyenga. 


Kalindelinde adalinda chiswe. 

Tanthauzo: Mlesi amataya mwayi wogwira ngumbi 
pamene zituluka. Popeza wachedwa kudzuka, amapeza 
zatha ndipo amangopeza chiswe. 


Kalionera anaphika ntchentche kuyesa ana a njuchi. 
Tanthauzo: Munthu ukamatengera makhalidwe oipa a 
anthu, amene umakumana ndi mavuto ndi iweyo. 
Osamatengera zoipa zomwe ena amachita. 


Kalira-ulendo salira, amalira ndi mtu uchepa. 
Tanthauzo: Munthu akamapita kwinakwake kukafuna 
zinthu monga zovala kapena zakudya, amayenera 
kutenga zimene angapeze. Akhoza kubwerera opanda 
kalikonse ngati atamaderera n’kumasiya zinthu. 


Kalongoda sapsera madzi amodzi. 

Tanthauzo: Zinthu zina zimafunika khama kuti zitheke. 
Komanso kuti munthu achite bwino amafunika 
kuthandizidwa kangapo. 


Kalowa m'bwalo kali ndi nyimbo. 
Tanthauzo: Munthu akayamba kuchita zinazake ndiye 
kuti pali chimene chikumulimbitsa mtima. 


Kalowa m'bwalo kayanza malo. 
Tanthauzo: Zimakhala zovuta kuimitsa chinthu chimene 
chayamba kale. Zinthu zina zimachitika mwadzidzidzi 

chifukwa cha zinazake, ndipo pambuyo pake 
zimadziwika. 


Kalowa m’bwalo, sikatuluka. 
Tanthauzo: Zinthu zosangalatsa zimavuta kuzisiya. 


Kalowa m’khutu kayala mphasa. 
Tanthauzo: Chomwe munthu wamva chimakhazikika. 


Kalowa m’nkhutu kalowa. 
Tanthauzo: Chimene munthu wamva wamva basi. 
Tizisamala poyankhula. 


Kalulu anamva mawu oyamba. 

Tanthauzo: Mawu oyamba ndi amene amakhala aphindu 
komanso ndi amene anthu amagwira. Tizichenjera 
tikamanena zinthu chifukwa anthu amagwira mawu 
anthu oyamba. 


Kalulu anatuma njovu. 

Tanthauzo: Mkuluwikowu utanthauza pamene munthu 
wolemekezeka akuchita zinthu zina atatumidwa kapena 
m’malo mwa anthu ena onyozeka. 


Kamakuwa ndi kakumsampha, kam’diwa 
sikayankhula. 

Tanthauzo: Mkuluwikowu umanenedwa munthu 
akagwidwa akuchita zoipa. 


Kamapikula nkhali ndi katsekera. 

Tanthauzo: Mkuluwikowu umanena za munthu amene 
amakonda kuchepetsa zinthu, pomwe zotsatitira zake ndi 
zazikulu. 


Kamatam'kati, ng’oma yachimbulimbuli. 

Tanthauzo: Mawuwa amanena mokokomeza za munthu 
amene amaoneka ngati wabwino pamaso koma mumtima 
mwake muli chiwembu. 

Kamba amanyerera amene wamutola. 

Tanthauzo: Pali anthu ena omwe umati ukawathandiza 
amabweza chipongwe kapenanso kukubweretsera 
mavuto. 


Kambalame kamkamwa sikanona. 

Tanthauzo: Anthu ambiri sakonda kucheza ndi munthu 
wolongolola ndipo nthawi zambiri munthu wotereyu 
amakhala wopanda khalidwe ndipo anthu amamuthawa. 


Kambalame kolawira kanakhuta nyongolotsi. 
Tanthauzo: Tikamayesetsa kuchita zinthu moyambirira, 
monga kulima munda, timapeza phindu lalikulu. Koma 
ngati tayamba mochedwa, timakumana ndi mavuto 
ambiri n’kupeza phindu lochepa. 


Kambaleme kochenjera sikachedwa kukoledwa 
paulimbo. 

Tanthauzo: Kuchenjeretsa komsamva nako malangizo 
kumaika munthu pamavuto aakulu ngati mmene 
zimakhalalira ndi mbalame yomwe imangoti 
zungulizunguli. Pamapeto pake imapezeka yakatera 
paulimbo. 


Kambuku sangasinthe manga ake. 
Tanthauzo: Zimakhala zovuta kuti munthu asiye zinthu 
zimene anazolowera. 


Kambuzi kapambuyo kanalinda mkwapulo. 
Tanthauzo: Kuchita zinthu mochedwa kumapezetsa 
mavuto. Zimakhala ngati mbuzi imene ili m’mbuyo, 
munthu akamafuna kukwapula amakwapula imeneyo. 
Ndi bwino kumakhala patsogolo pochita zinthu. 


Kampango woyera kumimba. 
Tanthauzo: Mawuwa amanenedwa ndi munthu amene 
akukana mlandu ponena kuti, “Ndilibe mlandu ndi 

munthu chifukwa palibe umboni wokwanira.” 


Kamtande alemba pali khola. 
Tanthauzo: Munthu akakhalitsa kapena kuima penapake 
kwa nthawi yaitali, ndiye kuti akudikira chinachake. 


Kamtengo kamwana n'kamene amaphera njoka. 
Tanthauzo: Anthu anzeru amatha kulephera kuchita 
zinthu zing’onozing’ ono, amawathandiza ndi anthu 
amene amaoneka ngati opanda nzeru. 


Kamtsitsi kanagwetsa abambo. 

Tanthauzo: Osachepetsa tchimo kapena cholakwa. 
Tiyenera kulapa chifukwa lingadzatipezetse mavuto 
m'tsogolo. 


Kamtsitsi tambalala bwino kuno n’kwaweni 
Tanthauzo: Tanthauzo: Munthu akakhala kuchilendo 
amafunika apirire kaamba kakuti sangakhale womasuka. 


Kamwana m’chokere, ukulu n’kuona kako. 
Tanthauzo: Mawuwa amanenedwa pakakhala chakudya 
chochepa. Amasonyeza kuti ngakhale chakudya cha 
mwana, munthu ukhoza kukhuta. Ndi bwino 
kumavomereza zinthu zikavuta. 


Kamwini kalibe nkhoko m’nkhali. 

kufika pomauza anthu kuti, “Tisunge chakudya chinachi 
kuti tidzadye mawa.” Kapena kumakanganirana nawo 
zakudya zomwe zinatsala dzulo. Ndi bwino kumakhala 
munthu woupeza mtima tikakhala kuchilendo. 


Kanapota nyanga kamadya ndi mvumbi. 

Tanthauzo: Tiziganizira za tsogolo lathu. Kanyama kena 
kankaopa mvula ndipo sikankatuluka kupita kukadya 
moti kanaonda. Ndiye mvula itatha kanapita kukaba 

chakudya ndipo kanaphedwa. Kakanadya bwino nthawi 
ya mvula bwenzi kali ndi moyo nthawi yosowa 
chakudya. 


Kandimverere anakanena za m’maluwa. 

Tanthauzo: Zongomva chabe sizikhutiritsa. Pamafunika 
pakhale umboni womveka bwino, apo ayi ndiye 
umafunika kupita komweko kuti ukadzionere ndi maso 
ako. 


Kangachepe n’kachipongwe. 

Tanthauzo: Tisamaikire kumbuyo munthu wolakwa 
chifukwa cha msinkhu wake. Si onse amene amachita 
chilungamo, komanso chipongwe sichichepa. 


Kangachepe n’kang’oma, mkulu saomba chitsa. 
Tanthauzo: Tizikhutitsidwa ndi zomwe tili nazo kapena 
tapatsidwa. Mwachitsanzo, munthu wopemphetsa 
samafuna kuti amupatse zodzaza thumba. 


Kangachepe, fungo n’lamake. 

Tanthauzo: Anthufe timatengera makhalidwe ena 
kuchokera kwa makolo. Komabe, tiyenera kayesetsa 
kuchita zomwe tingathe kuti tisinthe makhalidwe oipa. 


Kangakanga anathyola nyawu/Kangakanga 
anathyola nyani mchira/Kangakanga kanakanga. 
Tanthauzo: Si bwino kumaganiza kuti ukhoza 
kukwanitsa kuchita chilichonse wekha chifukwa 
ukadzapeza mavuto udzasowa wokuthandiza. 


Kangawonde kalira mtembo. 
Tanthauzo: Munthu aliyense ayenera 
kumalemekezedwa, osayang'ana mmene alili. 


Kangawonde kamakoma ndi mchere. 
Tanthauzo: Zinthu zooneka monyozeka zimatha kukhala 

zosililika chifukwa chowonjezera tina n'tina. 


Kankhuku kachilendo sikachedwa kugwidwa. 
Tanthauzo: Chinthu kapena munthu wachilendo pamalo 
nthawi zambiri amadedwa. Chilichonse chikalakwika 
amati wachititsa kapena wachita ndi iyeyo. 


Kansalu kakafupi, malamulo tho! 

Tanthauzo: Mkuluwikowu unayamba chifukwa cha 
khalidwe la amuna ena omwe amagulira akazi awo nsalu 
yosakwanira n'kumalongolola kapena kukhazikitsa 
malamulo ambirimbiri. Osamavuta kwambiri tikhala ndi 
zinthu kapena tikachita chinachake. 


Kanthu kakakhala kako, sikaneneka. 
Tanthauzo: Ngati nkhani ikukukhudza, si chapafupi 
kuinena. Ambiri zikatero amangokhala du! 


Kanthu kali kuchala. 
Tanthauzo: Kuti udziwe za chinthu, uyenera kuuzidwa 
ndi amene akuchidziwa bwino. 


Kanthu kali m" makonda, buluzi akhumbira 
khonde/Kanthu kali m’malira, kalulu analilira 
makutu/Kanthu kalikonse m’chifuniro, buluzi 
anakana bweya. 

Tanthauzo: Zokonda zimasiyanasiyana, choncho 
mnzathu akamakonda zinazake, tisamuseke chifukwa 
zokonda zathunso zikhoza kukhala zoseketsa kwa anthu 
ena. 

Kanthu kali m’mwayi, m’kamwini mnzanga wadya 
phiko. 

Tanthauzo: Mkuluwikowu umanenedwa modandaula 
ndi munthu amene akuona kuti anzake akupeza mwayi, 


iyeyo ayi. 

Kanthu kali munye. 

Tanthauzo: Munthu umadziwa zinthu kuchokera kwa 
ena. Mwachitsanzo, kuti udziwe nkhani inayake 
zimadalira kuti ena akuuze. 


Kanthu kandikhalira pamphuno. 

Tanthauzo: Mawuwa amanenedwa munthu akakumana 
ndi mavuto omwe palibe chimene angachite kuti 
awathetse. Zimakhala ngati vutolo lamuyandikira 
kwambiri moti palibe chimene angachite kuti alimbane 
nalo. 


Kanthu kavumbu ndi m’manja, mumagona 
mosambasamba. 

Tanthauzo: Pamoyo wathu tizikhala okonzeka 
kukumana ndi zilizonse zotigwera, monga matenda 
komanso zina zosayembekezereka. 


Kanthu koyambiza sikachedwa kuoneka. 
Tanthauzo: Anzathu akatilangiza pa nkhani inayake 
tiyenera kuchita kapena kusintha, tisamazengereze 
chifukwa zimadzaonekadi. 


Kanthu n’kako uvundukura nupenya/Kanthu n’kako, 
kamwini kadalira madzi/Kanthu n’kako, kamwini 
n’kamwini. 

Tanthauzo: Zinthu zako suziopa. Ukhoza kuchita nazo 
chilichonse chimene ukufuna popanda kuopa aliyense. 


Kanthu n’kako, kobwereka sikalimba m’chiuno. 
Tanthauzo: Zinthu zobwereka zimakhala zosadalirika, 
choncho ndi bwino kumasamala chimene wabwereka 
kuti ukachibweze chili bwino. 


Kanthu n’kako, waona anakhuta thope. 
Tanthauzo: Tisamafulumire kusiya kuchita chinthu 
chimene chingatithandize kukhala ndi tsogolo labwino 


78 


MIYAMBI YA PATSOKWE 


monga sukulu. 


Kanthu n'kavumbu, kanavumbula mende pachisa. 
Tanthauzo: Chinthu china chimatha kuululitsa chinthu 
china chomwe chinali chobisika. 


Kanthu n’kugwirizana, fisi anam'landa mbuzi. 
Tanthauzo: Kuthandizana n’kofunika. Ukamachita 
zinthu limodzi ndi anthu ena mogwirizana mumatha 
kupanga zambiri. 


Kanthu ndi khama, phwiti anakwatira njiwa. 
Tanthauzo: Ngati titakhala ndi khama tikhoza kuchita 
zinthu zazikulu. 


Kanthu umaona, chilungulira ndi nthenda. 
Tanthauzo: Tikangomva m’thupi kupweteka timangoti 
ndi malungo. Tiziyamba tadziwadi chimene tikudwala 
tisanamwe mankhwala. 


Kanyambitira sikanafe. 

Tanthauzo: Mawuwa amanena za munthu amene 
akukakamira khalidwe lopanda pake, monga kuledzera, 
kuba komanso kutukwana. Pamapeto pake munthu 
wotereyu amadzakumana ndi mavuto aakulu mwinanso 
kufa kumene. 


Kaphovu walowa m’dzombe. 
Tanthauzo: Anthu oipa akamakhala pamodzi ndi anthu 
abwino, amapangitsa kuti abwinowo azioneka oipa. 


Kapinji mayendayenda kasiya anzake asewera. 
Tanthauzo: Kuchenjeretsa kapena kuyendayenda 
popanda zifukwa zomveka kumabweretsa mavuto. 


Kapota nyanga, n’kulinga katachenjera. 
Tanthauzo: Ngati nyama yafika poyamba kupota nyanga 
ndiye kuti inali yochenjera pothawa alenje ndipo 

imakhala ndi moyo wautali. Munthu amene wafika 
pokalamba ndiye kuti anapewa zinthu zambiri zomwe 
zikanatha kuwononga moyo wake. 


Kapusa n’kamake, kopanda amake kachenjera. 
Tanthauzo: Anthu ambiri amene amakhala ndi makolo 
awo amapusa. Amachenjera makolo awo akamwalira. 
Umasiye umaphunzitsa zambiri. 


Kasule wa m'chikho cholimba kuwawa. 

Tanthauzo: Munthu amene amachita zoipa amakumana 
ndi mavuto oopsa ngati mmene chikho cholimba 
chimatulutsira madzi kapena mowa wowawa. 


Kathabwalika thumba lamwala lokanika kusoka. 
Tanthauzo: Awa ndi mawu okokomeza onena za 
munthu waukamberembere, tambwali. 


Katuzuka kaleke, kadzasiya dziko likukoma. 
Tanthauzo: Tanthauzo: Mwana wosamvera makolo 
amamusiya ndipo amakumana ndi mavuto aakulu. 


Kaulamchokero anaika phale padzuwa. 
Tanthauzo: Tikamafuna kuchoka pamalo kapena 
pamudzi, tisamachoke titawonongapo chifukwa mawa 
tidzafuna kubwererakonso. 


Kaulere sikachepa. 
Tanthauzo: Tiyenera kumathokoza tkapatsidwa zinthu 
ngakhale zitakhala zochepa. 


Kawalewale anapweteka m’dayeretsa. 
Tanthauzo: Tizichenjera ndi zosangalatsa zomwe 
pamapeto pake zimabweretsa mavuto. 


Kawerewere kanautsa njovu. 
Tanthauzo: Ngati sitisamala, chinthu chaching’ono 
chitha kubutsa mavuto aakulu monga mmene kamoto 

kakang’ono kamayatsira nkhalango. 


Kawomba nkhadze n’kena, ithobwa otsata kuusa 
m’mthunzi. 

Tanthauzo: Nkhadze ukaithyoka imatulutsa mkaka 
umene ungachititse kuti munthu achite khungu. Zochita 
za ana monga kuika mwala panjira zingabweretse mavuto 
komanso zingachititse ngozi. 


Kayenda m’sana kapenya malowo. 
Tanthauzo: Ngati pamlandu munthu akuyankhula 
m’maso muli gwa, ndiye kuti ali ndi podalira. 


Khalidwe silifanana ndi kudziwika. 
Tanthauzo: Munthu akhoza kukhala wodziwika koma 
wopanda khalidwe. 


Khama lidaphetsa mbewa zapachulu. 

Tanthauzo: Tikafuna kupeza chinthu tiyenera kuchita 
khama kwambiri. Komabe sib wino kuwonjezanso 
kwambiri mpaka kufika povulala nazo. 


Khasu la apongozi lopanda chimbetete. 

Tanthauzo: Munthu sungagwiritse ntchito chinthu 
chobwereka m” mene umachitira ndi chako. N’zofanana 
ndi kubwereka khasu la apongozi n'kumaona kuti 
silingakuthandize chifukwa lilibe chimbetete kapena kuti 
kachibonga koswera zigulumwa. 


Khasu limaposa amako ndi atate wako. 

Tanthauzo: Munthu umayenera kumadzidalira pamoyo 
wako pogwira ntchito m” malo mokhala mlesi. 

Khasu lobwereka silichedwa kuthyoka. 

Tanthauzo: Chobwereka suchedwa kuchita nacho ngozi. 


Khola ndi mathole. 
Tanthauzo: Khola lodalilika silikhala ndi ng'ombe 

zikuluzikulu zokhazokha. Limafunika kukhala ndi 
ng'ombe zazing’ono zomwe zimatchedwa mathole. Ana 
ndi tsogolo la dziko. 


Khoswe akakhala pamkhate sapheka. 

Tanthauzo: Kumakhala kovuta kuti uweruze mlandu wa 
m'bale wako makamaka akapezeka kuti iyeyo ndi amene 
ali wolakwa. 


Khoswe amaluma n’kuuzira. 

Tanthauzo: Khoswe amati akaluma amauzira kuti 
munthu asamve kupweteka kwambiri. Tikamanena 
zinthu ndi bwino kumachita zinthu mozindikira kuti 
tisakhumudwitse ena. Mwachitsanzo, tikamapatsa ena 
malangizo, ndi bwino kumawapereka mwachikondi. 
Kumakhala ngati taluma n’kuuzira. 


Khoswe sagona ndi nyungu. 

Tanthauzo: Nyungu ndi nthangala za mawungu zomwe 
ena amazigwiritsa ntchito ngati mtedza. Mkuluwikowu 
umatanthauza kuti zinthu zodana sizikhalira pamodzi. 
Komanso sungaike munthu wakuba pamalo omwe pali 
zinthu zomwe angabe. 


Khoswe wapatsindwi/wapadenga anaululitsa 
wapadzala. 

Tanthauzo: Tanthauzo: Zinthu zina zimaululitsa 
zomwe zinali zobisika. 


Khotekhote ngwa njoka, umatsata kwaloza mutu. 
Tanthauzo: Pofuna kumvetsa nkhani ndi bwino kupeza 
mutu wa nkhaniyo. 


Khotekhote ngwanjira, palinga mtima m’pomwepo. 
Tanthauzo: Ngakhale njira yopezera chinthu itakhala 
yaitali, ngati munthu waikapo mtima umachipeza. 

Khoza limapita ndi mwini dzanja. 
Tanthauzo: Sungakakamize munthu kuchita zimene 
sakufuna. 


Khoza limapita ndi mwini dzanja. 
Tanthauzo: Sungakakamize munthu kuchita zimene 
sakufuna. 


Khwangwala wamantha anafa ndi ukalamba. 
Tanthauzo: Munthu akasamalira moyo wake amakhala 
ndi moyo wautali. Koma tambwali amafa nthawi yake 
isanakwane. Munthu wamantha amakhala zaka zambiri 
ndi moyo chifukwa manthawo amamuthandiza kuti 
asamachite mphulupulu zomwe zingachititse kuti afe 
msanga. 


Kodi kuimirira kwakupindulitsa chiyani, anzako 
akupindula ndi werawera? 

Tanthauzo: Tizigwira ntchito molimbika kuti tipeze 
zosowa zathu. Polima timawerama osati kuimirira. 


Kodi mtengo wopanda tsinde mudauona? 
Tanthauzo: Chilichonse chimakhala ndi poyambira 
pake. 


Komekome ngwa pakamwa, kampeni kali pafunkha. 
Tanthauzo: Pali anthu ena omwe amasangalala ndi 
anzawo pakamwa pokha, koma mumtima mwawo muli 
chiwembu. 

Komwe wachoka osamatsekako ndi mwala, koma 
mayani. 

Tanthauzo: Ndi bwino kumasiyana bwino ndi anthu 
ukamachoka pamudzi, chifukwa tsiku lina 
udzabwererako. 


Kondwerekondwere samatha, kumbuka zili kudza. 

Tanthauzo: Posangalala pamafunika kumaganizira 
zam 'tsogolo. 


Konsekonse mpeni wansengwa. 

Tanthauzo: Tiyenera kumachitirana zabwino kapena 
kumathandizana. Tisamangodikira kuti ena azitithandiza 
ifeyo n'kumangokhala phwi osawathandiza. Zikatero 
nawoso amatopa n’kusiya kutithandiza. 


Konza kapansi kuti kam" mwamba katsike. 
Tanthauzo: Ngati ukufuna kulandira zabwino kuchokera 
kwa anthu enaake umayenera kuonetsa khalidwe labwino 
kuti anthuwo akopeke. Munthu ukafuna kuti anthu 
akuchitire chabwino, umafunika kuyamba ndiweyo 
kuwachitira zabwino. 


Kopanda ntchito umataya. 
Tanthauzo: Chilichonse ndi chaphindu panthawi yake. 


Koyenda sawononga pakumwa. 

Tanthauzo: Munthu ukakhala koyenda umafunika 
kumakhala ndi khalidwe chifukwa ukawonongako 
sadzakulandiranso. 


Kubala kwa chule ndi kwa thesi n’kumodzi. 
Tanthauzo: Mawuwa amatanthauza kuti onse ndi anthu 
ngakhale atakhala kuti ndi osiyana khungu, chikhalidwe, 
msinkhu, kukongola ndi zina zotero. 


Kuchedwa kumphero mseche uchuluke. 

Tanthauzo: Mawuwa amanenedwa akaona kuti azimayi 
akuchedwa kubwera kuchokera kumadzi kapena 
kuntchini. Amaona kuti kumeneko amachedwa ndi 
kunena miseche. 


Kuchenjera kwa kalulu kunaphetsa ankhwere. 
Tanthauzo: Pali anthu ena odziwa kuzunguza lirime 

kwambiri, omwe amatha kuika anzawo m’mavuto ndi 
zonena zawo. Tiyenera kuchenjera ndi anthu oterewa. 


Kuchenjera kwa nkhandwe, kolangiza ena kuti adule 
michira chifukwa wake waduka. 

Tanthauzo: Osamapusitsa ena n'cholinga choti nawonso 
agwere m’mavuto, kapena kuti mufanane. 


Kuchenjera n’kosadya nako zabwino. 
Tanthauzo: Munthu wochenjeretsa anzake amadzakhala 
pamavuto aakulu anzakewo akasiya kuchita naye zinthu. 


Kucheza sikudzala mtanga (dengu). 
Tanthauzo: Kucheza kuyenera kukhala ndi malire 
n'cholinga choti tigwire ntchito. 


Kuchilendo, tema mbamu zofanana ndi eni nyumba. 
Tanthauzo: Ukakhala kuchilendo umafunika kumachita 
zimene eni ake akuchita. 


Kuchiza nthenda n’kuyambiza. 

Tanthauzo: Kuyambiza n'kuchita zinthu moyambirira. 
Kuti munthu athane ndi matenda, amafunika 
kuwatulukira akangoyamba kumene. Akakula amavuta 
kutuluka m’thupi. Komanso angathanthauze kuti, kuti 
mwana akhale ndi khalidwe labwino amayenera 
kumugwira dzanja n'kumamutsogolera, akalakwa 
osalephera kumupatsa chilango kuti awongoke. 


Kuchoka muukonde n’kuleza. 

Tanthauzo: Ukakhala pamavuto si bwino kumakokanso 
mavuto ena poyamba kuyankhula zambirimbiri. Ndi 
bwino kumadekha kuti uchoke muukonde wa mavuto 
akupanikizawo. 


Kuchotsa mbola n’kuzula. 
Tanthauzo: Kuti munthu achoke m’mavuto, ayenera 

kusiya chinthu kapena khalidwe limene lamuika 
m’mavutolo. 


Kuchulukana n’kwabwino, kumaipira kutha msuzi 
m’mbale. 

Tanthauzo: Kuchulukana n’kwabwino, kumangoipira 
kuti zinthu sizichedwa kutha. Koma pakakhala ntchito 
imayenda ndithu. 


Kudandaula sikuthetsa m'landu koma kuyankhulapo. 
Tanthauzo: M' malo momangodandaula ndi bwino 
kuchita khama kuti vuto lathulo lithe. 


Kudandaula sikuthetsa njala koma kusunja. 
Tanthauzo: M' malo momangodandaula ndi bwino 
kuchita khama kuti vuto lathulo lithe. Kusunja ndi 
kupempha kwa ena kuti akuthandize. 


Kudumpha dzenje n’kulionera patali. 
Tanthauzo: Ukadziwa vuto ukhoza kupeza njira 
yolipewera. 


Kudya kudamanitsa mvimvi mapiko. 

Tanthauzo: Tisamachedwe kuchita zinthu zimene 
zingadzatithandize m’tsogolo. Mvimvi inachedwa kupita 
kokalandira mapito chifukwa cha kudya. Pamene 
imapitako inapeza mapiko atatha. 


Kudya kwa mnzako sungamwere madzi. 

Tanthauzo: Munthu azidzidalira yekha pogwira ntchito 
m’malo modalira ena. Sungamawerengere kuti chifukwa 
choti wina wadya ndiye kuti iwe umwera madzi, 
madziwo akapeza chiyani m’mimbamo popeza amadya 
ndi mnzako! Nafenso tisamadalire kuti ena agwire 
ntchito kuti atithandize, tizichita khama. 


Kudya lapi, kulima kwete. 

Tanthauzo: Mkuluwikowu umanena za anthu omwe 
amasangalala pakudya, koma akauzidwa kuti agwire 
ntchito amakana kapena amanamizira kudwala. 


Kudya n’kudya, umakumbuka polowa. 
Tanthauzo: Tikakhala pabwino tisamaiwale kumene 
tachokera kapena mavuto omwe takhala tikukumana 
nawo. 


Kudya n’kudyabe, kumbuka uko unachokera. 
Tanthauzo: Tikakhala pabwino tisamaiwale kumbuyo, 
tizikumbukira makolo, achibale komanso aphunzitsi 
omwe anatithadiza. 


Kudya n’kuika. 
Tanthauzo: Aliyense ayenera kudya zimene wapeza. 


Kudya n’kunyambitira komanso kunyong’olera. 
Tanthauzo: Si kulakwa kusonyeza poyera kuti 
wakhutitsidwa ndi zimene wachita kapena wapatsidwa. 


Kudya pawiri kunang’ambitsa fisi miyendo. 
Tanthauzo: Tizichita chinthu chimodzi pa nthawi 
imodzi. 

Kudya za m'gomo yankhwangwa, za m’khasu 
osadzidya. 

Tanthauzo: Tiyenera kukhala anthu okhulupirika, 
osunga chinsinsi. Pali zinthu zina zomwe sitingaime 
pachulu n’kumanena. 


Kudyerana masuku pamutu. 

Tanthauzo: Mawuwa amanena za kuchenjeretsana. 
Anganenedwenso ngati wina akuchitira zake zopanda 
chilungamo pomuchenjeretsa. Timanena kuti, 
“Akumudyera mnzake masuku pamutu.” 


Kudzikuza kwa udzudzu kouza njovu kuti 

“tikutekesa mlatho.” 

Tanthauzo: Kudzikuza si kwabwino. Udzudzu wina 
unali pakhutu pa njovu. Njovu imaoloka mulatho, ndiye 
imati ikamayenda, mulathowo unkangoti teketeke. Ndiye 
kaudzudzu kaja kananena kuti, “Koma ndiye tikutekesa 
mlathotu!” 


Kudzinga ngati mtiri, tionera mende kutha. 
Tanthauzo: Mtiri ndi mtundu wina wa mbewa ndipo 
mbewayi imakhala yofatsa. Mkuluwikowu umatanthauza 
kuti kufatsa kumawombola. Osamapupuluma ngati 
mende wothawa moto, yemwe amaonedwa ndi osaka 
mbewa n'kuphedwa. Tizikhazikika kuti tione m’ mene 
zithu zithere. 


Kudziwa kukoma kwa nyama n'kulinga utaidya. 
Tanthauzo: Kuti munthu anene kuti chinthu ichi 
n'chabwino, amayenera kuyamba wakhala nacho. 


Kudziwa mphafa ya buluzi n'kung'amba. 
Tanthauzo: Ngati ukufuna kudziwa bwino nkhani 
inayake, umayenera kufunsa komanso kukhala wodekha. 


Kudziwana n'kutherana thumba lamchere. 
Tanthauzo: Kuti udziwane ndi munthu umayenera 
kukhala naye kwa nthawi yaitali komanso kuchita naye 
zinthu zambiri. 


Kudzudzulana kumamanga mudzi. 
Tanthauzo: Kulankhulana momasuka kumathandiza kuti 
zinthu ziyende bwino pamalo. 


Kufa n'komwe, tambala alira. 

Tanthauzo: Ngakhale titamwalira sikuti tambala 
angasiye kulira. Komanso sikuti zinthu zingaime 
padzikoli ifeyo titamwalira. 

Kufa saferana. 

Tanthauzo: Pali zinthu zina zomwe aliyense amafunika 
kuchita yekha komanso kusankha yekha chifukwa 
zotsatira za zimene wasankhazo adzakumana nazo yekha. 


Kufula sundwe (khwimbi) ndi nzeru. 

Tanthauzo: Sundwe ndi chakudya chakalekale. Kuti 
munthu atulutse chakudya chakele ndiye kuti anasunga 
penapake. Choncho, popeza zamawa sizidziwika, ndi 
nzeru kumasunga zoti zidzatithandize pamavuto. 


Kufuna lumbe chifukwa cha mthenga, koma osadya 
nyama yake. 

Tanthauzo: Anthu ena amakukonda chifukwa cha 
zabwino zimene uli nazo, zikatha amakuthawa. 


Kufunsa ndi kudziwa njira. 

Tanthauzo: Ngati sukudziwa zinazake, m” malo 
mongozichita, ndi bwino kufunsa kaye kuti uzichite 
bwino. 


Kugona m’kuka n'chitatu. 

Tanthauzo: Mkuluwikowu umanena kuti kugona 
m'kuka, kapena kuti nyumba ya mayi ako, ndi uchitsiru 
wotheratu. Munthu akakula amafunika kudziimira 
payekha. Choncho, si bwino kumadalira makolo nthawi 
zonse kuti atithandize. 


Kugona pakati n’kuyambirira. 

Tanthauzo: Kuti munthu upeze malo abwino pagulu, 
kaya ukukagona kumaliro, umayenera kufulumira 
kwambiri. Ndi bwino kumachita zinthu moyambirira 
ngati ukufuna zikuyendere bwino. Pofuna kuchita zinthu 
ndi bwino kuzichita mosachedwa. 


Kugonagona kumapangitsa tsitsi kufula. 
Tanthauzo: Mawuwa amatanthauza kuti kukhala ndi 

moyo, kapena kuti kugona masiku ambiri, kumachititsa 
tsitsi lifule kapena kuti ukalambe. Akuluakulu ndi amene 
amadziwa bwino zapadzikoli. Choncho, ndi bwino 
kumawafunsa malangizo pa nkhani zosiyanasiyana. 


Kuika mkute n’kupangana. 

Tanthauzo: Munthu akamachita zinthu ndi ena, ndi 
bwino kumayamba mwapangana, osamangochita 
zokomera munthu mmodzi. 


Kuimba ng’oma yowambawamba. 

Tanthauzo: Mawuwa amanenedwa ngati wina wachita 
zimene ena amayembekezera. Kapena ngati wachita 
zinthu zimene enanso amafuna. Mwachitsanzo, mkazi 
amene wafunsiridwa zili zoti nayenso amamufuna 
angavomere poyankha mwamanyazi kuti, “Mwaimba 
ng'oma yowambawamba.” 


Kuipa khope kumaombola. 

Tanthauzo: Kusakhala wokongola kumapangitsa kuti 
upewe mavuto ena. Mwachitsanzo, mtsikana akhoza 
kumaliza sukulu chifukwa choti anthu 
sankakufunsirafunsira. 


Kuipa satsanzirana. 
Tanthauzo: Si bwino kumatsanzira anzako akamachita 
zoipa. 


Kuipira mduliro mutu uli wako. 

Tanthauzo: Pali ena omwe amadulira tsitsi lawo 
n'kupezeka kuti sakuoneka bwino. Mkuluwikowu 
umatanthauza kuti nthawi zambiri anthufe timaipitsa 
zinthu zathu zomwe zinali zokongola poganiza kuti 
zikongola kwambiri. 


Kuiwala kulibe mankhwala. 
Tanthauzo: Kuiwala n'kosapeweka. 


90 


MIYAMBI YA PATSOKWE 


Kukana chimbudzi n’kuvomera mikodzo. 
Tanthauzo: Mkuluwikowu umanenedwa munthu 
akamakana chinthu chomwe chili ndi umboni 
wodziwikiratu. 


Kukana kwam’tuwagalu. 
Tanthauzo: Mawuwa amatanthauza kukanitsitsa. 


Kukana nsalu ya akulu nkuviika. 

Tanthauzo: Mawuwa amanena za mwana wamwano, 
yemwe wangolandira nsalu ya munthu wamkulu kuti 
aichapa koma iyeyo n'kungoiviika. Atamufunsa ngati 
wachapa anawalozera nsalu yomwe wangoviikayo kuti 
wachapa. Mawuwa angagwirenso ntchito kwa munthu 
wodzichepetsa, anthu akamamuyamikira kuti wachita 
bwino. Iye angayankhe modzichepetsa kuti, “Kukana 
nsalu ya akulu n’kuviika.” Akuluakulu akatituma, si 
bwino kukana koma kungochita zomwe tingathe. 


Kukankha konjuta. 

Tanthauzo: Mawuwa amanena za munthu amene 
akupereka chifukwa chosamveka bwino chomwe 
walepherera kuchita zinazake. 


Kukhala awiri si mantha. 

Tanthauzo: Anthu akakhala awiri amatha kuchita zinthu 
modalirana ndipo amatha kuthandizana wina akapeza 
mavuto. 


Kukhala kumunda n’kuona ndime. 
Tanthauzo: Osamangodzichemerera ndi pakamwa 
pokha, koma anthu aziona ntchito za manja athu. 


Kukhala kwa eni n’kuomba m’manja. 
Tanthauzo: Munthu ukakhala kwa eni umayenera 
kumalemekeza anthu amene wawapeza. 

Kukhala kwa eni ndi kuweteka. 
Tanthauzo: Munthu ukakhala kwa eni umayenera 
kufatsa. Ukamachita matukutuku amakuthamangitsa. 


Kukhala m’chiluli n’kuyambirira. 

Tanthauzo: Mawu akuti kukhala m’chiluli akutanthauza 
kukhala ndi zochuluka. Tisamazengereze tikafuna 
kuchita kanthu. Tisamachedwe pochita zinthu. 


Kukhala owolowa manja n’kulinga uli ndi kanthu. 
Tanthauzo: Munthu yemwe alibe kalikonse sangagawire 
ena zinthu, nanga azitenga kuti? 


Kukhululukira mamina a fodya. 

Tanthauzo: Anthu amene amafwenkha fodya, amatha 
kufwenkhera limodzi ndi mamina n’kuwakhululukira 
chifukwa cha fodyayo. Pamene munthu waitana munthu 
m’modzi yekha, ambiri amene sanaitanidwe angatsatire, 
choncho woitanayo amanena kuti, “Ndakhululukira 
mamina a fodya.” Mkuluwikowu ungatanthauzenso kuti 
kanthu kakang’ono kakhoza kubweretsa mavuto aakulu. 


Kukoma kwa dziko n’kulinga utakhalako. 
Tanthauzo: Kukhala ndi umboni weniweni wa chinthu 
n'kulinga utachiona komanso kukhala nacho. 


Kukoma kwa mnzako ndi kamba wako. 

Tanthauzo: Kuti munthu udziwe khalidwe la munthu, 
umafunika kungoyang’ana amene amacheza nawo. 
Munthu ukhoza kuweruzidwa chifukwa cha khalidwe la 
anzako. Mbiri yako ikhoza kuipa kapena kukoma 
chifukwa cha amene umayenda nawo. 


Kukoma ndi kuwonjezera. 
Tanthauzo: Zinthu zimakongola kapena kukhala bwino 
kwambiri ukamazikongoletsa kapena kuziwonjezera. 

Kukondwa ndi kuonetsa mano. 

Tanthauzo: Kusangalala kwenikweni kumaoneka. Pali 
ena achinyengo omwe amati akaona mnzawo 
zikumuyendera amasekerera ngati adya tsabola. 


Kukonza chitseko chimera chitatha. 

Tanthauzo: Mawuwa amanenedwa poseka munthu 
wozengereza. Ena amazengereza kupalira m’munda. 
Mbewu zawo zikayamba kuwonongeka m' pamene 
amayamba kupalira. Ena angamaone kuti chimera chawo 
chikubedwa, koma n’kumangonyalanyaza. Akamaganiza 
zoti akonze chitseko chawo, amapeza kuti chimera chija 
chatha. 


Kukula mphuno sikudziwa kumina. 
Tanthauzo: Mawuwa amasonyeza kuti nthawi zina 
mawonekedwe amapusitsa. 


Kukula mutu si nzeru. 

Tanthauzo: Nzeru zenizeni zimaoneka ndi zosankha za 
munthu, osati chifukwa choti anabadwa kale kapena ndi 
wamkulu mutu. 


Kukula saimbira maseche. 

Tanthauzo: Munthu asamadikire kuti ena achite 
kumuuza kuti wakula. Ayenera kusintha yekha 
n’kumachita zinthu ngati wamkulu. 


Kukwatira chiwiri kudakoma. 

Tanthauzo: Chinthu chilichonse chili ndi poipira ndi 
pabwino pake. Mwachitsanzo, munthu amene wakwatira 
chiwiri, amati akamuthamangitsa uku amapita kwinako. 
Koma banja loteroro limakhalanso ndi mavuto osaneneke 
monga nsanje komanso kusasonyezedwa chikondi 
chokwanira. 


Kukweza bankha patsekera. 

Tanthauzo: Munthu sungakweze bankha patsekera, 
likhoza kuthyoka. Munthu wamkulu asamachite zibwana 
kapena kumasewera ndi ana. 


Kulamula vumbwe n'kulinga uli ndi nkhukhu. 
Tanthauzo: Munthu usamapalamule kapena kuputa dala 
mavuto ulibe pothawira. Kuti ulamulire anthu umayenera 
kukhala ndi ndalama kapena mphamvu. 


Kulanda mwana n'kudyetsa. 
Tanthauzo: Munthu ungathe kutenga ndi kulera mwana 
ngati ungakwanitse kumudyetsa bwino. 


Kulanga nkhumba n'kulinga uli ndi chimbudzi. 
Tanthauzo: Pofuna kuthana ndi vuto lina lililonse 
timayenera kuchita chinthu chomwe chimaoneka ngati 
chowawa. 


Kulanga nyani n’kuphwanya mutu. 

Tanthauzo: Poweruza mlandu, si bwino kumawiringula. 
Umafunika kunena cholakwa chenicheni chimene 
munthu wachita. Ukatero zimakuyendera. 


Kulasa mtengo n'chamuna chomwe. 

Tanthauzo: Mlenje wina anaphonya njati n’kubaya 
mtengo. Ngakhale anaphonya, anachita chamuna ndithu. 
Ndi bwino kuti nafenso tiziyesetsa kuchita khama pochita 
zinthu, zizichita kukanika zokha. 


Kulaula n'kuzula m’mera. 
Tanthauzo: Mawuwa amanenedwa munthu akayankhula 
mosabisa mawu kapena kuti mwatchutchutchu. 


Kulawa kumatha mphika. 
Tanthauzo: Osamakhala munthu wokomedwa ndi zinthu 
chifukwa ukhoza kukumana ndi mavuto. 


Kulemera ndi kudya, ukavala malaya akubera. 

Tanthauzo: Palibe amene angakulande chimene wadya, 
choncho kulemera ndi mmene umadyera osati zinthu 
zimene anthu ena akhoza kukubera n’kukhala zawo. 


Kulibe manda a mbeta. 

Tanthauzo: Aliyense amakaikidwa kumanda 
akamwalira. Choncho, tisamade nkhawa ena akamatinena 
kuti timwalira tisanakwatiwe kapena kukwatira. 


Kulimbikira mtunda wopanda madzi. 

Tanthauzo: Mawuwa amatanthauza kulimbikira kuchita 
zinthu zomwe sungaphulepo kanthu. Angatanthauzenso 
kuwerengera zinthu zosakhala zenizeni. 


Kulinda mdima ndi nthanthi zako. 

Tanthauzo: Nthanthi ndi nkhani zopeka kapena nthano. 
Mawuwa amanena za munthu amene akungonena nkhani 
mozungulira mpaka mdima kugwa. Tikamanena zinthu 
ndi bwino tizipewa kunena nkhani mozungulira. 


Kulinji akudza ndi njira. 
Tanthauzo: Tikamakhala tizikonzekera chilichonse. 
Zinthu zimatha kusintha mwadzidzidzi. 


Kulirira kuutsi. 

Tanthauzo: Mawuwa amanenedwa ngati wina 
wakumana ndi mavuto chifukwa chosamva ndiye 
akuyesa kuphumba anthu m’ maso kuti asadziwe kuti 
akuvutika chifukwa cha kusamvako. Amakhala ngati 
wakhala pamene pali utsi kuti anthu aziti akulira ndi 
utsiwo, chonsecho akulira chifukwa cha ululu. 


Kulumpha dzenje n’kulionera patali. 

Tanthauzo: Vuto silivuta kuthana nalo ngati walionera 
patali. Ndi bwino kumaoneratu patali zinthu zisanachitike 
kuti tipewe mavuto. 

Kumana anzako n’kudzimana wekha/Kumana 
n’kudzipha. 

Tanthauzo: Ukathandiza mnzako umakhala ngati 
wadzala, mawa adzakuthandiza iweyo. 


Kumana n’kubisa. 
Tanthauzo: Si bwino kumanamiza ena. 


Kumanda kulibe chisoni. 
Tanthauzo: Kumanda kumatenga aliyense, kaya ndi 
mphawi, wamkulu kapena amene sanalidyerere dzikoli. 


Kumanda kumapita anthuanthu, n’kusiya zitsiru. 
Tanthauzo: Anthu abwino sakhalitsa padzikoli. 


Kumanda sankira dumbo. 

Tanthauzo: Mawuwa amatanthauza kuti tikakhala 
pamavuto tisamaloze ena chala kuti ndi amene 
akuchititsa. 


Kumanda sikupita mtolo wa udzu, kumapita mtembo 
wa munthu. 

Tanthauzo: Kaya munthu amachita zabwino chotani, 
tsiku lina adzamwalira n’kupita kunsabwerera. 


Kumanga khobwe ndi m’mawa. 
Tanthauzo: Pofuna kuchita zinthu ndi bwino kuzichita 
mopanda chidodo kapena mosachedwa. 


Kumanga mwamanga, koma anyamkalere. 
Tanthauzo: Anyamkalere ndi timaulusi tomwe timangoti 
balalabalala munthu akamanga zinazake. Tiyenera 
kuonetsetsa kuti chilichonse chathadi tisananene kuti 
tamaliza. 


Kumanga nyumba panjira n’kumangira alendo. 
Tanthauzo: Apaulendo samatha pakhomo pako 
ukamanga m’mbali mwa msewu, amabwera 

kudzapempha malo ogona. 


Kumanga sumanga kawiri. 

Tanthauzo: Pali zinthu zina zomwe zimafunika 
kuzichita kapena kugwirizana kamodzi kokha monga 
kumanga banja. 


Kumawerengera mtengo wake. 
Tanthauzo: Ndi bwino kumakonzekera tikafuna kuchita 
chinthu kuti tisachilephere anthu n'kutiseka. 


Kumayenda kuti uone agalu amichombo. 
Tanthauzo: Ukayenda m' madera ena a dziko umaona 
zinthu zachilendo. Si bwino kungokhala pamodzimodzi. 
Kumayenda kuti uphunzire zinthu. 


Kumbire ananka nawo mankhwala kumanda. 
Tanthauzo: Tisamadalire munthu m’modzi yekha. Ndi 
bwino kugawanako mnzeru kuti ena akadzamwalira 
zinthu zisadzaime. Mkuluwikowu unachokera pa mawu 
omwe anthu ena ankanena akamafuna kuti wina 
awafunire mankhwala. Ankati, “Mukatikumbire 
mankhwala.” Nthawi zambiri anthu ngati amenewa 
ankapitirizabe kupempha mpaka munthuyo kumwalira 
m’malo momufunsa mitengo yomwe amakakumbayo 
kuti tsiku lina adzakumbe okha. 


Kumbuyo kulibe maso. 

Tanthauzo: Zimene zinachitika kale sitingazisinthe. 
Tiyenera kumaganizira zam'tsogolo zomwe 
tingazisinthe. 


Kumva mawu a akulu n’kuchezera. 

Tanthauzo: Mawuwa amatanthauza kuti, kuti munthu 
amve zimene akuluakulu akukambirana amafunika 
kukhala maso osagona. Amene akufuna zinthu 
zimuyendere ayenera kumvera zimene akuluakulu 

akumuuza chifukwa aona zambiri pamoyo wawo. 


Kumwamba ndi kumwamba, pansi ndi pansi. 
Tanthauzo: Tiyenera kumanena zimene tikudziwa osati 
zongopeka. 


Kunama n'kudzipha. 
Tanthauzo: Anthu samathandiza munthu wabodza 
akakhala pamavuto. 


Kunda anafa ndi diwa. 

Tanthauzo: Kunda ndi mbewa yaikulu. Mbewayi imatha 
kufa ndi diwa ngakhale kuti ndi yaikulu. Mkuluwikowu 
umatanthauza kuti kanthu konyozeka kangathe 
kupweteka ngakhale munthu wamkulu. 


Kunena kuti manda akufewa, n’kuika munthu ali 
m’maso. 

Tanthauzo: Malangizo othandiza amachokera kwa 
munthu amene waona zambiri pamoyo wake. 


Kunena kwa ndithendithe nanthambwe 
anadzitengera tsoka. 

Tanthauzo: Tanthauzo: Si bwino kumafulumira 
kuyankhula kapena kuulura zinsinsi za ena chifukwa 
ukhoza kupalamula. 


Kungapande tambala kudzacha. 

Tanthauzo: Ndi mawu amene anthu amadzilimbitsa 
nawo mtima akakhala paulendo. Amadziwa kuti 
ngakhale pangapite masiku, koma akafika kwawo. 


Kunkira nsale n’kumodzi. 

Tanthauzo: Nsale ukamakula umakulira kumodzi. 
Nafenso tizichita zinthu mogwirizana komanso mofanana 
kwambiri ngati amodzi. 


Kuno n'kunja kunayanja lichero. 

Tanthauzo: Ukalemera usamanyoze anzako, zamawa 
sizidziwika. 

Kunyamula mpanda woola n’kuchulukana manja. 
Tanthauzo: Kuchitira zinthu limodzi komanso 
kuthandizana n’kofunika. 


Kunyaza katumbu n’kuvuula mono. 

Tanthauzo: Katumbu amakonda kuba msomba m’mono. 
Kuthana naye n’kungovuula monowo. 
Chimodzimodzinso ndi ena omwe amachita zinthu 
zosokoneza monga kuba, kuti uthane nawo umafunika 
kumatseka chitseko chako ndi loko. 


Kuona fisi si kubadwa kale. 

Tanthauzo: Mawuwa amatanthauza kuti ngakhale 
mwana akhoza kudziwa zambiri kuposa munthu 
wamkulu. 


Kuona maso a nkhono n'kudekha. 

Tanthauzo: Kudekha komanso kuugwira mtima 
kumathandiza kuti upeze zabwino. Munthu wofatsa 
amadziwa komanso kuona zambiri kuposa munthu 
wopupuluma. 


Kuonda saombezera. 
Tanthauzo: Ngati takumana ndi mavuto, 
tisamathamangire kuloza ena zala. 


Kuonera patali, nyani anadzipha yekha. 
Tanthauzo: Si bwino kumangotengera zinthu zomwe 
sukuzidziwa bwinobwino. 


Kuopa n’kukhala pambuyo ngati mchira. 
Tanthauzo: Munthu amene akufuna kuchita bwino 
ayenera kuona mmene ena akuchitira. 


Kupata kumasiyana. 

Tanthauzo: Anthu amapeza zinthu mosiyana, ena 
amapeza zambiri kuposa anzawo. 


Kupatsa n’kubzala/n’kuika, kunama n’kukazinga. 
Tanthauzo: Ukathandiza mnzako umakhala ngati 
wabzala, mawa adzakuthandiza iweyo. 


Kupempha si kuba. 
Tanthauzo: Kuuza munthu kuti akuthandize si kulakwa. 


Kupenya kumwamba n’kukhala ndi nkhuku. 
Tanthauzo: Munthu akakhala ndi chinthu amayesetsa 
kuchiteteza monga munthu akakhala ndi nkhuku 
amayesetsa kuziteteza kwa mphamba. 


Kupenya pawiripawiri kudathyola khosi. 
Tanthauzo: Ndi bwino kusankha kuchita chinthu 
chimodzi m’malo mochita zambirimbiri nthawi imodzi. 


Kupha galu wachiwewe n’kulelemeza mpini. 
Tanthauzo: Pofuna kugwira munthu wochenjera 
kwambiri pamafunika kumufatsira komanso kumutenga 
bwino. 


Kupha mkango ndi kuweteka. 
Tanthauzo: Pochita zinthu pamafunika kufatsa komanso 
kupempha nzeru. 


Kupha n’kupha umakumbuka poguza. 
Tanthauzo: Tisanayambe kuchita chinthu tiziyamba 
tadzifunsa kuti, “Kodi zimenezi zitha bwanji?” 


Kupha njoka n’kudula mutu. 

Tanthauzo: Kupha njoka kumafuna kuimenya mutu. 
Kuthetsa nkhani n'kulinga utadziwa chimene 
chayambitsa. Kuti uthane ndi vuto umafunika kuthana 
ndi chimene chikuyambitsa vutolo. 


Kuphunzira kumakathera kumanda/Kuphunzira 

sikutha. 

Tanthauzo: Pa moyo wa munthu pamakhala zambiri zoti 
uphunzire ndipo umaphunzirabe mpaka kudzamwalira. 
Ena amati kumwalirako ndi phunzironso palokha. 


Kupulumukira mkamwa mwa mbuzi. 

Tanthauzo: Kupulumuka pa mlandu chifukwa chonena 
bodza. Nkhani yake imati, tsiku lina anyamata awiri 
anapeza mbuzi itamangidwa pamtengo wina ndipo 
anaganiza zoti aibe. Atangoyamba kumasula chingwe cha 
mbuziyo, mwini wake anabwera ndipo anawafunsa kuti, 
“N'chifukwa chiyani mukumasula mbuzi yanga?” 
Anthuwo anayamba kuchita mantha. Koma m’modzi 
anati, “Tinaona kuti pano palibe msipu wabwino, 

ndiye tinaganiza zoti tikaimangirire pamtengo uwo. 
Taonani msipu wake ukungoti biriwiribiriwiri, 
kukongola. Zoona mbuziyi ife ndi njala msipu uli 
m’khonde?” Mwini mbuziyo atamva zimenezi 
anawakhulupiriradi. Koma mbuziyo inkadziwa kuti 
anthuwo akunama. Ndiye chifukwa choti sitha 
kuyankhula, akubawo anapulumukira mkamwa mwa 
mbuzi. 


Kupusa kulibe mankhwala. 
Tanthauzo: N’zovuta kusintha kapena kuthandiza 
munthu wopusa. 


Kuputa ndewu n’kuimirira. 

Tanthauzo: Munthu amene akufuna kumenyana ndi 
mnzake amati akayamba mnzake amaimirira kuti 
amenyane naye. Ukamayamba kuchita chinthu 
umafunika kukhala ndi zonse zokwanira kuti 
uzimalizitse. Ukamawaputa mavuto umafunika kulimba 
nazo. 

Kusadziwa n'kufa komwe. 
Tanthauzo: Munthu ukakhala mbuli palibe 
chingakuyendere. 


Kusafunsa kudadyetsa njuchi/Kusafunsa 
kudamwetsa posamba/Kusafunsa kudaphikitsa 
tsabola/Kusafunsa kudapsetsa tambala. 

Tanthauzo: Kufunsa kumathandiza kuti tisakumane ndi 
mavuto. 


Kusalowa m’nyumba salumbira. 

Tanthauzo: Munthu sunganyanyale kuti sudzachitanso 
chinthu chomwe chili chofunika kwambiri pamoyo wako, 
monga kulowa m’nyumba mwako. 


Kusamala mano si kutsuka mkamwa kokha, komanso 
kupewa zigogodo. 

Tanthauzo: Ndi bwino kumapewa ndewu chifukwa 
zimabweretsa mavuto. 


Kuseri kulinji? 
Tanthauzo: Ngakhale mafumu amanyozedwa kumbali. 
Munthu sungadziwe zomwe ena amanena kuseri. 


Kuseri kutukwanitsa a Chiwere. 
Tanthauzo: Ngakhale mafumu amanyozedwa kumbali. 
Munthu sungadziwe zomwe ena amanena kuseri. 


Kuseri kwecheche, anagwidwa msanasana. 
Tanthauzo: Pakhalekhale choipa chilichonse chimene 
chimachitidwa mseri, chimadzaonekera poyera. 


Kusiya n’kute n’kulinga utatolatola masana. 
Tanthauzo: Mkuluwikowu umatanthauza kuti munthu 
amene amapeza zochepa, sakhala ndi zambiri zosunga. 


Kusochera ndiko kuphera kulupsa. 
Tanthauzo: Akamati munthu watayika ndiye kuti 

wachita zinthu zomwe sumafuna kuchita kapena 
walephera kuchita zomwe amafuna. 


Kuswa mtedza chokhala n’kwabwino. 
Tanthauzo: Kuti ntchito igwirike bwino pamafunika 
kuifatsira. 


Kutapa nzeru m'thumba la likongwe. 

Tanthauzo: Mawuwa amanena za munthu amene 
amayamba kaye wafunsa ena asanachite zinthu. Kuchita 
zimenezi kumathandiza munthu kuchita zinthu 
mwanzeru. 


Kutaya udzu womwetamweta. 
Tanthauzo: Mawuwa amatanthauza kutaya mwayi 
wopezapeza. 


Kutchena n’kupirira/Chitukuko n’kupirira. 
Tanthauzo: Kuti atsikana kapena azimayi atchene, kaya 
ndi m’mutu, amafunika kupirira ululu. Mwachitsanzo, 
ena amapsa ndi livuloni koma samasiya. 


Kutemetsa nkhwangwa pamwala. 
Tanthauzo: Kutaya mwayi pogwiritsa ntchito chinthu 
mosayenera. Mawuwa angatanthauzenso kukanitsitsa. 


Kutengera zinthu pamgong'o. 
Tanthauzo: Kutenga zinthu udyo kapena kumva zinthu 


kwambiri. 


Kuthamanga sikufika. 
Tanthauzo: Kuchita zinthu mofulumira kwambiri 
kumabweretsa mavuto kapena kuwonongetsa zinthu. 


Kuthawa ndewu si mantha, koma kusamala mano. 
Tanthauzo: Kupewa zinthu zobweretsa mavuto ndi 
nzeru kusiyana ndi kuzichita n’kupeza mavuto. 

Kuthyola ndiwo n’kuwerama. 
Tanthauzo: Munthu akafuna kupeza zinthu amafunika 
kugwira ntchito molimbika. 


Kuti ndidye ndiponda muno, otsala ngamkamwa. 
Tanthauzo: Mkuluwikowu m'Chichewa chamakono 
umanena za munthu amene akunena kuti, “Kuti ndipeze 
chakudya ndiponda muno, sindikusamala zomwe anthu 
atanene chifukwa angokhala amkamwa.” Tisaleke 
kuchita zinthu zofunikira poopa manong’onon’ go. Anthu 
sadzaleka kunong'ona akaona wina akuchita zinazake. 


Kutola fulu ndi kulawira. 
Tanthauzo: Ngati munthu ukufuna kugwira ntchito 
bwino ndi bwino kulawira. 


Kutola khobwe ndi m” mawa. 

Tanthauzo: Tisamazengereze tikafuna kuchita kanthu. 
Tisamachedwe pochita zinthu ngati omwe akukolola 
khobwe, akachedwa khobwe yense amathera pansi 
n'kuthetheka. Tikafuna kugwira ntchito ndi bwino 
kulawira kapena kuchita moyambirira n' kufunika. 


Kutola nkhwangwa ndi mpini womwe. 
Tanthauzo: Mawuwa amanenedwa pamene munthu 
wachita mwayi waukulu kwambiri umene 
samayembekezera. 


Kutsutsa galu n’kukumba/Kutsutsa ngomwa 
n’kuivulira. 

Tanthauzo: Ngati munthu akukana kuti sanalakwe 
pamafunika kukhala mboni yoti imutsutse. Si bwino 
kutsimikizira chinthu usadapeze umboni wokwanira. 


Kutukwana samangira mtanda. 
Tanthauzo: Munthu uyenera kumachita manyazi 
ukapanga chinthu cholakwika. 

Kuuma kwa mutu kumachititsa kuti pakamwa 
patsegule m’mimba. 

Tanthauzo: Anthu opanda nzeru ndi amene 
amalongolola kwambiri. 


Kuutsa mapiri pachigwa. 

Tanthauzo: Mawuwa amanenedwa ngati munthu 
wachititsa kuti anthu ayambane, kaya ndi apachibale 
kapena ena adera. 


Kuvala khoza ndi kuwolowa dzanja. 

Tanthauzo: Khoza ndi chibangiri. Kuti munthu avale 
chibangiri amafunika kufewetsa dzanja lake. Kuti 
munthu azikondedwa kapena kupatsidwa zinthu 
amafunika kukhala wopatsa. Komanso munthu wopatsa 
sachita kudikira kuti ena amupemphe kuti awathandize. 


Kuwerengera madzi a mphutsi. 

Tanthauzo: Mayi wina amawiritsa madzi kuti aphere 
mphutsi, koma mlendo ankaganiza kuti ndi madzi a 
nsima. Mawuwa amatanthauza kuwerengera zinthu 
zosakhala zenizeni. 


Kuwerengera mbewa ndi michira yomwe. 
Tanthauzo: Kuwerengera ndi zinthu zoti palibe zomwe. 


Kuweta galu ndi kum’ponyera chakudya. 
Tanthauzo: Mkuluwikowu umatanthauza kuti kuti 
munthu akhale ndi ana kapena anthu ena, amafunika 
kuwadyetsa komanso kuwasamalira. 


Kuwongola mtengo m'poyamba. 
Tanthauzo: Kuti munthu akhale ndi makhalidwe abwino 
ayenera kuphunzitsidwa kuyambira ali wam’ng’ono. 


Kuyandikana si kuyanjana. 
Tanthauzo: Kudziwana si kukhala pamodzi ayi, koma 

kuyenderana. 


Kuyasamula n’kupempha, mwana wa mfulu adziwa 
yekha. 

Tanthauzo: Kuyasamula n’kupempha mosafuna 
kuonetsera. Choncho, munthu wachifundo amadziwa 
yekha chochita. 


Kuyenda awiri si mantha/Kuyenda koma pamodzi. 
Tanthauzo: Anthu akakhala awiri amatha kuchita zinthu 
modalirana ndipo amatha kuthandizana wina akapeza 
mavuto. 


Kuyenda m’mawa n’kudya nawo. 
Tanthauzo: Munthu akafuna kugwira ntchito yake 
bwino amafunika kulawira. 


Kuyenda n’kupiringizika. 
Tanthauzo: Paulendo sungadziwe pomwe ukafikire. 


Kuyenda n'kuvina. 

Tanthauzo: Munthu ukakhala kwanu, si bwino 
kumachitira mwano alendo, chifukwa tsiku lina ukayenda 
udzawapeza ndipo adzakuchitira zoipanso. Munthu 
sudziwa kuti mawa ukapezeka kuti. N’zotheka kufika 
kumene sumaganizira kuti ungafikeko. 


Kuyenda usiku si kuona fisi. 

Tanthauzo: Si kuti nthawi zonse amene amayenda usiku 
amakumana ndi afisi. Mkuluwikowu umatanthauza kuti 
si nthawi zonse pamene munthu amane amachita 
zinazake amadziwa zonse. 


Kuyera ndi madzi a nyemba. 
Tanthauzo: Zinthu zina zimangokongola 
m’maonekedwe pomwe si zokongola kwenikweni. 


Kuzima chinutu uzimba ukalipo. 

Tanthauzo: Chinutu ndi moto womwe alenje amayatsa 
pofuna kuvumbulutsa nyama. Nthawi zina ndi bwino 
kumazimitsa motowo chifukwa mawa mudzafunanso 
kusaka. Tiyenera kumasamala ndi zinthu zomwe 
timagwiritsa ntchito. 


Kuzingwa kwa kalulu kukapsa. 

Tanthauzo: Anthu ambiri amakhala osangalala ngakhale 
ndi zochepa zomwe ali nazo. Koma zimene amadalira 
monga makolo akamwalira, amakhala m’mavuto aakulu, 
osowa nawo pothawira. 


Kwa amake a mwana ndiko kuli madyera. 
Tanthauzo: Mwana kapena munthu aliyense 
amasangalala kwa amayi ake chifukwa mayi sanganyoze 
mwana wake. 


Kwa ena n'chitsiru, amake ati mwana. 
Tanthauzo: Makolo amakondabe ana awo ngakhale 
atakhala ndi mavuto ena. 


Kwa eni kudyetsa nthanga dzungu ukulifuna. 
Tanthauzo: Munthu ukakhala kwa eni umakhala 
wopanda ufulu wochika kapena kuyankhula chilichonse 
chimene ukufuna. Tiyenera kukhala odzichepetsa 
tikakhala kwa eni. 


Kwa eni kuika moyo, kuipira kudwala. 
Tanthauzo: Ukakhala kwa eni umapulumuka zoipa 
zochokera kwa abale, koma ukadwala umakumbukira 
kwanu. 


Kwa eni kulibe mkuwe, ukakuwa wadzikuwira 
nkhondo. 

Tanthauzo: Munthu ukakhala kwa eni sumalamulira, 
ukachita zimenezi amatha kukuthamangitsa. 


107 


MIYAMBI YA PATSOKWE 


Kwa eni kulibe mkuwo, mutu wa nkhuku n'chiwalo. 
Tanthauzo: Ukakhala kwa eni umachita zomwe kwanu 
sukanachita monga kudya mutu wa nkhuku pomwe 
kwanu umadya ziwalo zofewa. Ukakhala kwa eni 
sumalamulira, ukachita zimenezi amatha 
kukuthamangitsa 


Kwa eni kusunsitsa msuzi ndiwo ukuzifuna. 
Tanthauzo: Munthu ukakhala kwa eni umalephera 
kuchita zomwe ukadachita uli kwanu. 


Kwa eni uyenda umayeteka. 
Tanthauzo: Kuchilendo sukhala ndi ufulu wochita 
kapena kuyankhula chilichonse chimene ukufuna. 


Kwa eni, kapitolosi umaika mkamwa. 

Tanthauzo: Munthu ukakhala kwa eni umakhala opanda 
ufulu wochika kapena kuyankhula chilichonse chimene 
ukufuna. Tiyenera kukhala odzichepetsa tikhala kwa eni. 
Kapitolosi ndi ndevu za pamlomo. 


Kwafa galu kulibe mbiri. 

Tanthauzo: Munthu wosadziwika akalakwa, choipa 
chake sichidziwika kwambiri. Munthu wodziwika 
akalakwa, mbiri imapita patali. 


Kwagwera mtengo wanthambi sikusowa. 
Tanthauzo: Anthu otchuka akalakwa mbiri imafala 
kwambiri, koma osatchuka nkhani yake sidziwika 
kwenikweni. 


Kwakuchera uname. 

Tanthauzo: Pali anthu ena omwe kukangocha ntchito 
imakhala kunena miseche. Ukanena zabodza suchedwa 
kugwidwa. 


Kwakula kometa, waperewera kundwe (pawudala). 

Tanthauzo: Pogwira ntchito pamafunika anthu 
okwanira. Mawuwa amanenedwa ikakhala kuti ntchito 
ndi yambiri koma anthu ndi ochepa. 


Kwalusa n’kulinga wina atajiwa. 
Tanthauzo: Timachenjera kwambiri pavuto ngati wina 
zamuonekera. 


Kwanu n'kwanu, m’nthengo mudalaka njoka. 
Tanthauzo: Osamanyoza kwanu chifukwa zinthu 
zikakuvuta umabwererakonso. 


Kwanu sikutalika. 
Tanthauzo: Kwanu kungatalike bwanji, umachita 
zotheka kuti ukafikeko. 


Kwapsa kwamera, koma kwatsala thengo. 

Tanthauzo: Zinthu zikachitika sizitheratu, mwachitsanzo 
mlandu ukhoza kutha koma anthu n’kumasungiranabe 
chakukhosi. 


Kwatsala tchire moto umapita komweko. 
Tanthauzo: Chinachake chikagwera anzako, dziwa kuti 
mawa chikhoza kudzagwera iwe. 


Kweza mbawala m" mwamba. 
Tanthauzo: Osamadziika dala m’mavuto pokhala dala 
pamalo oipa kapena kuchita zosayenera. 


Ladza dzinja, ana anole mano. 
Tanthauzo: Mavuto akakupanikiza kumakumbukira kuti 
amatha ndipo chisangalalo chimabwera. 


Lakoma thendo, nyama ilowa m’mano. 

Tanthauzo: Nyama ndi yokoma kwambiri koma kuipa 
kwake imalowa m’mano. Munthu akakhala ndi moyo 
wosalira zambiri savutika. 


Lambulire, nawe ndidzakulambulira. 

Tanthauzo: Zinthu zimayenda mukamathandizana. 


Laponda diwa lamphawi/Laponda lamphawi. 
Tanthauzo: Nthawi zina munthu amapeza mwayi 
womwe samayembekezera. 


Lekani! manong’onong’o anadzutsa njovu. 
Tanthauzo: Zinthu zazing'ono zimatha kuyambitsa 
zazikulu. Mwachitsanzo, phokoso laling’ono lingachititse 
kuti njovu idzuke n'kupha anthu. 


Lende/katungwe n’kukankhana. 

Tanthauzo: Tanthauzo: Zinthu zimakhala bwino anthu 
akamathandizana osati m’modzi yekha kumathandiza 
mnzake. 


Lero lomwe lidadetsa nthengu. 

Tanthauzo: Nthawi zina ndi bwino kudikira pochita 
zinthu chifukwa tikachita mofulumira nthawi zina 
zinthuzo sizichitika bwino. Kuchita zinthu modekha 
kumathandiza kuti zinthu zisasokonekere. Mwachitsanzo, 
nthengu inkafuna kuti aimalize kuipenta tsiku lomwelo. 
Chifukwa chosafuna kubweranso mawa, zinapezeka kuti 
aipaka penti wakuda yemwe anatsala patsikulo. 


Likawomba wotheratu. 

Tanthauzo: Mwayi ukapezeka, kapenanso ukakhala ndi 
nthawi, m'pofunika kuchitiratu zomwe ukufuna kuchita, 
chifukwa mwina tsiku lotsatira kudzakhala mitambo. Si 
bwino kumachita zinthu mochedwa mwayi ukapezeka. 
Ndi bwino kumachitiratu zinthu mwayi ukadalipo. 


Linda madzi apite, kenako uziti “ndadala.” 
Tanthauzo: Osamapupuluma kunena kuti zinthu zili 
bwino, chifukwa pamapeto pake ukhoza kupusa 
utakumana ndi mavuto. Si bwino kudzitama vuto 
lisanathe. 

Linda mphepo iwombe kuti uone maliseche a nkhuku. 
Tanthauzo: Pakagwa mavuto m'pamene umadziwa 
khalidwe lenileni la mnzako. 


Lirime ndi nkhondo. 

Tanthauzo: Mawu akhoza kuyambitsa nkhondo. Ndi 
bwino kumaganiza kaye tisanayankhule kuopera 
kubweretsa mavuto titayankhula zopanda nzeru. 


Liuma linakumbitsa mbewa zapachulu. 

Tanthauzo: Nthawi zina makani amachititsa kuti uvutike 
kwambiri. Mwachitsanzo, ngati munthu ukufuna kuchita 
chinthu monga kukumba mbewa zapachulu, amayenera 
kudziwa kuti si zophweka. Koma ena ngakhale 
alangizidwe, samamva moti amakumbabe mbewazo 
n'kukhaula. 


Liwiro lamumchenga n'kuyambira limodzi. 
Tanthauzo: Ngati ukufuna kuti zinthu zikuyendere 
bwino, ndi bwino kuyambira limodzi ndi anzako. 


Liwiro lilibe manyazi, chikakula patuka. 

Tanthauzo: Sitingathe kulimbana ndi Njovu ikakalipa. 
Tiyenera kungothawa basi. Si bwino kumayesetsa 
kuchita zinthu zomwe tikudziwa bwino kuti sizingatheke. 


Lonjezo linadulitsa mutu wa Yohane. 
Tanthauzo: Uyenera kukwaniritsa zimene walonjeza. 


Lungalunga m’pobadwa, chilema chidza ku 
usana/Lungalunga m’pobadwa, chilemba chimachita 
kudza utakula. 

Tanthauzo: Munthu ukhoza kulumala utakula kale. 
Munthu akhoza kubadwa ali bwinobwino n'kukhala ndi 
chilema atakula kale chifukwa cha matenda kapena 
ngozi. Ungatanthauzenso kuti munthu ukhoza kuyamba 
bwino koma pamapeto pake n’kusokoneza zinthu. 

M'bakadya analinda kwawukwawu. 
Tanthauzo: Kuzengereza kapena kukomedwa pochita 
zinthu kumabweretsa mavuto. 


M'bakadyam'bakadya anachoka fumbi lili kobo-o. 
Tanthauzo: Kuumirira zinthu ndi koipa. 
Osamakomedwa kuchita zinthu zomwe tikudziwa kuti 
zikhoza kutibweretsera mavuto. 


M'chenicheni, mpeni wa chiwoko. 

Tanthauzo: Mpeni wa a chiwoko ndi mpeni wakuthwa 
konsekonse. Mkuluwikowu umanenedwa ngati munthu 
waweruza mopanda chilungamo mlandu wa m'bale 
wake. Munthu akaweruza mlandu wa m'bale wakeyo 
mokondera amati ndi mpeni wa chiwoko. 


M'chiuno mwa mwana simufa nkhuku. 
Tanthauzo: Mwana ngakhale achite zabwino zotani 
sayamikiridwa chifukwa anthu ena amati mwana 
sangachite zinthu zopambana. Mwachitsanzo, mwana 
akhoza kuvina bwino kwambiri, koma anthu 
sangamufupe nkhuku. Nthawi zambiri anthu amene 
amalimbikira ntchito sadyerera, amadyerera ndi 
mabwana awo. 


M'dzaonanji anaona mbawala yake tsiku lamvula. 
Tanthauzo: Munthu wonyozeka amadzapeza mwayi 
womwe sitinauyembekezere chifukwa choti wachita 
khama. 


M’dziko la akhungu, wadiso limodzi amakhala 
mfumu. 

Tanthauzo: Anthu olongosokako ndi amene 
amalamulira. 


M’mera m’poyamba. 
Tanthauzo: Ndi bwino kumachita zinthu moyambirira. 

Ngati ukufuna kuti ana ako akule bwino, ndi bwino 
kuyamba kuwalangiza kuyambira ali aang'ono. Kuti 
tidzakolole zambiri, timafunika kudzala moyambirira. 
Kuchita zinthu moyambirira n’kofunika kwambiri. 


M' mimba ndi m’chipala. 

Tanthauzo: Ngakhale ana obereka mayi m’modzi 
amatha kukhala osiyana m’maonekedwe, makhalidwe 
komanso zochita zawo. Pachipala m’pamene amasulira 
zinthu zosiyanasiyana monga makasu, mipeni, zikwakwa 
ndi zina. 


M’mphechepeche mwa njovu sapitamo kawiri. 
Tanthauzo: Ngati munthu wapulumuka pa vuto 
mwamwayi, si bwino kubwereza kuchitanso zomwezo. 


M’nyumba mukasowa ufa, sataya mkute. 
Tanthauzo: Tisamawononge zinthu zathu ngakhale 
titakhala pabwino, chifukwa tikhoza kudzazifuna mawa. 


M’nyumba yamwini sawotcheramo mbewa. 
Tanthauzo: Si bwino kumachita chilichonse chomwe 
timachita kwathu tikapita kuchilendo chifukwa mwina 
eni akewo sasangalala nazo. 


M’thengo saikizamo bowa. 

Tanthauzo: Munthu ukakhala ndi chinthu ndi bwino 
kuchisamala chifukwa ukapusa anzako akhoza 
kukutolera. 


M’thumba lamwini sapisamo dzanja. 
Tanthauzo: Osamayamba zinthu podalira ndalama za 
m’thumba la munthu wina. 


M'thunzi umodzi suthera nkhani. 
Tanthauzo: Ndi bwino kukhala odekha m’malo mochita 
zinthu mopupuluma n’kumangofuna kuti zinthu zichitike 

mwachangu chifukwa zina zimatenga nthawi. 


M'tsuko sulowa m'chiko, koma chikho ndicho 
chimalowa mumtsuko. 

Tanthauzo: Munthu waudindo ndi amene amapatsidwa 
ulemu, koma iyeyo sachita zimenezo kwa ena omwe ndi 
otsika. 


M’yang’ana dzuwa anasochera. 

Tanthauzo: Ngati tikukayika kapena sitikudziwa 
zoyenera kuchita ndi bwino kufunsa kuti tichite zinthu 
moyenera. 


Mabatani akunsana amakumanga ndi anzako. 
Tanthauzo: Timafunika kuthandizidwa ndi anthu ena. 


Mabingu amvula anathawitsa mkamwini kumudzi 
mvula isanagwe. 

Tanthauzo: Osamapupuluma kusiya kuchita zinthu 
chifukwa cha zinthu zomwe sitikutsimikizira ngati 
zingachitikedi. 


Madoli anafera mchenga woyera/Mchenga woyera 
unathetsa madondwe. 

Tanthauzo: Zinthu zina zimangokongola 
m’maonekedwe zili zosathandiza kwenikweni. 


Madzi adzaza, mlamba usangalale. 
Tanthauzo: Munthu ukapeza zinthu zabwino umafunika 
kusangalala. 


Madzi akatayika sawoleka. 

Tanthauzo: Zinthu zikatayika kapena zikasokonekera, 
zimakhala kuti zasokonekera basi. Pali zinthu zina 
zomwe zikachitika, sizingathekenso kuzibwezeretsa. 


Madzi amachuluka ndi a m’njira. 
Tanthauzo: Zinthu zazikulu zimayamba 

pang’onopang’ono, monga mtsinje umadzaza ndi madzi a 
m’ngalande. 


Madzi amakoma akakhala m’chinkho, koma 
akakhala mumtsinje amapha. 

Tanthauzo: Pali zinthu zina zoopsa zikakhala malo ena 
kapena zikakhala zambiri. 


Madzi apamwala amatunga ndi amene walawira. 
Tanthauzo: Ukafuna kuchita chinachake umafunika 
kuchita zinthu mofulumira. Ulesi umamanitsa zambiri. 


Madzi n’kulubza, mchenga upita pansi. 
Tanthauzo: Mawu onenedwa ndi anthu awiri odziwana 
kuti amuchenjerere munthu wina. 


Madzi ndi moyo. 
Tanthauzo: Madzi ndi ofunika kwambiri pa moyo wa 
munthu. 


Madzi odikha ndi amene amalowa pansi. 
Tanthauzo: Munthu waphe-e ndi amene amakhala ndi 
maganizo akuya kapena oopsa. 


Madzi oyera umasambira kumutu, akuda kumapazi. 
Tanthauzo: Alendo mumawapatsa zabwino, zinazo 
zimakhala zanu. 


Madzi saiwala khwawa. 
Tanthauzo: N’kovuta munthu kuleka chizolowezi chake. 
Si bwino kuiwala makolo kapena zinthu zina zofunika. 


Madzi saiwala mkolokolo. 

Tanthauzo: Si bwino kuiwala makolo kapena zinthu zina 
zofunika. Angatanthauzenso kuti zimakhala zovuta 
kuiwala zimene unazolowera. 


Mafukufuku sayenda, imayenda ndi nyama. 
Tanthauzo: Ngati wafunsira mkazi amayembekezera 

kuti uzimuyendera kuti adziwe kuti umamukondadi. 
Munthu akabwereka ngongole umamupitira kwawo 
chifukwa kawirikwawiri sangabwere kudzakupatsa 

ndalama yako. 


Mafuta amagwera pa anzake. 
Tanthauzo: Ulemerero umabwera pamene pali 
ulemerero kale. Mwayi umakupeza uli pabwino kale. 


Magwiragwira amapha manja 
Tanthauzo: Kugwiragwira kumabweretsa mavuto. 


Maimvaimva amapha makutu. 
Tanthauzo: Si bwino kumangokhulupirira zonena za ena 
tisanafufuze bwinobwino. 


Makale sapangana analira m'thumba. 
Tanthauzo: Pamakhala chinthu chowululitsa zobisika 
kapena zachinsinsi. 


Makani sawombola munthu. 
Tanthauzo: Kumva zako zokha kukhoza kuika munthu 
pamoto. Munthu amayenera kumamva malangizo a ena. 


Makasu akalira ndiye kuti alipo awiri. 
Tanthauzo: Tiyenera kumathandizana ngati tikufuna 
kuchita zakupsa. 


Mako ndi mako usawaone kuchepa mwendo. 
Tanthauzo: Tipereke ulemo kwa makolo ngakhale 
akhale onyozeka kapena osaoneka bwino. 


Makondamakonda, buluzi anakonda khonde. 
Tanthauzo: Zokonda zimasiyanasiyana, choncho 
mnzathu akamakonda zinazake, tisamuseke chifukwa 
zokonda zathunso zikhoza kukhala zoseketsa kwa anthu 
ena. 


Makutu achitirana nsanje. 

Tanthauzo: Sizingatheke kumamvetsera munthu ndi 
khutu limodzi, linalo n’kumamvetsera wina. Umafunika 
kumvetsera mmodzi kaye. Kuchita zinthu ziwiri 
sikuthandiza. 


Makutu sakhuta ndi kumva, maso sakhuta n’kuona. 
Tanthauzo: Sitingakwanitse kupeze zonse zimene 
timaona kapena kumva. Ndi bwino kumakhala okhutira. 


Malawalawa anapha milomo. 

Tanthauzo: Tiyenera kuchenjera ndi zinthu zomwe 
timakonda chifukwa pamapeto pake chikhoza kutiika 
m’mavuto. 


Maliro n’kulirana. 
Tanthauzo: Zovuta zikachitika kapena mavuto akabwera 
timayenera kuthandizana. 


Malonda amakoma ndi kugulana. 
Tanthauzo: Zinthu zimayenda bwino anthu 
akamathandizana. 


Malonda amakoma ndi n’kuikira (banyira). 
Tanthauzo: Wamalonda akamapereka banyira, anthu 
ogula amamukonda. 


Malonda ndi m’maso, pakamwa pamangotenderera. 
Tanthauzo: Munthu ukamafuna kugula kanthu 
umafunika uchionetsetse m’malo mongotengeka ndi 
zimene otsatsa malondawo akunena. 


Malunje sadya sakhwi. 

Tanthauzo: Tisaope tikafuna chinthu chifukwa cha 
kuopsedwa ndi maonekedwe a chinthucho. Si bwino 
kuopa kunena vuto lathu kuti anthu atithandize. 


Mamveramvera amapasula banja. 
Tanthauzo: Osamangotengeka ndi zonena za anthu. 


117 


MIYAMBI YA PATSOKWE 


Mamveramvera anachotsa zolo paukwati. 
Tanthauzo: Kumvera zonena za anthu kumatayitsa 
mwayi wopezapeza.Ndi bwino kuchita zinthu zimene 
ukuona kuti zikuthandiza m’malo momvera anthu ena. 


Manda a mkonzi sakhala akuya. 

Tanthauzo: Nthawi zina ngakhale munthu ukhale 
wabwino chotani pamudzi anthu sayamika. 
Mwachitsanzo wokumba manda akamwalira, anthu 
angangokumba manda ake moti athane nazo manda ake 
n'kungokhala olekeza m’ maondo. 


Manda sakana maliro. 
Tanthauzo: Manda alibe tsankho, amalandira olemera 
ndi osauka omwe. 


Mankhwala a utsi n'kuthawa. 

Tanthauzo: Munthu ukafuna kupewa zinazake kapena 
ngati zinazake sizikukusangalatsa ndi bwino 
kungochokapo. 


Mankhwala amalimba ndi chizimba. 

Tanthauzo: Mawuwa amatanthauza kuti mlandu 
umazengedwa bwino pakakhala mboni kapena umboni 
wooneka bwino. 


Mano a ng'ona umawaona bwino uli mkamwa mwa 
ng’onayo. 

Tanthauzo: Ndi mano ochepa omwe amaonekera 
pakamwa pa ng'ona. Kungakhale kupanda nzeru 
kusuzumira kuti uone mano onse a ng'onayo chifukwa 
ikhoza kukuika mkamwa. Si nzeru kumachitabe zinthu 
zomwe zingatiike m’ mavuto. 


Mano kunamiza. 
Tanthauzo: Mawuwa amanena za munthu yemwe 
amakusekerera koma mumtima akukufunira zoipa. 

Mano saona umphawi. 

Tanthauzo: Ngakhale munthu akhale wosauka, 
amafunikabe kudya. Zoti zithu zikuvuta kupeza, mano 
alibe nazo ntchito. 


Manong’onong’o amapha ubwenzi. 
Tanthauzo: Miseche ikhoza kulekanitsa mabwenzi 
apamtima. 


Mantha anadyetsa n’nombwe. 

Tanthauzo: Chifukwa cha kuopa zirombo anthu ena 
amaopa kukasaka nyama ndipo amangodyera zopanda 
pake ngati masamba a n’nombwe. Munthu ukamaopa 
kugwira ntchito yomwe ingakuthandize umphawi 
umakukwatira. 


Manunkhanunkha amapha mphuno. 

Tanthauzo: Mawuwa amanenedwa pofuna kukhazika 
mtima anthu pansi, kuti asamangozunguzika ndi 
zilizonse. 


Manyazi anapha kamba. 

Tanthauzo: Ukamasowa chinachake umafunika kulimba 
mtima. Kuchita mantha kapena manyazi kungachitise 
kuti tizingovutika ngati mmene kamba amachitira 
kumangobweza mutu wake m’chikamba chifukwa cha 
manyazi. 


Manyazi anapha lambe. 

Tanthauzo: Lambe ndi mbewa yomwe sinkafuna 
kutuluka kunja chifukwa cha manyazi moti inafa ndi 
njala. Tisamachite manyazi kuchita zinthu zofunika. 


Manyazi ndi mantha, anakwatitsa mkazi wadiso 
limodzi. 

Tanthauzo: Mnyamata wina anakwatira mkazi wa diso 
limodzi chifukwa chochita manyazi kumuyang'anitsitsa. 

Munthu usanafunsire kapena kuchita chinachake 
chofunika kwambiri, umafunika kufunsa ena komanso 
kuonetsetsa kuti wakhutira nacho. 


Manyi akale sanunkha. 

Tanthauzo: Zinthu zakale nthawi zina zimakhala zoti 
zinkagwira ntchito panthawiyo. Tiyenera kumatsatira 
zatsopano. 


Maonekedwe amapusitsa. 

Tanthauzo: Si bwino kumangotengeka ndi maonekedwe 
chifukwa nthawi zina zinthu zimene ukuona zikhoza 
kukupusitsa. 


Mapanga awiri avumbwitsa. 

Tanthauzo: Kuchita zinthu ziwiri nthawi imodzi 
kumapezetsa mavuto kapena kumalepheretsa zinthu kuti 
zichitike bwino. Mkuluwikowu umanena za munthu 
amene anapita m’phanga lina n’kukaona kuti kukudontha 
kenako n'kuganiza zopita kwina. Atafika kumeneko 
anaona kuti bolanso kujaku. Ananyamukanso ulendo wa 
koyamba kunja, ndipo pamene amakafika kumeneko 
anali atanyoweratu. 


Mapenyapenya amapha maso. 

Tanthauzo: Tisamangotengeka ndi zilizonse zimene 
tikuona chifukwa tikhoza kuona zosaona. 
Kuyang'anayang'ana zinthu kumabweretsa mavuto. 


Mapesi kumunda alinda moto. 
Tanthauzo: Anthu olimba mtima amafunika 
kuwasamalira bwino kuti zikativuta atithandize. 


Mapundi amadya n'chika. 

Tanthauzo: Munthu wamphulupulu amalangika 
chifukwa cha zochita zake. N'chika ndi swiswiri ndipo 
anthu amphulupulu amadya swiswiri chifukwa 

chosamva. 


Mapundi amaphwanya mpini. 

Tanthauzo: Olima mwamphamvu kwambiri amatha 
kuthyola mpini. Chimodzimodzi munthu wovuta kapena 
wandewu amakumana ndi mavuto chifukwa cha zochita 
zakezo. 


Masamba auma. 
Tanthauzo: Mkuluwikowu umanenedwa pamene 
munthu wina waphwanya pangano. 


Masewera anabala mwana. 

Tanthauzo: Nthawi zina zinthu zangati zongocheza 
zimatha kubweretsa mavuto aakulu. Ndiye ukaona kuti 
zayamba kusokonekera, ndi bwino kungochoka. 


Masewera sakhala paulimbo. 
Tanthauzo: Osamachita chibwana ndi zinthu zomwe 
zikhoza kutiika m’ mavuto. 


Masiku ali pakamchira kanyama. 
Tanthauzo: Munthu usamataye mtima kuti zimene 
ukufuna zidzachitika chifukwa masiku sachedwa kutha. 


Masiku amatha n’kugona. 
Tanthauzo: Tikamayembekezera chinthu timafunika 
kuugwira mtima chifukwa masiku sachedwa kutha. 


Masiku amathera kuchitseko. 

Tanthauzo: Masiku sachedwa kupita. Ukamakumana ndi 
mavuto ndi bwino kudekha chifukwa masiku amavutowo 
akatha zinthu zikhoza kukuyendera. 


Masiku anadya atakumana. 
Tanthauzo: Ngakhale munthu atachita zoipa mwanseri, 
tsiku lina zimazadziwika ndipo amachita manyazi. 


Masiku analinda tsiku kufula. 

Tanthauzo: Masiku akachuluka umakumana ndi mavuto 
ena. Umangofunika kulimbana nawo basi ndipo 
zimakuyendera. 


Masiku anameta nkhanga mpala. 

Tanthauzo: Nkhanga inayembekezera kwa nthawi yaitali 
kuti pangano loti ikametetse likwaniritsidwe. Ndi bwino 
kumasunga pangano lanthu. 


Masiku anaoletsa njovu. 
Tanthauzo: Nthawi ikamapita, ngakhale zinthu 
zamphamvu komanso zazikulu kwambiri zimatha. 


Masiku anatsutsa buthu. 

Tanthauzo: Buthu (kamtsikana kakang'ono) 
lingamenene kuti silifuna kudzakwatiwa, likakula 
m’pamene limadzamvetsa chifukwa chake anthu 
amakwatiwa. Osamapupuluma kunena zinthu zimene 
sukudziwa zotsatira zake. 


Masiku ndi ambiri, ubweya wa nyama kuchepa. 
Tanthauzo: Tisamataye mtima nsanga, zabwino zili 
m'tsogolo. 


Masiku sakoma onse. 

Tanthauzo: Nthawi zina timakumana ndi mavuto ndipo 
pena timakumana ndi zabwino. Kukumbukira mfundo 
imeneyi kungatithandize kuti tisamade nkhawa kwambiri 
zikativuta. 


Maso a nyama ngofiira, sachedwa kutembenuka. 
Tanthauzo: Tikakhala pabwino tizikumbukira kuti 
zinthu zikhoza kusintha nthawi iliyonse. 


Maso a usiku anagona ndi wakhate. 
Tanthauzo: Pali zinthu zina zomwe sitingazidziwe, 
mwachitsanzo chifukwa cha m'dima, munthu wina 

anagona ndi mzimayi wakhate. Choncho sibwino 
kumasankha zinthu usiku, usakuona bwinobwino. 
Mkuluwikowu ungatanthauzenso kuti, osamasankha 
kuchita zinthu usanazimvetse bwinobwino. 


Maso achule saopsa ovula nyanda. 

Tanthauzo: Tisamaope kuuza ena mavuto amene 
tikukumana nawo kuti atithandize. Komanso ngati 
tikudziwa zoonadi pankhani inayake si bwino kuchita 
mantha kunenepo. 


Maso akhuta, m’mimba muli njala. 
Tanthauzo: Zokhumba zimakhala zambiri koma zomwe 
umapeza zimakhala zochepa. 


Maso akutali, nyani anadzipha ndi mpeni. 
Tanthauzo: Tsiku lina nyani anaona mlenje akuika 
mpeni mthumba. Ndiye nayenso atatola mpeni ndipo 
ankafunanso kuchita chimodzimodzi koma m’malo 
mwake anadzibaya pamimba n’kufa. Phunziro lake ndi 
loti tiziyamba taonetsetsa bwinobwino tisanatengere 
zochita za ena. 


Maso ali ndi dumbo (njiru). 

Tanthauzo: Maonekedwe okha sangatiuze zambiri za 
chinthu. Sitingadziwe khalidwe la munthu pongomuona 
koma zimadalira kukhala naye n’kumudziwa 
bwinobwino. 


Maso alibe kuti “uku n’kwa apongozi.” 

Tanthauzo: Maso amangoona chilichonse, ndipo nthawi 
zina amaona zinthu mwangozi. Mwachitsanzo, akhoza 
kupezeka kuti mwangozi aonera apongozi. 


Maso alibe mpanda/Maso samangira mpanda. 
Tanthauzo: Maso akhoza kuona chilichonse, kaya ndi 
chabwino kapena choipa. Mawuwa amanenedwa ngati 

wina akunena kuti waona zinazake zoipa, ndiye potsutsa 
winayo amati maso alibe mpanda. 


Maso amaipitsa, kamwa limakonza. 

Tanthauzo: Choipa m’maonekedwe nthawi zina 
chimakhala chokoma ukachidya. Kuyang’ana mbali 
imodzi monga kukongola kumapusitsa koma mnzeru 
komanso zoyankhula. 


Maso apatali amawongola mtengo. 
Tanthauzo: Zinthu zina zimangokongola 
m’maonekedwe pomwe si zokongola kwenikweni. 


Maso apatali mkango ukunga nyani. 

Tanthauzo: Chinthu chikakhala patali sichidziwika 
bwino. Tiyenera kuchiyandikira kuti tichione 
bwinobwino. 


Maso apatali, phiri limakhala losalala, ukaliyandikira 
si zigwenembe zake. 

Tanthauzo: Zinthu zina zimangokongola 
m’maonekedwe pomwe si zokongola kwenikweni. 


Maso ndi madiwa/Maso ndi msampha. 
Tanthauzo: Nthawi zambiri timatengeka ndi zinthu 
zoipa kapena zabwino chifukwa choti taziona. 
Mwachitsanzo, ena amachita chiwerewere chifukwa 
choti aonera zolaula. 


Maso ngati kapachike. 

Tanthauzo: Umbombo si khalidwe labwino. Mawu 
okuluwika otanthauza kuti akasunge chakudyacho mpaka 
alendo atapita. 


Maso saadya. 
Tanthauzo: Kuona chinthu sindiye kuti uchitenga 
kapena kuchiwononga. Mawuwa amanenedwa munthu 

akamanena kuti akungofuna kuona sikuti atenga 
chinthucho. 


Maso sakhutsa n’kupenya. 
Tanthauzo: Maso sakhutitsidwa ndi zimene amaona. 
Tisalole kuti atipusitse. 


Matako saleka kuperesana. 
Tanthauzo: Pamene pali anthu sipalephera kukangana 
kapena kusemphana chichewa. 


Matako sangatsogole ngakhale atafunitsitsa bwanji. 
Tanthauzo: Matako amakhala kumbuyo basi, akhoza 
kufuna kutsogola koma kwawo n’kumbuyo. Si bwino 
kumayesa kuchita zinthu zomwe sizingatheke. 


Matenda amabwera pagalimoto, koma amachoka 
wapansi. 

Tanthauzo: Matenda amabwera kamodzin’kamodzi 
koma amachedwa kuti achoke. 


Matenda bisani, maliro tidzamva. 

Tanthauzo: Munthu sangathe kubisa zimene zikuchitika 
pamoyo wake chifukwa tsiku lina zidzamveka. 
Osamabisa zinthu zimene simungakwanitse kuzibisa. 


Matumbo a nkhuku amafinyidwa paokha. 
Tanthauzo:Osamadzitama pagulu chifukwa tsiku lina 
zoipa zako zimadzaululika n’kuipitsa mbiri yako yonse. 


Maungu amafuwa pali moto. 
Tanthauzo:Amenewa ndi mawu amene anthu amanena 
mwana wa makolo abwino akakhala wamakhalidwe oipa. 


Maungu kubalira kumphuno. 
Tanthauzo:Mawawa amanenedwa munthu 
akamadandaula kuti zabwino zabwera mochedwa. 


Mavu anapangana kuning’a pamimba. 

Tanthauzo: Ndi bwino kumachita zinthu mogwirizana. 
Ngakhale kuti pangano limavuta kusunga nthawi zina, 
komabe tiziyesetsa kusunga zomwe tagwirizana popewa 
kukhumudwitsa ena. 


Mavuto saona nkhope. 
Tanthauzo: Aliyense kaya ndi wabwino, wokongola 
kaya wotani, amakumana ndi mavuto. 


Mavuto sasowa. 
Tanthauzo: Kulikonse kumapezeka mavuto, palibe 
angawathawe. 


Mavuto si maliro okha. 

Tanthauzo: Pali zinthu zina zomwe zimasowetsa 
mtendere kwambiri ngati imfa, monga kusamvera kwa 
ana komanso zina. 


Mawa ndi lero lomwe. 
Tanthauzo: Anthu amanena mawuwa ponena kuti 
masiku sachedwa kutha. 


Mawu a akulu akoma akagonera. 
Tanthauzo: Nzeru za akulu zimaoneka phindu lake 
pakapita nthawi. 


Mawu a chitsiru amakoma akagonera. 

Tanthauzo: Mawu onenedwa ndi munthu wooneka ngati 
wopusa amadzakhala othandiza m'tsogolo. Si bwino 
kumanyoza malangizo a anthu ooneka monyozeka 
chifukwa nthawi zina amakhala othandiza. 


Mawu a mlendo ndi chisa cha uchi. 
Tanthauzo: Kubwera kwa mlendo pakhomo kumachititsa 
zinthu zambiri kuti zisinthe. 


Mawu a munthu m’modzi ndi chisa cha njuchi. 
Tanthauzo: Ndi bwino kufunsa ena ukamva zinazake 

m’malo mofunsa m' modzi chifukwa nthawi zimene 
munthu m’modzi wakuuza zingamveke zokoma koma liri 
bodza. 


Mawu abwino saiwalika. 
Tanthauzo: Mawu abwino, omwe munthu wanena, 
amakumbukiridwa kwa nthawi yaitali. 


Mawu amakoma kuti naye mdzakazi azikondwa. 
Tanthauzo: Mawu okoma amasangalatsa aliyense. 
Tiyenera kukhala osamala ndi zomwe timanena kuti 
tisakhumudwitse ena. 


Mawu m’poyamba, otsiriza m’mang’ombe/Mawu 
ngotsogoza. 

Tanthauzo: Ndi bwino munthu kusamala mawu oyamba 
omwe ukufuna kuyankhula chifukwa ndi amene anthu 
omvetsera amawerengera kuti ndi zomwe wanena. 


Mawu ndi mphepo, sungawatchere msampha/Mawu 
ndi ng’oma. 

Tanthauzo: Tizichenjera ndi zimene timanena chifukwa 
tikayankhula sabwerakonso. 


Mawu okoma anatulutsa ng’azi kumphako. 
Tanthauzo: Anthu ena akafuna kuchitira ena zoipa 
kapena akamafuna kuwabera amayankhula zosyasyalika, 
zokokomeza kuti apusitse munthuyo. Tiyenera 
kuchenjera ndi anthu amenewa. 


Mawu okoma ndi kamba, oipa ndi ndulu. 
Tanthauzo: Mawu abwino amabweretsa mtendere, oipa 
amayambitsa ndewu, mikangano komanso nkhondo. 


Mawu okweza ndawamva, am’munsi ndi nkhondo. 
Tanthauzo: Mawu abwino amawakweza, oipa 
amawang'ung'udza kuti ena asamve. 


127 


MIYAMBI YA PATSOKWE 


Mawu osiyiza anaombola kalulu. 

Tanthauzo: Nthawi zina anthu akatifunsa kuti tifotokoze 
nkhani tiyenera kukamba nkhani modzigwira, 
osangonena chilichonse pokhapokha ngati pakufunika 
kutero. 


Mawu oswera mpanje (ng’oma) anautsa fisi. 
Tanthauzo: Pakakhala mlandu ndi bwino kungonena 
zolakwazo, koma ukayamba kufotokoza zidani zimene 
zinalipo kale, umatosa zambiri. 


Mawu oyamba anaphetsa kalulu. 

Tanthauzo: Munthu ukafuna kuti umve zambiri 
umafunika kukhala woleza mtima, osamangotengeka ndi 
zinthu zomwe sunazimvetse. 


Mawu salawa, amalawa ndi chakudya. 
Tanthauzo: Osamayankhula moyerekeza ngati 
ukuwalawa kaye. 


Mayankhayankha apabwalo anatalikitsa sakhwi 
mlomo. 

Tanthauzo: Poyankhula tizisamala, osamangochulukitsa 
mawu osafunika. 


Mayendayenda amapha mapazi/Mayendayenda 
amapha miyendo. 

Tanthauzo: Kuyendayenda kapena kuthamangathamana 
kumabweretsa mavuto mwinanso imfa. Anthu amatha 
kumwalira chifukwa mapazi awo anawatengera malo 
olakwika. 


Mbalame ikakhala pauta silasika/Mbalame ikatera 
pauta silasika. 

Tanthauzo: Zimakhala zovuta kuweruza mlandu wa 
m’bale wako. 

Mbalame ikakula siikhala paphira. 
Tanthauzo: Munthu wamkulu ayenera kukhala ndi 
khalidwe, osati kumachita zinthu ngati mwana. 


Mbalame yagwa pa uta. 
Tanthauzo: Mawuwa amanenedwa potanthauza kuti 
zinthu zavuta basi. 


Mbalame yakwawo ndi yakwawo, siiwala kwawo. 
Tanthauzo: Palibe angaiwale kwawo ngakhale kutakhala 
kutali bwanji. 


Mbalame yamchira imamveka ikalira. 
Tanthauzo: Munthu waluso amadziwika ndi zimene 
amachita. 


Mbalame zamthenga zofanana zimamwera chigoba 
chimodzi/Mbalame zofanana nthenga zimayendera 
limodzi/Mbalame zomwera chigoma chimodzi 
zimadziwana mthenga. 

Tanthauzo: Anthu amene amachita zofanana 
amayendera limodzi ndiponso amdziwana. 


Mbaliwali idabutsa chimoto. 

Tanthauzo: Zinthu zazing'ono zikhoza kuyambitsa 
mavuto aakulu ngati mmene kamoto kakang’ono 
kamayambitsira chimoto chachikulu n’kuwotcha 
nkhalango yonse. 


Mbawala siimwa madzi galu ali kumbuyo/Kalulu 
samwa madzi galu ali pambuyo. 

Tanthauzo: Pamene pali mavuto chisangalalo 
sichikhalapo. Munthu sangachite bwino chinthu, anthu 
ena akumusowetsa mtendere. 


Mbawala yamantha idapota nyanga. 
Tanthauzo: Mantha amapulumutsa, umapewa mavuto 

omwe anakakubweretsera imfa. 


Mbeta silola tsiku limodzi. 

Tanthauzo: Sungafunsire mbeta n’kukulola koyamba. 
Tiyenera kukhalabe opirira ngati tikufuna kupeza 
zabwino. 


Mbewa yamanyazi inafera kuuna. 

Tanthauzo: Mbewa ina sinafune kutuluka kuuna 
kuthawa utsi chifukwa cha manyazi ndipo inafera 
komweko. Tisamachite manyazi ndi anthu ena pakakhala 
zofunikira kuchita. 


Mbewa zikachuluka siziika masa/Mbewa zikachuluka 
sizitsekera. 

Tanthauzo: Anthu akachuluka ntchito siyenda bwino. 
Aliyense amangosiyira mnzake. 


Mbewa zikatha amanona ndi aswiswiri. 
Tanthauzo: Zinthu zabwino zikatha, zotsikirapo ndi 
zimene zimakhala zofunika. 


Mbiri ndi ng'oma. 
Tanthauzo: Mbiri imafalikira mwansanga kwambiri 
ngati ng'oma. 


Mbiri ya mnzako saimira pachulu. 
Tanthauzo: Osamayalutsa mnzako ponena zimene 
amalakwitsa kwa aliyense. 


Mbiya ikasweka siiumbikanso/Mbiya ikasweka 
siibwereranso, ndikafa ndafa ndatha. 

Tanthauzo: Zinthu zina zikachitika, zachitika zatha. 
Sizingabwererenso ngati kale. 


Mbombo ndi mwala, mtengo umataya mayani. 
Tanthauzo: Mwala sutaya kanthu. Koma mitengo 
imataya masamba. Mkuluwikowu umanena za munthu 

womana, yemwe safuna kugawira ena zinthu. Munthu 
wotero amangokhala ngati mwala. 


Mbumba n'kudyetsa. 
Tanthauzo: Munthu ukakhala ndi ana kapena achibale 
umafunika kumawasamalira. 


Mbumba ndi anthu onse. 
Tanthauzo: Tiyenera kumasamalira achibale onse 
mosasankha. 


Mbuto ya kalulu inakula n’tadzaoneni. 

Tanthauzo: Nkhani imatha kukula chifukwa cha bodza 
kuonjezera kwa anthu ena. Mbuto kapena kuti malo 
okhala kalulu amakhala aang'ono. Anthu atabwera kuti 
adzawaone, inakula chifukwa chopondaponda. 


Mbuzi ikacheuka yasiya mwana. 

Tanthauzo: Tiyenera kumachita zinthu tikakakhala ndi 
zifukwa zomveka zochitira zinthuzo monga kujomba 
kuntchito, kusiya ntchito komanso zina. 


Mbuzi ikalawa zamchere sisiya. 

Tanthauzo: Mbuzi ikalawa zinthu zokoma sisiya, 
imavuta koopsa. Chimodzimodzi ndi munthu amene 
wayamba khalidwe linalake, zimamuvuta kuti asiye. 
Amakhala ngati walawa zamchere. 


Mbuzi ndi mkota. 

Tanthauzo: Mkuluwikowu umasonyeza kuti akuluakulu 
ndi ofunika pamudzi chifukwa amakhala aona zambiri pa 
moyo wawo. Ungasonyezenso kuti ana amatengera 
zimene makolo awo amachita. 


Mbuzi ya gudu imafikira kumunsi. 
Tanthauzo: Khalidwe loipa limachititsa kuti munthu 
alangidwe. Tizichita zinthu mosamala kuti tisapalamule. 

Mchepera wa kalulu, mtima ndi phiri. 
Tanthauzo: Nthawi zina anthu onyozeka kapena ovutika 
amakhumba zikuluzikulu. 


Mdima wa dzinja udakwatitsa mkazi wonyansa. 
Tanthauzo: Zinthu zina zikamachitika zimaoneka ngati 
tsoka, koma nthawi zina zimabweretsa mwayi. 
Mwachitsanzo, mkazi wonyansa adakwatiwa chifukwa 
cha mdima wa dzinja. 


Mdima wamadzulo umathyola mwendo. 
Tanthauzo: Tisamayende ndi anthu oipa chifukwa 
akhoza kutipaka mavuto. 


Mesewera sachedwa kubala ndewu. 

Tanthauzo: Ukaona kuti macheza kapena masewera 
akulowera kwinakwake koipa, ndi bwino kungochokapo 
chifukwa nthawi zina masewera abwinobwino kapena 
macheza amatha kusintha n’kukhala ndewu ya mtima bii. 


Mfiti idzafanso. 
Tanthauzo: Munthu ngakhale woipa bwanji amafabe. 


Mfiti Kuliritsa. 
Tanthauzo: Munthu amene amalira kwambiri pamaliro 
ndi amene nthawi zina amakhala kuti wapha munthuyo. 


Mfiti yaikazi kulimba moyo/Mfiti yaikazi kuuma 
mtima. 

Tanthauzo: Anthu amene amakhulupirira za ufiti amati 
mfiti yaikazi ndi imene siimva chisoni popha munthu. 


Mfiti zimadziwana. 
Tanthauzo: Anthu okonda zoipa amadziwana. 


Mfulumira anadya gaga. 
Tanthauzo: Kuchita zinthu mofulumira kwambiri 
kumapangitsa kuti munthu apeze mavuto kapena 

awononge zabwino zonse. 


Mfulumira anameza nsima yamoto. 

Tanthauzo: Tisamafulumire kuchita kapena kunena 
kanthu chifukwa chotengeka. Chifukwa tsiku lina tikhoza 
kudzanena kapena kuchita chinthu chomwe 
chingadzatibweretsere mavuto. 


Mfulumira sachedwa kugwa m’mbuna. 
Tanthauzo: Kufulumira kapena kupupuluma 
kumagwetsera munthu m’mavuto. 


Mfumu n’kudzala. 

Tanthauzo: Amfumu pamudzi kapena pantchito 
amakhala ngati kudzala chifukwa nkhani zonse 
zimakathera kwa iwo. 


Mfumu ndi mbatata, ukaongola wathyola. 
Tanthauzo: Nthawi zambiri anthu omwe ndi otchuka 
kapena audindo waukulu amavuta kuwalangiza. 
Ukalimbana nawo umakumana ndi mavuto ndi iweyo. 


Mfumu ndi nkhuti. 
Tanthauzo: Munthu wamkulu kapena mfumu imadziwa 
zinthu zambiri zomwe sangaziulule wambawamba. 


Mfumu sidyera kuwiri/Mfumu sikoma kuwiri. 
Tanthauzo: Tanthauzo: Zimakhala zovuta kuti munthu 
akhale mosangalala m’maufumu awiri osiyana. 


Mfumu yandewu simanga mudzi. 

Tanthauzo: Atsogoleri olongolola kapena okonda ndewu 
amapweteketsa anthu awo. Anthu akaona kuti mtsogoleri 
wawo ndi woipa amasamuka pamudzi ndipo mudzi 
umapasuka. 


Mfuti yolasa woombera. 
Tanthauzo: Nthawi zina zinthu zako zomwe, monga 


133 


MIYAMBI YA PATSOKWE 


agalu ndi zina ndi zimene zimakupweteka. 


Mimba imodzi siibala nkhoswe. 

Tanthauzo: Anthu apachibale ayenera kumakondana, 
chifukwa pamawa pamadzabwera zinthu zomwe 
ungadzafune kuti abale ako akuthandize. Kuchulukana 
n'kofunika. 


Mimba ndi mtengakako, phewa ndi mtengakaeni. 
Tanthauzo: Munthu ukakhala ndi chuma umafunika 
kumachidya, apo ayi amadzachichecheta ndi ena. 


Mimba ndi yanji? 

Tanthauzo: Mayi akakhala ndi pathupi sitimadziwa kuti 
mwana amene adzabadwe adzakhala wotani. Si bwino 
kumawerengera zinthu zimene sizinachitike. 


Mimba njosadzitamira. 

Tanthauzo: Si bwino kumadzitama chifukwa cha zinthu 
zomwe sizinachitike. Mwachitsanzo, mayi akakhala ndi 
pakati, sayenera kudzitama mpaka atabereka. 


Mimba simapha mzamba. 

Tanthauzo: Mzamba amangothandiza munthu kuti 
abereke. Ngakhale zitavuta bwanji, sangafe chifukwa cha 
mimba ya munthu wina. Amangofunika kuthandiza 
munthuyo basi. Kumasamalira moyo wathu. 

Minga ikabaya, zula. 

Tanthauzo: Ukakumana ndi mavuto ndi bwino kupeza 
njira yothetsera mavutowo m’malo momangolira. 


Minga yapansana amakuzula ndi mnzako. 
Tanthauzo: Pali zinthu zina zomwe sitingakwanitse 
tokha. Timafunika kuthandizidwa ndi ena. 


Misala si chamba chokha. 
Tanthauzo: Pali zinthu zambiri zimene zingachititse kuti 

munthu akhale mwanjira inayake. Mwachitsanzo, 
munthu akhoza kudwala misala chifukwa cha matenda 
osati kusuta chamba. 


Miseche ilinda mwini/Mjedo umalinda mwini. 
Tanthauzo: Anthu akamanena za ena amafunika 
kusamala chifukwa akhoza kuwapezerera n'"kumva 
zonse. 


Mitengo yoyandikana imaperesana. 
Tanthauzo: Anthu akakhala pamodzi salephera 
kuyambana. 


Mitima sifanana. 

Tanthauzo: Zimene mnzako akuganiza sungazidziwe. 
Mawuwa amanenedwa anthu akamakayikira zochita za 
anzawo. Mwachitsanzo, munthu angafunse mwana wake 
kuti, “Kodi walowetsa chimanga chija?” Mwanayo 
n'kuyankha kuti, “Ayi, sindinalowetse.” Ndiyeno 
munthuyo angauze mwanayo kuti, “Kalowetse msanga, 
mitima sifanana.” 


Mivi sumaponya yonse. 
Tanthauzo: Poyankhula osamaneneratu zonse chifukwa 
kusanenako kukhoza kudzakupulumutsa m’tsogolo. 


Mkamwini asamakule mwendo. 

Tanthauzo: Mkamwini ayenera kukhala wofatsa 
pamudzi m’malo momavuta kapena kulamulira ena. 
Mkuluwikowu umalimbikitsa anthu kuti azikhala 
odzichepetsa. 


Mkamwini mnzako m'pachulu, mtengeze uta. 
Tanthauzo: Ndi bwino kumathandizana mnzathu 
zikamugwera, chifukwa mwina mawa zidzagwera ife. 
Ndiye ndi bwino kumathandizana. 

Mkamwini ndi mlamba, sachedwa kuterereka. 
Tanthauzo: Akamwini komanso anthu ena ofunika 
pantchito tiyenera kuwasamala chifukwa tikawachitira 
nkhanza amachoka n’kutisiya tikuvutika. 


Mkamwini sadya gaga, likadza dzinja m’patse. 
Tanthauzo: Ngakhale munthu wodyada akavutika, 
muthandize mosayang’ana za kunyada kwakeko. 


Mkamwini sawiringula. 

Tanthauzo: Ngakhale mkamwini aziona zovuta 
pakhomo sayankhula. Choncho, tiyenera kuonetsetsa kuti 
tikuwachitira zabwino. Chimodzimodzinso pantchito. 


Mkamwini wankhuli anathira thendo la inswa 
pansanamira. 

Tanthauzo: Tiziyamba taonetsetsa tisananyanyale 
kuchita zinthu, chifukwa nthawi zina tikanyanyala 
timataya zabwino. 


Mkamwini waumbombo anabisa mtolo wa mapira 
kumadzi. 

Tanthauzo: Tikakhala ndi zinthu ndi bwino 
kumagawirako ena chifukwa tikapanda kutero 
zimawonongeka. 


Mkanda wako ndi umene uli pakhosi. 
Tanthauzo: Timafunika kumakhutira ndi zomwe tili 
nazo. 


Mkango ukazingwa umadya udzu. 

Tanthauzo: Ukakhala pamavuto susankha, kunyada 
umakusiya kaye apo, n’kuyesetsa kuchita chilichonse 
kuti uthandizike. 


Mkazi m’modzi diso limodzi, akazi awiri maso 
awiri/Mkazi mmodzi ndi diso lopsinya. 

Tanthauzo: Munthu ukakhala pamitala sukhala 
pamavuto kwambiri ngati mkazi m’modzi wamwalira. 
Mkuluwikowu umatanthauza kuti ukakhala ndi podalira 
pawiri suvutika kwenikweni pamodzi pakavuta. 


Mkazi ndi chitenje, chimathera pakhomo. 
Tanthauzo: Mkazi amayenera kukhala pakhomo 
n’kumasamalirapo bwino. 


Mkazi si m’bale wako. 

Tanthauzo: Nthawi zambiri ukakwatira umakonda 
kwambiri mkazi wako. Ena amafika pomanyoza 
achibale. Koma banja likatha limawawasa kwambiri moti 
anthu ake amafika polakalaka wina atamwalira kuti 
asadzamuonenso. Chikondi chimatha banja likatha. 


Mkazi wa mfumu akati mlomo tololo, wataya mudzi. 
Tanthauzo: Ngati mkazi wa mfumu ndi wolongolola, 
zinthu zimasokonekera m’mudzi. Koma akakhala 
wofatsa zinthu zimayenda bwino. 


Mkazi wa mfumu asamati khutu petupetu. 
Tanthauzo: Mkazi wa mfumu asamakhale wamabodza 
chifukwa akhoza kunamiza mwamuna wake n’kupasula 
mudzi. Mkazi wa mtsogoleri ayenera kukhala wodziletsa. 


Mkazi wabwino amaphika nsima yosazizira. 
Tanthauzo: Mkazi akamalandira bwino alendo, 
zimachititsa kuti mwamuna wake akadzipita koyenda 
anthu adzamuphikire nsima. Zikatere nsima imene 
anaphika mkazi wake ija imakhala ngati sinazizire. 


Mkhalamba msana, usiku ndi kamnyamata. 
Tanthauzo: Maonekedwe amapusitsa. Anthu ena 
amaoneka abwino pamaso, koma kuseri ali zilombo. 


Mkuntho umodzi supha njoka. 

Tanthauzo: Pofuna kuchita zinthu pamafunika khama, 
osati kungochita kamodzi kokha. Mwachitsanzo, ngati 
ukufuna kulangiza munthu kuti asiye khalidwe loipa, 
umayenera kuchita khama, apo ayi njoka imene ili mwa 
iye singafe. 


Mkwita umodzi sulira m" mwendo. 

Tanthauzo: Mkwita ndi chibangiri cha m" mwendo. 
Chikakhala chokha sichimalira. Zinthu zimayenda bwino 
kwambiri pakakhala anthu ambiri. Mudzi umatchuka 
chifukwa cha zochita za anthu onse. 


Mlamumwako ndi likongwe, akalowa mphanga koma 
kumutsekera ndi masamba. 

Tanthauzo: Ukamuthandiza mnzako amene ali 
pamavuto ndiye kuti wamutsekera ndi masamba. Koma 
ukakana kumuthandiza ndiye kuti wamutsekera ndi 
mwala. Ena akatilakwira tiziwakhululukira. 


Mlandu sagula ndi chipanda cha mowa. 
Tanthauzo: Si bwino kuweruza mlandu mokondera 
chifukwa choti wina watipatsa ziphuphu. 


Mlandu sugwera pamtengo. 

Tanthauzo: Kulikonse anthu amalakwirana ndipo palibe 
amene salakwa. Choncho zikachitika ndi bwino 
tizikhululukirana. 


Mlandu suwola. 

Tanthauzo: Ngakhale munthu atathawira kutali, mlandu 
wake amadzaupeza patapita zaka zambiri. Munthu 
akapalamula amakumana ndi zotsatira za zimene wachita 
kaya afune asafune. 


Mlandu uli mkamwa. 
Tanthauzo: Kuyankhula mosasamala kukhoza 
kutibweretsera mavuto. M’pofunika kumayamba taganiza 

kaye tisanayankhule. Tisakhale a “zikachitika mumvera 
kwa ife.” 


Mlatho wathyoka, tsopano tiwoloka bwanji? 
Tanthauzo: Mawuwa amatanthauza kuti gwero la 
chithandizo chathu laphwera, ndiye tikhala moyo bwanji? 


Mleleni bwino aiwale kwawo. 

Tanthauzo: Pakhomo pakakhala akamwini kapena 
alendo timafunika kuwasamalira bwino kuti 
asamadandaule n'kukumbukira kwawo. 


Mleme anangowola, sanaike maliro. 

Tanthauzo: Mleme umakhala ngati zinthu ziwiri, 
khoswe komanso mbalame. Mleme utadwala unapita kwa 
mbalame ndipo zinakana kumulandira. Kenako unapita 
kwa makoswe ndipo nawonso anamukana. Mlemewo 
utafa palibe anaika maliro ake moti anangowolera 
pamtunda. Munthu wopanda anzake enieni amasowa 
omuthandiza. 


Mlendo amadza ndi kalumo kakuthwa. 

Tanthauzo: M'pofunika kumamva maganizo a alendo 
chifukwa mfundo zawo zikhoza kukhala zothandiza 
kwambiri. Mlendo akhoza kuthandiza pa vuto limene eni 
mudzi ali nalo. 


Mlendo ndi mame, sachedwa kulakatika/Mlendo ndi 
mame, sakhalitsa/Mlendo ndi nkhungu, sachedwa 
kupita. 

Tanthauzo: Tisamachite nkhanza ndi alendo chifukwa 
sakhalitsa. Komanso umbombo umaonongetsa zambiri. 
Nkhani yake imanena kuti, kalekale panali mayi wina 
dzina lake Nasiketi. Nasiketi anali kudziwika kwambiri 
chifukwa cha umbombo. Tsiku lina anavuula mphale, 
ndipo atasinja ufa anaganiza kuti ndiwo zimene adyere 

nsima tsikulo zikhale nyama. Anasinjadi ufa wosalala 
bwino ndiponso anapezadi nyama yonona bwino imene 
anakagula pamudzi woyandikana ndi mudzi wawo. Pa 
nthawiyi Nasiketi anali asanataye matsukwa a mphale ija. 
Akumaliza kuphika nsima anamva panja munthu wina 
akuodira. Poonetsetsa anaona kuti ndi mlendo amene 
sanali kumuyembekezera. Apa nzeru zinamuthera 
Nasiketi moti ananyamula nsima n'kuiika pamphika wa 
nyama uja kenako n'kuika mphika wa nyama ndi nsima 
ija pakamwa pa mtsuko umene munali matsukwa uja. 
Tsoka ndi ilo nyama ndi nsima ija zinagwera 
m’matsukwa muja. Atatuluka panja kuti akumane ndi 
mlendo uja, mlendoyo anamuuza kuti, “Pepani ndi 
wosakhalitsa, ndimafuna mundigawireko madzi 
akumwa.” Mlendoyo atamwa madziwo ananyamuka 
n’kumapita. 


Mlendo ndi nkhuku yoyera. 
Tanthauzo: Mlendo amafunika kusamalidwa bwino. 


Mlendo ndiye amapha njoka. 
Tanthauzo: Mlendo ndi amene amathandiza pamavuto 
ena kapena kupereka mfundo yothandiza kwambiri. 


Mlendo sathyola mphasa. 

Tanthauzo: Alendo sawononga zinthu zambiri, choncho 
tisamachite mantha kulandira alendo. Sangamalize 
mphasa yathu pongogonera usiku umodzi wokha. 


Mlenje wamisampha amafa ndi msampha. 
Tanthauzo: Munthu amene amachita zoipa zinazake 
monga kuba, amadzafa ndi khalidwe lomwelo. 


Mlilirira kwawo anapita ndi madzi. 
Tanthauzo: Mawuwa amachenjeza munthu amene 
akuchita makani anzake akamamulangiza. Anthu ngati 

amenewa amakhala ngati akudziwa zonse ndipo 
pamapeto pake amakumana ndi mavuto oopsa. 


Mlirira kwawo andanka ndi madzi. 

Tanthauzo: Kuthamanga sikufika. Tisamathamangire 
kuchita zimene tikufuna chifukwa mapeto ake tikhoza 
kukumana ndi mavuto. 


Mluzu wa agalu ndi umodzi. 

Tanthauzo: Munthu wanzeru sadikira kuti amve uthenga 
wakewake. Pa zochitika zina monga maliro kapena 
msonkhano timafunika kuchita zinthu mofulumira 
komanso mogwirizana. 


Mmene ndalimira ndi msana wanga sindingalephere 
kudyapo. 

Tanthauzo: Munthu amayenera kusangalala ndi ntchito 
imene wagwira komanso zimene wazivutikira kuti 
azipeze. 


Mnyanga sulemera mwini. 

Tanthauzo: Ana kapena abale ako ngakhale atakhala 
ovuta kapena olumala timafunika tisatope nawo chifukwa 
amadalira ifeyo basi. 


Mnzako akakuchenjeretsa pogona, iwe 
umuchenjerere podzuka. 

Tanthauzo: Ngati mnzako ali ndi luso linalake lomwe 
iwe ulibe, uyenera kulimbikira zimene umachita bwino 
kuposa iyeyo. 


Mnzako akakutema mphini kumbuyo, iwenso 
umuteme kumbuyo. 

Tanthauzo: Mnzathu akatithandiza, ndi bwino 
kudzamuthandizanso akadzavutika m’malo mobweza 
chipongwe. 

Mnzako akakuti konzu, nawe umati konzu. 
Tanthauzo: Tanthauzo: Zinthu zimakhala bwino anthu 
akamathandizana osati m’modzi yekha kumathandiza 
mnzake. 


Mnzako akapsa ndevu m’zimire, mawa adzazimitsa 
zako. 

Tanthauzo: Mnzathu akakhala pa mavuto timuthandize 
chifukwa tsiku lina adzatithandiza. 


Mnzako ali pomwe (mnzako akakhala pafupi). 
Tanthauzo: Mkuluwikowu umanena za munthu amene 
amaoneka ngati mnzako akakhala pafupi, koma 
akangokhala kumbali amayamba kukunena miseche. 


Monga mphuno, maso amatakataka. 

Tanthauzo: Tisamachite zinthu modzionetsera. 
Osamasonyeza anthu kuti ifeyo ndiye abwino kwambiri 
kuposa ena. 


Moto umapita kwatsala tchire. 

Tanthauzo: Zikagwera ena, dziwa kuti watsala ndi iwe. 
Ndi bwino kumathandizana kuti nawenso zikakuvuta 
adzakugwire mkono. 


Moto wapathupi sakuuza ndi mnzako. 
Tanthauzo: Vuto limene ukukumana nalo umalidziwa 
wekha, suchita kudikira kuti ena akuuze. 


Moto wopanda masekera umavuta kuyaka. 
Tanthauzo: N’kovuta kuweruza mlandu popanda mboni. 


Mowa m'chimera. 
Tanthauzo: Pochita zinthu pamafunika luso logwiritsa 
ntchito zinthu zofunika kuti zinthu ziyende bwino. 


Mowa n'kumwera pamodzi/Mowa n'kumwerana. 
Tanthauzo: Kuthandizana komanso kuchitira zinthu 

limodzi n'kumene kungachititse kuti anthu asangalale 
kwambiri. 


Moyo kunyenga. 

Tanthauzo: Munthu akakhala ndi thanzi labwino 
amakhumba atachita zambirimbiri komanso amatha 
kunyoza abale ake kuiwala kuti tsiku lina adzadwala. 


Moyo ndi mpamba, usamalireni. 
Tanthauzo: Kuti munthu achite chilichonse amafunika 
kukhala ndi moyo. 


Moyo saika pachiswe. 
Tanthauzo: Tiyenera kupewa kuchita zinthu zomwe 
zingaike moyo wathu pangozi. 


Moyo samanga ndi njerwa. 
Tanthauzo: Mwambi wosonyeza kuti umafunika kudya 
kuti ukhale ndi thanzi. 


Moyo uli ngati anyezi, timausenda tikulira. 
Tanthauzo: Moyo ndi wovuta kwambiri. Masiku ambiri 
amatha munthu akuvutika. 


Moyo uli ngati moto, umafunika kusonkhezera. 
Tanthauzo: Kuti zikuyendere umafunika kumasamalira 
moyo wako. 


Moyo wanga ndi kambiya, ndisunga ndekha. 
Tanthauzo: Palibe munthu angakusamalire moyo wako 
koposa mwini wakewe. 


Moyo wathombozi wouma kumodzi. 

Tanthauzo: Thombozi ndi mtengo womwe umauma 
mbali imodzi n'kukhala moyo mbali imodzi koma 
suferatu. Mawuwa amatanthauza kuti ngakhale tili moyo, 
koma tikukumana ndi mavuto ambiri. 


Mpandamachokero, anakodzera moto wa 

ana/Mpandamachokero, mkamwini anachokera 
mamina. 

Tanthauzo: Kumakhala ndi chifukwa chenicheni 
pochoka pamalo monga kuchikamwini kapena pantchito. 
Osamagwiritsa ntchito zifukwa zosamveka. 


Mpani wa mbewa utsatira mwini. 

Tanthauzo: Munthu aliyense amalimbikira kuchita 
zinthu zake, amaonetsetsa kuti zachitika bwino kwambiri 
koposa mmene akanachitira za ena. Ungatanthauzenso 
kuti choipa chimatsata mwini. Ukapalamula, ngakhale 
utathawa kapena patapita nthawi yaitali bwanji, tchimo 
wachitalo limakulondola, ndipo kenako limakuluma. 


Mpatse fupa mwana atonthole. 

Tanthauzo: Nthawi zina ndi bwino kumalolera kuti ana 
achite zofuna zawo. Ndi bwino kumaloleza maganizo 
kapena zimene anthu ena akufuna kuti aphunzirepo 
kathu. 


Mpatseni tione chakhalitsa galu pakhomo. 
Tanthauzo: Pamudzi pakakhala mapokoso kapena 
mavuto ena, timafunika kuonetsetsa kuti tidziwe chimene 
chayambitsa vutolo. 


Mpeni ulibe bwenzi. 

Tanthauzo: Munthu akakhala woipa sakhala ndi bwenzi 
ndipo anthu amamuopa kuti tsiku lina angadzawachitire 
zachipongwe. Mpeni umatha kupha ngakhale mwini wa 
mpeniwo. 


Mpeni wakuthwa konsekonse. 

Tanthauzo: Munthu wokonda kukometsa kuwiri, 
mthirakuwiri. Munthu wotereyu amati akapita uku, 
amakatapa nkhani kumeneko n'kupita kukazikhuthura 
kwina. Amachitanso chimodzimodzi ndi zimene wamva 

kumeneko. 


Mphamba ikasowa nkhukhu imatola udzu. 
Tanthauzo: Ukakhala pamavuto susankha, kunyada 
umakusiya kaye apo, n’kuyesetsa kuchita chilichonse 
kuti uthandizike. 


Mphamvu za ng’ona zili kumchira. 

Tanthauzo: Anthu audindo amakhala ndi mphamvu 
chifukwa cha anthu omwe akuwalamulira. Choncho, 
ayenera kumalemekeza anthuwo. 


Mphamvu zimaphetsa. 

Tanthauzo: Kudzitukumula kumabweretsa mavuto. 
Ukakhala ndi mphamvu kumalemekeza ena chifukwa 
tsiku lina ungadzakumane ndi wina wamphamvu kuposa 
iweyo n'kukumenya. 


Mphawi dziko alidyera ku uchi. 

Tanthauzo: Ngakhale munthu wosauka, anthu ena 
amamuitana kuphwando ndipo amadya nawo zabwino. 
Kuthandizana n'kofunika. 


Mphawi nayenso ndi mzimu, musamunyoze. 
Tanthauzo: Munthu aliyense ayenera kulemekezedwa 
ngakhale wosauka. 


Mphechepeche mwa njovu sapitamo kawiri. 
Tanthauzo: Ngati tapulumuka pa zoopsa, monga kwa 
ng'ona padziwe, si chanzeru kubwereranso chifukwa 
mapeto ake tikhoza kugwidwa n’kulephera 
kudzipulumutsa. 


Mphemvu m'dyera kum'thiko. 
Tanthauzo: Mawuwa amanena za munthu wosauka 
yemwe amapeza zinthu movutikira kwambiri. 


Mphenzi siimenya mtengo kawiri. 

Tanthauzo: Pali zinthu zina zomwe zimachitika kamodzi 
kokha pamoyo wa munthu. Choncho ndi bwino 
kumagwiritsa ntchito mwayi umene tapeza. 


Mphepo yakumpoto inachititsa mkamwini kuba 
m’munda mwa apongozi. 

Tanthauzo: Umphawi kapena mavuto ena chisamakhale 
chifukwa chochitira zoipa monga kuba, kutukwana ndi 
zina. 


Mphini yobwereza ndi imene imawala. 
Tanthauzo: Malangizo obwereza ndi amene amamveka 
bwino. 


Mphongo ya chiwala sichepa. 
Tanthauzo: Si bwino kunyoza amuna kapena akazi a ena 
chifukwa ndi amuna kapena akazi awo basi. 


Mphongo zidana. 

Tanthauzo: Nthawi zambiri amuna sachitira amuna 
anzawo zabwino. Koma akakhala mkazi amatha 
kumuchira zabwino kwambiri ngakhale asanawapemphe. 


Mphuno imodzi silowa zala ziwiri. 

Tanthauzo: Si bwino kuchita zinthu ziwiri nthawi 
imodzi chifukwa nthawi zina umatha kulephera 
kukwaniritsa zonsezo. 


Mphuno salota, anawombera mfiti m’manja. 
Tanthauzo: Munthu woipa kapena wabwino alibe fungo. 
Nthawi zina amene timawaona ngati abwino ndi amene 
amadzatipha. Ukhoza kuchitira zabwino munthu amene 
angadzakunyoze patsogolo. 


Mphwanga ndiye wamkulu msinkhu, ngakhale kuti 
ndinatsogola ndine. 
Tanthauzo: Kukhala ndi mnzeru si kubadwa kale kapena 

kutalika. 


Mphwayi ndi tsoka, ulesi ndi minyama. 
Tanthauzo: Munthu wamphwayi kapena waulesi 
satukuka ndipo amakumana ndi mavuto adzaoneni. 


Mphwayi zilibe mtolo. 
Tanthauzo: Munthu wamphwayi sakhala ndi kanthu. 
Tiyenera kumagwira ntchito kuti tipeze zimene tikufuna. 


Mpingu saloza ndi chala. 

Tanthauzo: Mpingu ndi munthu amene amakhala ndi 
ulamuliro wovomereza zinthu zofunika. Ngati utamuloza 
ndi chala ndi mwano. Mkuluwikowu umatanthauza kuti 
si bwino kumanyoza anthu omwe angatithandize. 


Mpotepote m’poyamba, potsiriza n’chingwe. 
Tanthauzo: Zinthu zimaoneka zonyozeka poyamba 
koma zikakula zimatha kupanga zazikulu. 


Mpsalazingo wamukho wapamwala. 

Tanthauzo: Mawuwa amanena za munthu amene 
amakhala wochenjera kwambiri pozemba ntchito kapena 
mlandu chifukwa chodziwa kuyankhula. 


Mseche udawombola mbiya. 

Tanthauzo: Aliyense ndi wofunika pambali inayake. 
Ngakhale ena azioneka onyozeka tiyenera 
kumawalemekeza chifukwa akhoza kudzatithandiza. 


Mseka pamwamba, m’kati mwa mtima muli zina. 
Tanthauzo: Kuonetsa chisangalalo pamaso koma 
mumtima muli chiwembu. 


Msika ndi wekha. 
Tanthauzo: Kuti zikuyendere umafunika kuchita khama. 


Msipu suyenda, imayenda ndi nyama. 
Tanthauzo: Ngati munthu akusowa chinthu ayenera 

kupita kukachifunafuna chifukwa sichingamupeze 
pamene wakhalapo. 


Msipu wobiriwira udapha mbuzi. 

Tanthauzo: Mbuzi itapeza msipu wobiriwira 
inkangodyabe mpaka inaphulika mimba. 
Tisamakomedwe ndi zinthu ngakhale zitakhala zokoma 
bwanji chifukwa pamapeto pake tikhoza kupeza mavuto. 


Msirikali wa atate (imfa) ndiye amachotsa 
chimwemwe. 

Tanthauzo: Imfa ikamachitika kawirikawiri pakhomo 
anthu sakhala osangalala. 


Msonjosonjo andautsa amene ali chete. 

Tanthauzo: Msonjosonjo ndi kulozana zala. Nthawi 
zambiri anthu akamaloza anzawo chala amapangitsa kuti 
amene anali chete akwiye. Ungatanthauzenso kuti nthawi 
zina anthu apachibale akamadana zimapangitsa kuti 
anthu adera alowererepo. 


Msonkhasonkha unang’amba thumba. 

Tanthauzo: Munthu akamangotolera pang’onopang’ono 
osasiya, zimachuluka kwambiri ndipo kenako 
zmawonongeka. Nthawi zina ndi bwino kuchita zinthu 
mosathamanga komanso kumapewa kudziunjikira zinthu 
zambirimbiri. 

Msuma sudyera pomwepo. 

Tanthauzo: Msuma ndi chakudya kapena zinthu zomwe 
tapatsidwa popemphetsa panthawi ya njala. Ndi bwino 
kukumbukira banja lako chifukwa nawonso akufuna 
kudya. Tiziganizira anzathu ovutika. 


Mtakataka kunsengwa, kumunda kumlaka. 


zakudya, kunsengwa basi (kale anthu ankapakulira 

chakudya munsegwa, mbale zisanabwere). Koma 
akauzidwa kuti akalime amakana. 


Mtanga umakoma ndi kusomekera. 

Tanthauzo: Pochita zinthu pamafunika kuchita khama 
kuti zimene tikufuna zitheke kaya ndi kusukulu kapena 
pantchito. 


Mtaya makoko saiwala, amaiwala ndi m’dya nyemba. 
Tanthauzo: Munthu ukakhala pamavuto suiwala wina 
akakuchitira zoipa, koma wochita zoipazo amaiwala. 


Mtedza woola umalavulitsa zonse. 
Tanthauzo: Kulakwa kwa munthu m’ modzi kumaipitsa 
mbiri ya banja lonse kapenanso dziko. 


Mtengo suphuka masamba usanagwetse akale. 
Tanthauzo: Kusintha kwenikweni kumabwera ngati 
munthu wasiya zimene amachita poyamba. 


Mtengo umagwera kumene waweramira. 
Tanthauzo: Nthawi zambiri ana amachita zimene 
amaona makolo awo akuchita. Ungatanthauzenso kuti 
munthu akakhala wakhalidwe loipa amadzafa ndi 
khalidwe lakelo. N’kovuta munthu kuleka chizolowezi 
chake. 


Mtengo usamakome pokwera pokha. 

Tanthauzo: Si bwino kumakonda anthu tikamafuna 
chinachake kuchokera kwa iwo basi, ngati mmene 
munthu amakwerera mumtengo kuti akangothyola mango 
basi. 


Mtengo wopanda tsinde mudauonapo? 

Tanthauzo: Ngati tikufuna kuona khalidwe la ana ndi 
bwino tiyang’ane makolo awo. Kuti umvetse zochita za 
munthu wina ndi bwino kufufuza mbiri yake. 

Mthamangira kuwotha anasiya moto ukuyaka. 
Tanthauzo: Munthu wothamangira kuchita zinthu ndi 
amene amayambirira kukumana ndi mavuto. Ndiye 
anzake amabwera n’kudzapeza zabwino, apo ayi 
amaphunzirira pa tsoka lakelo. 


Mthangakunena anapisa likongwe wa apongozi. 
Tanthauzo: Sibwino kufulumira kulonjeza pa zinthu 
zomwe sitingakwaniritse. Mkuluwikowu umanena za 
mkamwini wina yemwe anafulumira kapena kuti 
kuthanga kunena kuti amene atathawitse likongwe 
asamuka pamudzi. Ndiye zinachitika kuti iyeyo ndi 
amene zinamugwera moti anathamangitsidwa 
pamudzipo. 


Mtima suvala nsanza. 

Tanthauzo: Munthu akhoza kukhala wosauka, koma 
mumtima mwake n'kukhala wolemera kwambiri pa 
zimene amakhumba. Palibe amalota ali wosauka. 


Mtima ukuperewera, chanka patali. 
Tanthauzo: Ngati mtima sukhumbira chinachake ndiye 
kuti n'zosatheka kuchipeza. 


Mtima uli ngwizi, kadziwe ka mu Likuni. 
Tanthauzo: Mkuluwikowu umanenedwa pofuna 
kutanthauza kuti wakwiya kwambiri, uli ndi nkwiyo 
wosaneneka. 


Mtima wabwino ngwaumulungu. 
Tanthauzo: Munthu wamtima wabwino amachitanso 
zabwino. 


Mtima wake waika pa mfuti. 
Tanthauzo: Kuchita mwano kapena kukula mtima 
chifukwa choti uli ndi podalira. 

Mtima wamnzako ndi m'thumba, sudziwa chomwe 
chilimo. 
Tanthauzo: Zomwe wina akuganiza n'zovuta kuzidziwa. 


Mtima wamnzako ndi tsidya lina. 
Tanthauzo: Za mumtima wa munthu wina sungazidziwe. 


Mtolo waukulu suchiza njala. 
Tanthauzo: Ndibwino kumayamikira zimene tili nazo 
ngakhale zochepa. 


Mtsinje umalimba ndi miyala. 
Tanthauzo: Kudya n'kumene kumathandiza munthu kuti 
akhale wamphamvu. 


Mtsinje wa Tinkanena udathera mu Siizi. 
Tanthauzo: Mawu a akulu amakumbukiridwa pakapita 
nthawi ndiponso pamene zomwe amanena zachitikadi. 
Munthu akakhala wosamva akamalangizidwa zotsatira 
zake amakumana ndi mavuto. 


Mtsinje wopanda miyala susunga madzi. 
Tanthauzo: Miyala ndi imene imathandiza kuti madzi 
azisungika mumtsinje. Chimodzimodzinso m’mudzi, 
mfumu imafuna anthu oithandiza pa zinthu zambiri. 


Mtunkhatunkha unayatsa lipande. 

Tanthauzo: Munthu ukamakhuthulakhuthula mphale, ina 
imatayika. Nafenso tiyenera kukhala anthu okhazikika 
m’malo momati apa tagwira apa tagwira, tikhoza 
kugwira posagwira kapena kuwononga zinthu. Lipande 
ndi mphale. 


Mudzi umalimba ndi anyamata. 

Tanthauzo: Dziko lililonse liyenera kusamalira ndi 
kunyadira achinyamata chifukwa ndi amene adzakhale 
atsogoleri amawa. 

Mukanakhala mbewu, tikanangokazinga. 
Tanthauzo: Mawuwa amanenedwa akamafotokoza za 
anthu ovuta kapena ana ovuta. Anthu ena akakwiya 
amanena mawuwa potanthauza kuti anthuwo ndi 
amphulupulu omwe sangawasunge pakhomo. 


Mulimbalimba goli lili m’khosi. 

Tanthauzo: Munthu ukagwidwa ndi mlandu, ngakhale 
udziteteze bwanji zimakhala zopanda phindu chifukwa 
umboni wonse umakutsutsa. 


Mulungu amapatsa wolimbika/Mulungu amapatsa 
wopirira. 

Tanthauzo: Tiyenera kumadzithandiza tokha ngati 
tikufuna kuti Mulungu atithandize. 


Mumphasa yongoima mumabisala zoluma zambiri. 
Tanthauzo: Munthu amene wangokhala chete, timuope. 


Mungatero, mwaperekeza mwana wolima. 
Tanthauzo: Mkuluwikowu umanenedwa anthu 
akamadandaula kuti munthu yemwe amamudalira 
pamudzi kapena pakhomo wachoka. 


Munthu akamafuna kufa, amayamba ndi makutu 
kutsekeka. 

Tanthauzo: Kusamvera kumapezetsa munthu mavuto 
aakulu monga imfa. 


Munthu azilimba ngati mthiko, chipande chilira 
madzi. 

Tanthauzo: Tisamangodalira chithandizo chochokera 
kwa anthu ena ngati chipande, tizilimba ngati mthiko 
n’kumadzithandiza tokha. 


Munthu ndi galu, galu ndi munthu. 
Tanthauzo: Nthawi zina galu amachita zabwino kuposa 

munthu kapenanso zabwino zomwe zimafanana ndi 
zochita za anthu ena. Anthu ena kuwachitira zabwino 
sayamika, pomwe galu amakugwedezera mchira 
posonyeza kuyamikira. 


Munthu sakula pa kamwini, amakula pa kake. 
Tanthauzo: Munthu aliyense sakhala ndi ulamuliro pa 
chinthu chamwini koma chake. Tiyenera kugwira ntchito 
kuti tipeze zathu. 


Munthu salakwira mtengo. 

Tanthauzo: Kulikonse anthu amalakwirana ndipo palibe 
amene salakwa. Choncho, zikachitika ndi bwino 
tizikhululukirana. 


Munthu samenyana ndi maliro. 
Tanthauzo: Tisamalimbane ndi munthu yemwe ali 
wofooka kwambiri. 


Munthu sangadziteme mphini kumbuyo. 
Tanthauzo: Timafunika anthu ena kuti atithandize pa 
zinthu zina. 


Munthu satola kanthu ndi chala chimodzi. 
Tanthauzo: Kugwirizana komanso kuthandizana 
n'kofunika kwambiri. 


Munthu wadyera ananka ndi mvula ya mawawa. 
Tanthauzo: Munthu wokonda kuchita chiwerewere 
amafa nsanga potenga matenda. 


Munthu wamagwiragwira samera tsitsi loyera. 
Tanthauzo: Munthu wamakhalidwe oipa sakalamba. 


Munthu waphuma anapsa paphewa. 
Tanthauzo: Kupupuluma kumawononga zinthu. Ndi 
bwino kumafatsa. 


Munthu wokhulupirika anaipitsira m’basi. 


153 


MIYAMBI YA PATSOKWE 


Tanthauzo: Nthawi zina kukhala wokhulupirika 
kwambiri kumabweretsa mavuto kapena kungachititse 
kuti munthu achite zochititsa manyazi. 


Munthu wopanda maso samunamiza maso. 
Tanthauzo: Tisamalonjeze zinthu zomwe 
sitingakwanitse kuchita, monga kuchititsa kuti wakhungu 
aone. 


Munthu wopata safa ndi chuma. 

Tanthauzo: Munthu akamwalira samatenga chuma 
kumanda. Choncho ngakhale tilemere, si bwino 
kumayerekedwa chifukwa ndalama sizingatiike 
m’manda. 


Munthu wosabala amasowa chomutukwanira 
mwamuna. 

Tanthauzo: Mayi amene ali ndi mwana amatha 
kum’tukwana mwana wake pamene wayambana ndi 
mwamuna wake. Akakhala wopanda mwana amasowa 
womutukwana. 


Munthu wosauka sapha nyama ya nguwo. 
Tanthauzo: Munthu umayenera kufufuza zinthu 
mogwirizana ndi mmene umapezera zinthu. Osamafuna 
zinthu zomwe sungathe kuzipeza. 


Munthu wotolatola samera ndevu zoyera. 
Tanthauzo: Munthu wamakhalidwe oipa sakalamba. 


Musade vumbwe, akudya nkhukhu ndi kalulu. 
Tanthauzo: Nthawi zambiri pamudzi pakachitika zoipa 
amaganiza kuti mdani wawo ndi amene wawachitira 
zimenezo. Koma nthawi zina anthu omwe amaoneka 
ngati akalulu ndi amene amakhala atachita zoipazo. 


Musamati ndikuthawa mlomo, mlomo uli kulikonse. 

Tanthauzo: Kuthawa mlomo ndi kuthawa kulongolola. 
Mavuto ali ponseponse ndipo sitingawathawe. Amene 
akufuna kuwathawa kuli bwino angomwalira. 


Musamayese ndi masweswe, ndi dazi. 
Tanthauzo: Mawuwa amenenedwa munthu 
akamatsimikizira kuti zimene akunena ndi zoona 
zenizeni. 


Musandiike chibanzi pakamwa/Musandiike dzungu 
pakamwa. 

Tanthauzo: Musandiletse kunena zomwe ndikufuna 
kunena. 


Musandipatse masamba chifukwa pali kapado. 
Tanthauzo: Mkuluwikowu umanena za kukhutira ndi 
zabwino zimene munthu ali nazo. Ku Africa kuno 
pamene munthu wadyera nyama ndiye kuti paterela. 
Choncho, amafuna kuiwalako kudya masamba akakhala 
kuti wapeza nyama. 


Musandiyangire nkhata pakamwa. 
Tanthauzo: Musandiletse kunena zomwe ndikufuna 
kunena. 


Musandiyese chulu cha ndiwo chokwera ndi nthekwe 
m’chiuno. 

Tanthauzo: Si bwino kuyesa munthu wina ngati wopusa 
kuti azingokuthandiza nthawi zonse. Tiziyamikira 
zimene ena amatichitira. 


Musawongole mbewa yopondaponda. 
Tanthauzo: Ukadziwa kuti walakwa ndi bwino 
kungopepesa osachita makani. 


Mutu ukakula sulewa nkhonya. 
Tanthauzo: Munthu ukakhala wamkulu mavuto onse 


155 


MIYAMBI YA PATSOKWE 


amafikira kwa iwe. 


Mutu umodzi susenza denga. 

Tanthauzo: Palibe munthu amene angathe kuchita zonse 
payekha. Choncho, ndi bwino kumadalirana komanso 
kuthandizana. 


Mutu wodwala kansire anatema kadzidzi. 
Tanthauzo: Zochita za ena zimatha kubweretsera ena 
mavuto. Si bwino kulola kupusitsika ndi maonekedwe. 


Muvi kalase nungu. 

Tanthauzo: Munthu ankafuna kulasa nungu ndipo nungu 
inamulasa ndi minga yake. Nthawi zina choipa chimene 
munthu akufuna kuchitira mnzake chimatha 
kumutembenukira. 


Muvi woyang’anira suchedwa kugwera m’maso. 
Tanthauzo: Mavuto owayang'anira amakula kwambiri, 
monga matenda. Tisamadikire kuti zinthu zifike poipa. 
Komanso, kuzengereza kumagwetsera munthu 
m'mavuto. 


Mvula ikakuona litsiro sikata. 
Tanthauzo: Nthawi zina mavuto akakuyamba sakusiya. 


Mvula ya mpoto kunyenga mkamwini. 
Tanthauzo: Si bwino kutengeka ndi zinthu zomwe 
zimaoneka ngati si zoipa kwenikweni chifukwa 
pamapeto pake zimachititsa kuti tidziimbe mlandu 
kapena tikumane ndi mavuto. 


Mvula yamvumbi kunyenga ana. 

Tanthauzo: Si bwino kutengeka ndi zinthu zomwe 
zimaoneka ngati si zoipa kwenikweni. Zinthu ngati 
zimenezi zimachititsa kuti tidziimbe mlandu kapena 
tikumane ndi mavuto ngati mmene mwana amene 

wanyowa kapena wadzidetsa ndi matope a mvumbi 
amachitira. 


Mvumbi kwa ana, akulu nadya nthanga. 

Tanthauzo: Mawuwa amadzudzula khalidwe 
lodzikonda. Mwachitsanzo, makolo kumadya kapena 
kumapeza zabwino ana ali pamvumbi, kapena akuvutika. 


Mvuwu zikatha, amakankha bwato ndi kampango. 
Tanthauzo: Mavuto satherapo, akatha awa amabweranso 
ena. 


Mwachaje satafuna. 

Tanthauzo: Munthu sangatafune mkamwa mopanda 
kanthu. Munthu wina akamadandaula ndiye kuti pali 
vuto, tiyenera kumumvetsera. 


Mwakumbakumba mbewa mwalema, 
m’sakadandaule ndiwo. 

Tanthauzo: Munthu uyenera kuvomereza zotsatira za 
ntchito yako. Mwachitsanzo, mbewa zikakukanika 
kukumba umasowa ndiwo n’kuswera nayo njala. 


Mwala umene amisili aukana umasanduka 
wapangodya. 

Tanthauzo: Nthawi zina zinthu zimene tikuziona kuti 
n’zosafunika zimakhala zothandiza kwambiri. 


Mwala woyendayenda suyanga ndere. 
Tanthauzo: Kusakhazikika pamalo kapena pantchito 
kumachititsa kuti tisapeze mwayi. 


Mwalemera nyanga yanga simuidya. 
Tanthauzo: Munthu ukazolowera moyo wofewa mavuto 
suwaganizira. 


Mwamuna m'pamimba, nkhope siisintha/Mwamuna 
koma kumuyang’ana kumimba. 

Tanthauzo: Mayi amayenera kudziwa kuti kuti 
mwamuna agwire ntchito bwino amafunika kumupatsa 
chakudya. 


Mwamuna mnzako m'pachulu, umalinga 
utakwerapo. 

Tanthauzo: Osamaderera mnzako usanaone mphamvu 
zake, chifukwa nthawi zina wonyozeka m' maso ndi 
amene amakutidzimula kapena kukuposa pa chinachake. 


Mwamuna ndi kabudula, amathera moyenda/Mwana 
wa ng'ona sakulira dziwe limodzi. 
Tanthauzo: Mwamuna sakulira malo amodzi. 


Mwamuna ndine ndekha anam'pachika ndi mkuzi. 
Tanthauzo: Osamadzikuza chifukwa ena akhoza 
kutichititsa manyazi ife n’kunyowa. 


Mwana akalilira fupa m’ninkhe. 

Tanthauzo: Nthawi zina ndi bwino kumalolera kuti ana 
achite zofuna zawo. Ndi bwino kumaloleza maganizo 
kapena zimene anthu ena akufuna kuti aphunzirepo 
kathu. 


Mwana akalilira nyanga ya nsatsi, m’semere 
im’fotere yekha kumanja. 

Tanthauzo: Munthu akamafuna zinthu zopanda pake ndi 
bwino kumusiya kuti aone yekha zotsatira zake. 
Zimenezi zingamuthandize kuti amvetse chifukwa chake 
mumamukaniza ndipo sangadzabwerezenso. 


Mwana amalira ndi mkodzo wake womwe. 
Tanthauzo: Anthu achibwana amachita zinthu zomwe 
pambuyo pake amadzanong’oneza nazo bondo 
n’kumafuna kuti ena awathandize. 


Mwana amaopa kachirombo kakamuluma. 

Tanthauzo: Kuti munthu adziwe kuti chinthuchi 
n'choopsa, amaphunzira akakumana ndi mavuto. 


Mwana amene amasamba m’manja amadya ndi 
akuluakulu. 

Tanthauzo: Mwana wakhalidwe amapeza zabwino 
komanso amakondedwa ndi akuluakulu. 


Mwana m’nyanja alimbikira mpani wake. 
Tanthauzo: Munthu amanena mawuwa akachita bwino 
chinthu chinachake anthu ena n’kumafuna 
kumuchenjeretsa. Mawuwa amanenedwanso munthu 
akamachita zinthu zokondera pa mlandu wa m'bale 
wake. 


Mwana ndi bango, akafa amaphuka wina. 
Tanthauzo: Mawuwa amanenedwa potonthoza makolo 
omwe mwana wawo wamwalira kuti asadandaule 
Mulungu adzawapatsa wina. 


Mwana sakulira nakubala. 

Tanthauzo: Ngakhale mwana ataphunzira bwanji kapena 
atakula chamtundu wanji, ayenera kumalemekezabe 
makolo ake. Angachite zimenezi ngakhale zitakhala kuti 
aliyense amamulemekeza kwambiri kapena ndi 
mtsogoleri wa dziko. 


Mwana sasowa amake. 

Tanthauzo: Ana kapena ziweto zimadziwa makolo 
komanso mbuye wawo. Munthu sangalephere 
kuzindikira chinthu chake. 


Mwana ukam’zoloweza kukwera pathandala, saleka. 
Tanthauzo: Mwana amachita zimene makolo ake 
amuphunzitsa. Akamuphunzitsa zabwino, mwanayo 
amakhalanso wabwino. 

Mwana wa “kaya” sachira. 

Tanthauzo: Munthu wina akamadwala si bwino kunena 
zokhumudwitsa, koma kumulimbikitsa ngakhale 
ukudziwiratu kuti sachira. Mawuwa angatanthauzenso 
kuti, ena akatifunsa zinazake tiyenera kunena motsindika 
osati kumakayikira. 


Mwana wa a Matumbo wamwalira, adzanena ndi a 
M’masomwada. 

Tanthauzo: Mkuluwikowu amanena ndi munthu amene 
ali ndi njala podandaulira anzake kuti akufuna chakudya. 


Mwana wa amfumu anaotha uta wake. 

Tanthauzo: Chifukwa chodalira udindo wa bambo ake, 
mwana wa amfumu anaotcha uta wake modzionetsera. Si 
bwino kunyada kapena kudzionetsera chifukwa zimenezi 
zikhoza kutitayitsa zambiri. 


Mwana wa mfulu ndi mbatata, ukaongola 
wathyola.Nthawi 

Tanthauzo: zambiri anthu omwe ndi otchuka kapena 
audindo waukulu amavuta kuwalangiza. Ukalimbana 
nawo umakumana ndi mavuto ndi iweyo. 


Mwana wa mnzako ndi wako yemwe, ukachenjera 
manja udzadya naye. 

Tanthauzo: Tizikonda ana a anzathu monga ana anthu 
chifukwa tsiku lina anawo mwinanso atakula akhoza 
kudzatithandiza, tikhoza kudzadya zawo. 

Mwana wa mnzako ndiye “kasambe m’manja,” wako 
ndiye “tazingodya!” 

Tanthauzo: Tisamachitire nkhanza ana a anzathu. 
Tiziwachitira mofanana ndi ana athu. 


Mwana wa munthu wopatsa sagona ndi njala. 
Tanthauzo: Munthu ukamakhala bwino ndi anthu, 

ukamawathandiza ndi kuwachitira zabwino, ngakhale 
umwalire ana ako samadzazunzika. Amadzawathandiza 
pokumbukira khalidwe lako labwino. 


Mwana wa mwini ndi gaga, saundika/Mwana wa 
mwini ndi tsabola wokomera mkamwa, akagwa 
m’maso ndi nkhondo. 

Tanthauzo: N’zovuta kuthandiza mwana wa mwini 
kusintha khalidwe. Ukamupatsa chilango amaona ngati 
nkhanza. Ena ngakhale akadzakula amatha 
kudzakuthawa n'kupita kwa abale awo. 


Mwana wa Ng'ombe amadya udzu, anaonekera 
amake. 

Tanthauzo: Ana amatengera zimene makolo awo 
amachita, kaya ndi zabwino kapena zoipa. 


Mwana wa ng'ona alibe makutu, kumva kwake ndi 
kum’panda. 

Tanthauzo: Ngati mwana samvera makolo, nthawi zina 
ndi bwino kumulanga mwina pomukwapula kapena 
kumupatsa chilango china. 


Mwana wa ng’ona ndi uyo ali pamchira, wa pambuyo 
ngwa ng’azi. 

Tanthauzo: Ngakhale ana amafanana ndi makolo awo, 
ngati samamvera malangizo awo amadzakumana ndi 
mavuto, amakhala ngati ana a ngazi. 


Mwana wa nkhuku chenjera, kabawi watulukira. 
Tanthauzo: Mawuwa amakonda kunena ndi ogwira 
ntchito akamachenjeza anzawo kuti abwana kapena 
owayang’anira akubwera. 


Mwana wapang’oma salephera kuyangalala. 
Tanthauzo: Tanthauzo: Mwana amatengera luso 
kapena khalidwe la makolo ake. 

Mwana wokhulupirika amakodza pogona/Mwana 
waulemu amakodza kwambiri. 

Tanthauzo: Mkuluwikowu amaunena akamalimbikitsa 
mwana kapena munthu wina kuti akakhala wotumika 
kapena wokhulupirika anthu azimupatsa zinthu zambiri 
zomwe zingachititse kuti azikodza pogona chifukwa 
chokhuta. 


Mwana wokhulupirika amapitapita kuchimbudzi. 
Tanthauzo: Anthu ena amanena mkuluwikowu 
akamalimbikitsa mwana kapena munthu wina kuti 
akakhala wotumika kapena wokhulupirika anthu 
azimupatsa zinthu zambiri zomwe zingachititse kuti 
azipitapita kuchimbudzi. 


Mwanapiye kunyera m’nyumba aonera mayi ake. 
Tanthauzo: Zimene makolo amachita ndi zimene ana 
amatengera. 


Mwandimangitsa madzi m"masamba/m' mayani. 
Tanthauzo: N’zosatheka kumanga madzi m’masamba. 
Choncho mawuwa amatanthauza kuti mwandipusitsa. 


Mwaupaka matope, mpanje wakanika kulira. 
Tanthauzo: Ng'oma ikakhala ndi matope siimveka 
bwino. Tizionetsetsa kuti zonse zili bwino tisanayambe 
kuchita zinthu. 


Mwauza kambuku kugwira pakhosi. 

Tanthauzo: Ngati kambuku wagwira nyama pakhosi ndi 
kuti yapita imeneyo. Chimodzimodzinso kulekerera 
anthu kuchita khalidwe loipa kumakhala ngati 
kulimbikitsa khalidwelo. 


Mwavomera chamutu, mtima wakana. 
Tanthauzo: Mawu otanthauza kuti simunavomere ndi 
mtima wonse. 

Mwayi kusiyana/Mwayi sufanana. 
Tanthauzo: Anthufe timapeza zinthu mosiyana. 


Mwayi ndi mwayi. 
Tanthauzo: Ngati munthu wapeza mwayi wochita 
zinazake ndi mwayi wake basi. 


Mwayi sudziwika. 
Tanthauzo: Tizingochita zomwe tikuganiza kuti 
zingatithandize. 


Mwayi wa mnzako sagonera pabwalo. 

Tanthauzo: Si bwino kungochita zinthu chifukwa choti 
waona kuti wina zamuyendera bwino. Mwachitsanzo, 
chifukwa choti wina wachita chinachake n’kuyenda 
bwino, sindiye kuti iwe ukachitanso zomwezo zikuthera 
bwino. 


Mwayi wamzama wofukula ndi manja. 
Tanthauzo: Mwayi waukulu kwambiri. 


Mwazi ukutuluka pampini. 
Tanthauzo: Mawu otanthauza kuti pakuchitika 
zodabwitsa. 


Mwendo wa amfumu kulemera. 

Tanthauzo: Anduna akampempha anthu kuti atumidwa 
ndi amfumu kuti apemphe thandizo lawo anthuwo 
n’kukana ndunazo zimamva mwendo wa mfumu 
kulemera. M’mawu ena zimaona kuti udindo wawowo 
ndi wolemera kwambiri. 


Mweranitu, ukadza kuno subwerera, ndigubula. 
Tanthauzo: Mwayi kapena nthawi ikapezeka, ndi bwino 
kuchitiratu chifukwa zamawa sizidziwika. 


Mwezi satungira mkanda. 
Tanthauzo: Ntchito iliyonse ili ndi nthawi yake 

yoyenera kugwiridwa. Kuchita chinthu pa nthawi 
yolakwika sikuthandiza. Mwachitsanzo, kuyesa kutunga 
mikanda usiku kapena kuyesa kulowetsa ulusi ku singano 
ndi kuwala kwa mwezi. 


Mwezi sayanikira ufa. 
Tanthauzo: Pali zinthu zina zomwe zimachitika masana 
okha kapena pa nthawi yake osati nthawi iliyonse. 


Mwezi uli kumwamba, mitengo ili pansi. 
Tanthauzo: Pali zinthu zina zomwe zili kutali zomwe 
n’zobisika kwa anthu, koma zina n’zodziwika kwa 
aliyense ngati mitengo yomwe ili pansi pano. 


Mwini phala sada chala. 
Tanthauzo: Nthawi zambiri munthu saona kulakwa 
kwake kapena kwa ana ake. 


Myang’ana dzuwa anasochera. 

Tanthauzo: Munthu amene safunsa nthawi zambiri 
amakumana ndi mavuto ngati mmene zimakhalira ndi 
munthu amene amayang'ana kumene kuli dzuwa 
akamayenda ulendo. Dzuwalo limasuntha ndiye 
amasokonekera n’kusochera. 


Myendera mwana salema. 

Tanthauzo: Munthu akakhala ndi mwana wake satopa 
kumuyendera. Tikamachita chinthu sitiyenera kutopa 
mpaka titachikwaniritsa. 


Nachonso chitsiru chili ndi mwini. 

Tanthauzo: Munthu ngakhale wopusa amakhala ndi 
m’bale wake amene amamukonda. Akaphedwa abale ake 
adzaoneka. Choncho si bwino kunyoza ena chifukwa cha 
khalidwe kapena maonekedwe awo. 


Nalikukuti saluma, koma akaluma alibe chivumulo. 

Tanthauzo: Pali anthu ena omwe amaoneka aphe-e, 
koma tsiku lina ukadzawaputa umadzaona kuti ali ndi 
ululu woopsa kuposa wa njoka. 


Namkwichi akaona akazi ndiye amakondwa. 
Tanthauzo: Namkwichi ndi mbalame yokonda akazi 
kwambiri. Mkuluwikowu umanena za munthu wokonda 
akazi. 


Nankholowa ali m’manja n’kulinga utalawa. 
Tanthauzo: Nankholowa ndi masamba a mbatata omwe 
ena amachita ndiwo. Kuziona zimaoneka ngati 
zachabechabe zoti sizingakome. Koma zikafika 
mkamwamu m'pamene zimadziwika kuti ndi ndiwo 
zokoma. Tisamaweruze nsanga chinthu tisakuchidziwa 
bwino. 


Nankungwi chilanga anzake, mwake sazira. 
Tanthauzo: Pali anthu ena omwe amakonda kulangiza 
anzawo pomwe iwowo sachita zimenezo, kapena 
alibiretu khalidwe. 


Nankununkha sadzimva. 

Tanthauzo: N’kovuta kuti munthu adziwe za momwe 
anthu ena amamuonera makhalidwe ndi maonekedwe 
ake, koma anthu enawo ndiwo amamudziwa bwino. 


Nanzeze apitira m’kuleza. 

Tanthauzo: Timanena mawu amenewa munthu 
akawomboka pamavuto amene anawapeza kuchokera 
kwa anthu amene sanamvetse bwino nkhani yonse. Ngati 
nanzeze yemwe anapulumuka chifukwa choti anthu 
sanamumvetse bwino. 


Ndagunda, dziko lonse landimva. 
Tanthauzo: Mawuwa amanena za munthu amene 
watchuka padziko lonse chifukwa cha ntchito zake. 

Ndakutama kukongola kwako, nzeru zako 
sindizitama. 

Tanthauzo: Mawuwa amatanthauza kuti, ngakhale 
munthuyo ali wokongola koma ndi wamakhalidwe oipa. 


Ndalama zidaphetsa Yesu. 
Tanthauzo: Anthu ena amachita zolakwa zoopsa 
kwambiri chifukwa chokonda ndalama. 


Ndalama zikamayankhula, chilungamo chimakhala 
chete. 

Tanthauzo: Nthawi zambiri anthu ena amatha kupereka 
ziphuphu kuti mlandu wawo uyende bwino. Zimenezi 
zimachititsa kuti osalakwa amangidwe kapena 
chilungamo chisaoneke. 


Ndani amene angaike khala lamoto pamalaya ake 
koma osapsa? 

Tanthauzo: Palibe munthu amene angachite choipa 
osakumana ndi zotsatira zake. 


Ndewu siimanga mudzi. 

Tanthauzo: Mikangano komanso ndewu zimapasula 
mudzi. M’malo mochita zimenezi ndi bwino 
kukambirana mwamtendere. 


Ndidzithandizabe adapeza tchire atatentha. 
Tanthauzo: Mwayi wochita chinthu ukapezeka,ndi 
bwino kuugwiritsiratu ntchito. 


Ndikanadziwa ndikanaphika therere. 

Tanthauzo: Mkazi wina ankayembekezera kuti 
mwamuna wake abweretsa nyama kuchokera ku uzimba. 
Koma anadandaula mwamuna wake atabwerako 
chimanjamanja. Mawuwa amanenedwa zinthu zimene 
umayembekezera zikakhala kuti sizinachitike, ndiye 
ukudandaula kuti bola ukanachita zinthu zina. 

Ndikhale nawo analanda malo. 

Tanthauzo: Si bwino kumangolola anthu osadziwika 
bwino kuti mukhale nawo pamudzi kapena kuwapatsa 
udindo chifukwa pamapeto pake amakhala eni mudzi. 
Tizisamala ndi anthu omwe sitikuwadziwa bwino. 


Ndimkhulupirirra adam’gonetsa m’nkhufi. 
Tanthauzo: Munthu amene timamudalira ndi amene 
amatha kutikhumudwitsa 


Ndimveke ndine anaphetsa fisi. 
Tanthauzo: Kufunitsitsa kutchuka kumabweretsa tsoka. 


Ndinatha ngombo ndi akamundi, kuli achanga 
ndisanafike. 

Tanthauzo: Munthu amanena mawuwa podandaula kuti 
akanadziwa kuti zabwino zili kutsogolo akanadikira. 
Amakhala kuti anafulumira kuchita zinazake n’kutaya 
mphamyu zake pachabe. 


Ndionetsetse anathetsa nkhosa. 
Tanthauzo: Kuzengereza kumabweretsa mavuto 
komanso kuwonongetsa zinthu zambiri. 


Ndodo ya ana ndi imene amaphera njoka. 

Tanthauzo: Osamanyoza maganizo a ana. Nthawi zina 
mnzeru zawo ndi zimene zimathandiza pamavuto, monga 
njoka ikalowa m’nyumba umatha kutenga ndodo yomwe 
mwana amaseweretsa n’kuphera njoka. 


Nena chilungamo n’kuthawa. 

Tanthauzo: Nthawi zina munthu ukanena chilungamo 
anthu amakuda. Koma kunena chilungamo n’kofunika. 
Choncho, zimakhala bwino kunena chilungamo koma 
umafunika kusamala chifukwa ukhoza kukumana ndi 
mavuto. 


167 


MIYAMBI YA PATSOKWE 


Nena poipa kuti pabwino patuluke. 

Tanthauzo: Munthu ukamafuna kudzudzula choipa 
umanena ngati nthabwala kuti nkhaninkhani ituluke 
n'kukonzedwa. 


Ng’oma imalira ikaona inzake. 

Tanthauzo: Anthufe timafunikira anthu ena kuti zinthu 
zitiyendere bwino. Mwachitsanzo, kuti munthu 
usangalale ndi phwando umafunika anzako. 


Ng’oma silira yokha. 

Tanthauzo: Ng'oma ikamalira ndiye kuti wina 
akuimenya. Chimodzimodzi munthu, akamadandaula 
pakakhala kuti penapake pali vuto. 


Ng’oma yolira bwino sichedwa kung’ambika. 
Tanthauzo: Munthu ukatchuka kwambiri usamadzitame 
chifukwa kutchukako sikuchedwa kutha. 
Zikamakuyendera bwino kwambiri dziwa kuti zikhoza 
kukusokonekera. 


Ng’ombe ya mnzako sumaiitana. 
Tanthauzo: Tisamale ndi zinthu za ena kuti nawonso 
asamale zinthu zathu. 


Ng’ombe yaukali imagwa m’mbuna. 

Tanthauzo: Munthu ukakhala waukali, anthu 
samakuchenjeza ngati pena pali zoopsa chifukwa amaopa 
kuti uwakalipira. Munthu wofatsa ndi amene 
amathandizidwa ndi ena. 


Ngakhale chitsiru nachonso chili ndi amake. 
Tanthauzo: Aliyense anganyanse bwanji, angaipe 
bwanji, amakhala ndi abale ake komanso anthu amene 
amamukonda. 


Ngakhale nkhalango ikamapsa, birimankhwe 

sasintha mapondedwe. 
Tanthauzo: N’zovuta kusintha zimene unazolowera. 


Ngaluwe inalira msampha utaning’a. 
Tanthauzo: Mawuwa amanena za kulephera kupirira 
vuto litatsala pang’ono kutha. 


Ngati mtengo wauwisi ukuyaka, ndiye wouma 
ungatani? 

Tanthauzo: Mawuwa amanenedwa ngati munthu 
wolimba kapena amene amachita bwino zinazake 
walephera. Ngati zotere zitachitika ndiye kuti ena omwe 
si olimba amangogweratu. Zimene zavuta anthuanthu, 
ofooka sangazithe. 


Ngati n’zotheka kuwapha ndi uchi, n'chifukwa 
chiyani uwapatsa chiphe? 

Tanthauzo: Kumagwiritsa ntchito njira imene ukuona 
kuti ndi yabwino kwambiri. 


Ngongole imakoma potenga. 

Tanthauzo: Ukamatenga ngongole zimasangalatsa koma 
kuti ubweze pamakhala nkhani. Tiziganiza kaye 
tisanatenge ngongole. 


Nguluwe ya ana siinona. 

Tanthauzo: Nguluwe imene yabereka ana ambiri 
imakhala yoonda. Chimodzimodzinso ndi munthu 
yemwe ali ndi ana ambiri kapena amene anthu ambiri 
amamudalira. Chifukwa ndalama zake zimachuluka 
kopita, satukuka. Tizikhala ndi ana omwe tingakwanitse 
kuwasamalira. 


Nguwo yobwereka siilimba m’thupi. 

Tanthauzo: Nguwo ndi nsalu. Nsalu yobwereka 
simachedwa kugwa chifukwa umakhala sunaizolowere. 
Tisamadalire za ena, tizipeza zathu. 

Ngwazi nayonso imafa ndi mpeni umodzi. 
Tanthauzo: Ukakhala wamphamvu si bwino 
kumadzitama chifukwa umagwa ndi kanthu konyozeka. 


Njala ikadza umaimangira mcheka. 

Tanthauzo: Kacheka ndi lamba kapena nsalu imene 
anthu amamanga pamimba. Ukakhala pamavuto monga 
njala uyenera kuumanga mtima kuti usaganize zakuba. 
Ngakhale zinthu zivute bwanji ndi bwino kupitirizabe 
kuchita chilungamo. 


Njala ikafika, ubale umatha. 
Tanthauzo: Anthu ambiri amakukonda ukakhala 
pabwino, zinthu zikavuta amakuthawa. 


Njala ili m’mano. 
Tanthauzo: Chakudya chingachepe, chimathandizabe 
kuti usafe. 


Njala ndi kamtengo, kanagwetsa Undi. 

Tanthauzo: Njala imagwira aliyense ngakhale mfumu. 
Undi inali mfumu, ndipo nayonso inagwa ndi kamtengo 
kameneka, njala. 


Njala sailowetsa m’nkhokwe. 

Tanthauzo: Si bwino kuuza munthu yemwe akusowa 
chinachake kuti atenge zimene akufuna chifukwa akhoza 
kumaliza zonse. Munthu amene kwawo kuli njala 
sungamuuze kuti alowe munkhokwe, akhoza 
kukumalizirani chonse. 


Njala ya mnzako ndi yako yomwe. 

Tanthauzo: Anzathu akakhala pamavuto monga matenda 
kapena imfa, tiyenera kumawathandiza n'kumawamvera 
chisoni ngati zachitikira ife. 


Njira salimbira, chikakula patuka. 

Tanthauzo: Pali zinthu zina zomwe sitingalimbane nazo, 
zoterozo zimafuna kungozisiya. 


Njira ya kwa amfumu siiwirira. 

Tanthauzo: Nkhani zonse zofunika kwambiri kaya ndi 
za maliro, zimayenera kukanenedwa kwa amfumu kuti 
akuthandizeni. 


Njira zonse sizipita pamutu pako. 
Tanthauzo: Nthawi zina ndi bwino kumalola kuti zinthu 
zina zikupite. 


Njiwa sasosolera pamsampha. 

Tanthauzo: Ukasosolera njira pamsampha, zinzake 
zimadziwa, n kuchenjera. Tisamaulule zinthu zomwe 
tikudziwa kuti zikhoza kupereka mphamvu kwa ena kuti 
atilange. 


Njoka ndi njoka, singasinthe manga. 
Tanthauzo: Munthu woipa ndi woipa, sangasinthe 
ngakhale mutamulangiza bwanji. 


Njoka yopusa imalumira kumchira. 

Tanthauzo: Pali anthu ena ooneka opusa, anthuwa 
sitimadziwa zimene akuganiza kusiyana ndi ena omwe 
akungolongolola. 


Njuchi zikachuluka siziika/Njuchi zikachuluka zilibe 
usinda. 

Tanthauzo: Anthu akachuluka pamalo kapena pantchito, 
zinthu siziyenda. Aliyense amangosiira mnzake. 


Nkhali imafuna mafuwa. 
Tanthauzo: Aliyense amafuna wina woti amuthandize. 


Nkhali yodikirira imachedwa kuwira. 
Tanthauzo: Chilichonse chili ndi nthawi yake, ndi bwino 
kumadikira. M’malo mongokhala ndi bwino kumachita 


171 


MIYAMBI YA PATSOKWE 


zina kuti usaone kuchedwa. 


Nkhanga yaikulu saweta. 
Tanthauzo: N’zovuta kusintha nkhanga yaikulu kuti 
ikhale yoweta. Munthu amene wakula ndi zizolowezi 
zoipa amavuta kumusintha. 


Nkhanga zinapangana kusanaspe. 

Tanthauzo: Ndi bwino kumaganizira zimene tingachite 
mavuto akatigwera, kusiyana n'kumakhala pansi kuti 
tidziwe chochita mavutowo akatipanikiza. 


Nkhani ndi kamchira, umafunika uyang’ane pali 
mutu wake. 
Tanthauzo: Kumafufuza chimene chachititsa vuto. 


Nkhani ndi kamnyamata/Nkhani siidzala 
mtanga/Nkhani siikalamba. 

Tanthauzo: Kucheza sikutha, nkhani zikayamba 
zimabwerabe zina. Ndi bwino kumaona polekezera 
kucheza kuti tizigwira ntchito. 


Nkhokwe imalimba ndi mphanda. 
Tanthauzo: Munthu aliyense amafuna wina woti 
azimuthandiza. Kudalirana n’kofunika. 


Nkhondo kadzikumbire. 

Tanthauzo: Nthawi zina pofuna kupezetsa ena mavuto, 
timapezeka kuti tawavala mavutowo n'kukhaula nawo. 
Kutchera msampha kuti wina akodwe, n’kupezeka 
wakodwa wekha. 


Nkhondo ndi anansi. 
Tanthauzo: Amakuchitira choipa nthawi zina ndi abale 
ako kapena amene umakhala nawo pafupi. 


Nkhonya ya “mudandiyambakale” idagwa 
m'chikope. 

Tanthauzo: Mkwiyo ndi woopsa. Kusunga chidani 
kumachititsa kuti munthu uchite zoopsa kwambiri. 


Nkhonya yobwezera imawawa. 
Tanthauzo: Zinthu zoipa zimakoma kuchitira ena, koma 
akati akuchitire iweyo umamva kuwawa kwambiri. 


Nkhope ya muthu imanola khope inzake. 
Tanthauzo: Munthu amathandiza mnzake kuti azichita 
bwino. 


Nkhuku imalemekezeka ndi nthenga zake. 
Tanthauzo: Munthu amalemekezeka chifukwa cha 
khalidwe komanso zochita zake. 


Nkhuku yanjiru simaswa mazira. 

Tanthauzo: Nsanje simapindulitsa munthu. Umafunika 
kulimbikira ntchito m' malo momangokhalira kulimbana 
ndi anzako omwe zikuwayendera. 


Nkhuku yoweta sagula pamsika. 
Tanthauzo: Mkazi wabwino samakapena koyenda. 


Nkhululu yatcheru ndiyo imaimba lokoma 
pachilimwe. 

Tanthauzo: Pa nthawi ya dzinja, nkhululu imatolera 
zakudya n'kukasiya kuuna ndipo simadzavutika 
m’chilimwe. Tizichita zinthu zomwe zidzatithandize 
m'tsogolo. 


Nkhuni imodzi siipsetsa mphika wa nyemba/Nkhuni 
imodzi siipanga mtolo. 

Tanthauzo: Munthu payekha sangakhale ndi nzeru 
zonse, umafunika kumva maganizo a ena komanso kulola 
kuti akuthandize. 


Nkhunzi yobwereka samangira khola/Nkhunzi 
yamwini sang’ambira khola. 

Tanthauzo: Munthu sangakulitse khola lake chifukwa 
cha tonde kapena ng'ombe yamwini. Choncho si bwino 
kudalira chinthu chobwereka chifukwa mwini wake 
akhoza kuchifuna nthawi iliyonse Tizidalira zanthu osati 
za eni. 


Nkhuyu zodya mwana zidapota akulu. 

Tanthauzo: Nthawi zambiri ana akapalamula vuto lonse 
limafikira kwa makolo ndipo makolowo ndi amene 
amavutika nalo. 


Nkhwangwa ikati chubwi m’madzi, dzanja lako lipite 
pomwepo. 

Tanthauzo: Tisamazengereze kuchita zinthu. Mavuto 
kapena zina zikachitika, ndi bwino kuchitiratu chifukwa 
tikachita ulesi zikhoza kutisokonekera. 


Nkhwangwa imakhulupirira mpini. 
Tanthauzo: Anthu amayenera kukhulupirirana komanso 
kuthandzana kuti zinthu ziyende. 


Nkhwangwa siithwera pachipala. 

Tanthauzo: Munthu samaphunzira zonse kusukulu, 
kuchinamwali kapena kwa makolo ake. Amatha 
kuphunzira zina akamachita zinthu ndi anthu ena. 


Nkhwangwa yobwereka siichedwa 
kuthyoka/kuguluka. 

Tanthauzo: Munthu sachedwa kuchita ngozi ndi chinthu 
chobwereka. 


Nkhwani saotchera. 

Tanthauzo: Mawuwa anganenedwe ngati wina wachita 
zinthu zabwino kwambiri moti sitingachitirenso mwina 
koma kumuyamikira. Anganenedwenso ngati wina 
akuyesa kuchita zosatheka. 

Nsabwe yoyendayenda inakumana ndi chala. 
Tanthauzo: Munthu woyendayenda salephera 
kupalamula. 


Nsalu ndi kukhosi. 
Tanthauzo: Aliyense ali ndi ufulu wosankha chimene 
chamukomera kapena chimene akufuna kuchita. 


Nsalu yobwereka silimba m’chiuno. 

Tanthauzo: Zinthu zobwereka zimakhala zosadalirika, 
choncho ndi bwino kumasamala chimene wabwereka 
kuti ukachibweze chili bwino. 


Nsalu yobwereka sithetsa usiwa. 

Tanthauzo: Kubwereka zinthu kwa ena si njira 
yothetsera umphawi koma kugwira ntchito kuti tipeze 
zimene tikufuna. 


Nsangala za pamaliro ngati matenda anakazonda. 
kapena zochitidwa kale, pomwe poyamba unalibe nazo 
chidwi. 

Nsanjikizo udaphetsa kunda. 

Tanthauzo: Kunda ndi mbewa. Kunda ankasunga zinthu 
zambiri zomwe tizilombo tina timafuna kudya nawo. 
Kunda anayamba kulimbana ndi tizilomboto mpaka 
anaphedwa. Tizipewa kuchita zinthu zomwe 
zingatibweretsere mavuto. Dyera si labwino, 
limabweretsa mavuto. 


Nsapato imodzi savala anthu awiri. 
Tanthauzo: Anthu angapo sangakhale pa udindo 
umodzi. 

Nsengwa siidya. 

Tanthauzo: Nsengwa, dengu kapena bwato 

zimangosunga zinthu zimene mwaikamo, sizimachepa 
kapena kuwonjezereka. Tizikhutira ndi zimene tili nazo 
pamoyo wathu. 


Nsengwa ya muyeso amathyola ndi anansi. 
Tanthauzo: Nthawi zina anthu amene amakhala adani 
athu chifukwa chowononga zinthu zathu amakhala 
achibale kapena ena apafupi. 


Nsengwa ya nsima savundikira ndi chikho. 
Tanthauzo: Timafunika kusamala zinthu zathu 
pozisunga pabwino kuti zisawonongeke. 


Nsengwa yobwereka samangira banja. 

Tanthauzo: Kuti munthu akwatire kapena achite 
zinazake amafunika kukonzekera m'” malo momadalira 
zinthu za ena. 


Nsikidzi zikalumaluma zimalowa m'tsekera. 
Tanthauzo: Mawuwa amanena za anthu omwe amati 
anzawo akawachitira zabwino amangozimiririka 
osathokoza. 


Nsikidzi zinachilira kwa alendo. 

Tanthauzo: M’nyumba anthu akhoza kukangana koma 
kukabwera alendo anawaonetsa chikondi komanso 
amaoneka ngati ogwirizana ndipo nthawi zina 
mkanganowo umathera pomwepo. 


Nsima ya apongozi sasungira mlendo. 
Tanthauzo: Apongozi monga makolo, umayenera 
kuwapatsa ulemu waukulu. 


Nsomba ndi therere saphika mphika umodzi. 
Tanthauzo: Nkhani kapena zinthu zosiyana si bwino 
kuzikambira pamodzi. Chilichonse chiyenera kuonedwa 
pachokha. 

Nsungwi yantuwa sisiriridwa. 

Tanthauzo: Nsungwi yantuwa ndi yosakhwima. Palibe 
munthu amene angaidule kuti akachitire chinachake 
chifukwa imakhala yosalimba. Munthu akakhala waulesi 
amuna kapena akazi samufuna. Munthu azionetsa 
chamuna. 


Nsupa ndi nsupa, mulibe thonje. 

Tanthauzo: Munthu amadziwika ndi khalidwe lake. 
N’zoona kuti tonse ndi anthu, koma timasiyanabe 
zochita. Makhalidwe abwino azionekera poyera. 


Ntchembere yamapasa izigona chagada. 
Tanthauzo: Ukakhala pakati umaona mbali zonse ziwiri 
n'kumapereka thandiza kumene kukufunikira. 


Ntchentche inati, “m’tsogolo moyo, m’mbuyo moyo.” 
Tanthauzo: Si bwino kumachoka pamalo utaipitsapo 
chifukwa tsiku lina udzafunanso kubwererapo. 


Ntchentche yadyera inapita ndi maliro kumanda. 
Tanthauzo: Munthu wotengeka ndi zilizonse amatayika 
n'kukumana ndi mavuto. 

Ntchentche yojijirika inaphinjidwa ndi nchimba. 


tingakumane ndi mavuto. 


Ntchenzi idamva mawu oyamba. 

Tanthauzo: Munthu wina ananena kuti, “Nditchera 
msampha mawa,” kenako anasintha n'kunena kuti lero. 
Ntchenzi inangomva mawu oyambawo ndipo inabwera 
n'kugwidwa. Tizichenjera tikamanena zinthu chifukwa 
anthu amagwira mawu anthu oyamba. 


Ntchenzi idamva mawu oyamba. 
Tanthauzo: Tanthauzo: Anthu amakhulupirira kuti 

mawu oyamba ndiwo anena choona. 


Ntchito ndi mumtengo. 

Tanthauzo: Munthu ukakhala pantchito uyenera kukhala 
mosamala ngati mmene umachitira ukakwera mumtengo 
chifukwa nthawi iliyonse ikhoza kutha, ukhoza 
kutsakamuka. 


Ntchito siichepa. 
Tanthauzo: Ntchito ingakhale yonyozeka tiyenera 
kuigwira mosamala komanso mwakhama. 


Ntchito zimatsata msinkhu. 
Tanthauzo: Munthu wamkulu sayenera kumachita 
zibwana. 


Nthawi siidikira munthu. 
Tanthauzo: Kaya ukutani, nthawi simayembekezera kuti 
uchite kaye zimenezo, imangopitabe. 


Nthunzi sufuka pachabe. 
Tanthauzo: Nkhani simangomveka, pamakhala kuti 
pachitika chinachake. 


Nyalugwe m’chepsa chamnzake, iye akapha chiwala 
achita kukoka. 

Tanthauzo: Pali anthu ena okonda kunyoza za anzawo 
koma amakometsa zawo ngakhale zitakhala 
zosalongosoka. 


Nyama ya liuma inafa ndi ludzu/Saweruzika anamera 
nyanga pamphumi. 

Tanthauzo: Nyama ina inkakakamira kuikidwa nyanga 
zazitali. Chilala chitafika, madzi anayamba kusowa moti 
nyama zina zinkamwa kumphanga. Nyamayo inafa ndi 
ludzu chifukwa cha nyanga zake zazikulu zija. Kukula 
mtima, kusamva za ena kapena mwano zimabweretsa 


178 


MIYAMBI YA PATSOKWE 


mavuto. 


Nyama yokoma idadza mano atantha 
mkamwa/Nyama yokoma inadza n’takalamba. 
Tanthauzo: Anthu ena akamadandaula za zabwino 
zimene zabwera atakumana kale ndi mavuto amanena 
mawu amenewa. 


Nyambo m’masiku, chimawerenga ndi chitseko. 
Tanthauzo: Mawuwa amanenedwa wina akamachenjeza 
mnzake kuti tidzaona m’tsogolo chifukwa masiku 
sachedwa kutha. 


Nyang’anyang’a amapulumutsa. 
Tanthauzo: Kuyenda kapena kuchita zinthu mwachifatse 
kumapulumutsa munthu m’zambiri. 


Nyani samulekera munda. 

Tanthauzo: Si bwino kusiya kuchita chinthu chifukwa 
cha munthu wina wowononga kapena amene akufuna 
kukusokoneza. 


Nyawu imakoma n’kuwala. 

Tanthauzo: Kuti mkazi kapena ana azioneka bwino 
amafunika kuwaveka zovala zabwino. Chinyawu ndi 
chosaoneka bwino, koma kuchipaka zina ndi zina kapena 
kuchikongoletsa chimayamba kuoneka bwino. 


Nyenderera zinatha kakule. 
Tanthauzo: Munthu akamachita zinazake mobisa, 
n'kupita kwa nthawi amalephera kuzisiya. 


Nyimbo imodzi sachezera gule. 
Tanthauzo: Kusinthasintha zinthu kumathandiza. 


Nyumba imayamba ndi njerwa imodzi. 
Tanthauzo: Zinthu zikuluzikulu zimayamba ndi 
zing’onozing’ ono. 

Nyumba ya chitsiru siipsa. 
Tanthauzo: Nthawi zina pooneka ngati wopusa, 
umapewa mavuto ambiri. 


Nyumba ya mwini sawotchera mbewa. 

Tanthauzo: Munthu wina ankatenthetsa madzi oti 
akawaze m’nyumba kuti aphe mphutsi. Mlendo wake 
ankaganiza kuti akuphika msima moti anawotcha mbewa 
zake. Anadikirira koma nsima sinabwere. Osamadalira 
zinthu za ena tikamachita zinthu monga kukwatira 
tikuganiza kuti makolo adzatithandiza. 


Nyumba yabwino imakhala ndi moto. 
Tanthauzo: M’nyumba kuti mukhale mosangalatsa 
muyenera kukhala zinthu zofunika monga zakudya. 


Nyundo m’masulano. 

Tanthauzo: Nyundo ndi hamala. Nyundo imathandiza 
kuti chigwandali chikhale mpeni. Ndi bwino 
kumathandizana. 


Nzeru ndi chuma. 
Tanthauzo: Munthu wanzeru ndi amene amatukuka 
komanso kukhala moyo wabwino. 


Nzeruzayekha anaphika nyemba zofumbwa. 
Tanthauzo: Ngati tikukayika kapena sitikudziwa 
zoyenera kuchita ndi bwino kufunsa kuti tichite zinthu 
moyenera. 


Nzimbe saidyera kutalika koma kuzuna. 
Tanthauzo: Maonekedwe amapusitsa. Tisamasankhe 
zinthu chifukwa cha kukula kapena kuoneka bwino 
kokha. 


Okazinga nthanga amakazingira amano kuti akukute. 
Tanthauzo: Si bwino kuchitira nsanje ena 

akamathandiza anzawo kuti atukuke. Anthu amachitira 
zabwino anthu omwe akuoneka kuti ali ndi tsogolo, 
m’mawu ena ali ndi mano oti akhoza kukukuta. 


Osamasambira molimbana ndi madzi, angakutenge. 
Tanthauzo: Si bwino kumachita zinthu zosiyana ndi 
zimene ena akuchita chifukwa mapeto ake umatha 
kukumana ndi mavuto. Munthu amene akusambira 
n’kumalimbana ndi madzi, amatopa ndipo madziwo 
amamutenga. 


Osawotcha mlatho umene waolokera, ungadzaufune 
ukamabwerera. 

Tanthauzo: Usamanyoza kapena kuwononga zinthu 
zonse zatithandiza. 


Oyanjana sagona nyumba imodzi. 
Tanthauzo: M’pofunika kumakondananso ndi anthu ena 
m’malo mongokonda munthu m’modzi. 


Pachedwa msulu pali nyerere. 

Tanthauzo: Kumene munthu amakonda kupita kapena 
chimene akuchilimbikira ndiye kuti kuli chabwino 
chimene akuona kuti apezako. 


Pachoka mnzako pali malo. 
Tanthauzo: Wina akasiya kuchita zinazake, anzake 
amapezerapo mpata wochita zinthuzo. 


Pachulu ndapaleka, ana a mbuzi angasewerepo. 
Tanthauzo: Pachulu ndi pamene anthu amakonda 
kubzalapo ndiwo zamasamba chifukwa zimachita bwino. 
Mawuwa amanenedwa munthu akasiya kuchita zinazake 
poopa kuti zingowonongeka. 


Pachulu palibe chiphe. 
Tanthauzo: Anthu ena otchuka amakhala okoma mtima, 

koma pali ena osadziwika kwambiri omwe amakhala 
oipa mtima. 


Padiwa sasewera. 
Tanthauzo: Tisamachite zinthu zomwe zikhoza kutiika 
m’mavuto. 


Padutsa khasu sipanama. 

Tanthauzo: Kuchita khama pantchito kumabweretsa 
phindu. Mwachitsanzo, munthu amene wachita khama 
kulima sabwera chimanjamanja. 


Padyera mfulu, kapolo amadyera pomwepo. 
Tanthauzo: Mnzako akakhala pabwino iwenso umadya 
nawo zimene amapeza. 


Padzikoli m'pongowothera dzuwa, tikawothawotha 
timachokapo. 

Tanthauzo: Moyo ndi waufupi, siuchedwa kutha. 
Umangokhala ngati unabadwa kuti udzawothere dzuwa 
kenako n’kuchokapo. 


Pafera kambuku pali matatalazi. 
Tanthauzo: Pamene pagonja munthu wamphamvu 
kwambiri pali mavuto. 


Pafera munthu salephera kudzumapo. 
Tanthauzo: Munthu mavuto akamupanikiza amadzuma 
ndipo ena amamva n’kumuthandiza. 


Pafuka utsi pali moto. 
Tanthauzo: Mphekesera iliyonse imakhala ndi 
nkhanikhani. 


Pafupi ndi apo wafika. 
Tanthauzo: Osamadalira zinthu zomwe sunapeze. Ndi 
bwino kumathokoza zimene uli nazo. 


Pafupi panawolera njovu. 

Tanthauzo: Njovu itafa anthu ankati ili pafupi koma kuli 
kutali moti mpaka njovuyo inaola anthu asanapiteko. 
Ukamafuna kugwira ntchito, ngakhale yaing’ono, 
umafunika kukonzekera bwino kuti uimalize m' malo 
momangoiderera. 


Pagona tonde padzinunkha. 
Tanthauzo: Munthu aliyense ayenera kuchita khama 
pantchito kuti padzioneka kuti panali munthu. 


Pagule fumbi ndiwe mwini. 

Tanthauzo: Munthu aliyense amalimbikira kuchita 
zinthu zake. Amaonetsetsa kuti zachitika bwino 
kwambiri koposa mmene akanachitira za ena. 


Pagwa fisi paterera. 
Tanthauzo: Pamene munthu wamkulu walakwa ndiye 
kuti panavuta. 


Pakadafunda panajiwitsa galu. 

Tanthauzo: Tsiku lina galu anagona penapake pamene 
pamkamveka bee, moti mpaka analephera kukalowa 
m’nyumba ndipo anagona pomwepo. Fisi atabwera 
anangomutola. Kukakamira kuchita zoipa zomwe 
zimaoneka ngati zosangalatsa kumabweretsa mavuto 
oopsa. Osamakomedwa ndi zinthu. 


Pakadapanda njiri kufera m’dambo, chizimba 
mukanayesanji? 

Tanthauzo: Dzino la njiri ndi mankhwala a khunyu 
komanso chizimba cha mankwala ena. Osamapsera 
mtima munthu amene watithandiza, ndi bwino 
tizimuthokoza. 


Pakamwa ndi pa boma, ukasewera napo 
pakumangitsa. 
Tanthauzo: Tiyenera kusamala ndi zomwe timanena 

chifukwa zikhoza kutiika m’mavuto. 


Pakamwa palibe m'dima/Pakamwa saphonya. 
Tanthauzo: Munthu samaphonya pakamwa ngakhale 
akamadyera mumdima, amakhala anapazolowera 
kwambiri. Munthu sangalephere kuchita zomwe 
anazolowera. 


Pakamwa pamawombola. 
Tanthauzo: Anthu amene amadziwa kuyankhula amatha 
kupulumuka pa mlandu chifukwa chochenjera pakamwa. 


Pakamwa pamodzi sipalawa ndiwo. 

Tanthauzo: Munthu m’modzi sanganene maganizo 
oimira anthu onse. Timafunika kufufuza kwa enanso kuti 
titsimikizire. 

Pakamwa sipayamika, umayamika ndi mtima. 
Tanthauzo: Tiyenera kumayamika anthu akatichitira 
zabwino, osamangolandira ngati mmene pamachitira 
pakamwa tikamadya. 


Pakaphale phwiti sapheka. 
Tanthauzo: Mlandu wa m'bale wako umavuta 
kuweruza. 


Pali chala, pali munda. 

Tanthauzo: Kale anthu ankakonda kulozera anzawo 
kumene kuli munda. Ndiye mawuwa amatanthauza kuti 
pamene anthu akulozerana ndiye kuti pali chinachake. 
Mwachitsanzo, ena akamakuuza mavuto ako, umayenera 
kudziwa kuti n'kutheka kuti palidi vuto. 


Palibe chinsinsi padziko lapansi. 
Tanthauzo: Ngakhale mutabisa chotani, zinthu 
zimaululika. 


Palibe munthu amasula mfuti nkhondo itafika 

m’mudzi mwake. 
Tanthauzo: Munthu uyenera kumakhala wokonzeka 
nthawi zonse kuti udziteteze ku mavuto. 


Palira mbirira, pali khwawa. 

Tanthauzo: Pamene pakumveka madzi pamakhala kuti 
pali mtsinje kapena khwawa. Mphekesera zikamamveka 
ndiye kuti chinachake chachitika. 


Pamalima m'pamimba, khasu la Chidambo. 
Tanthauzo: Kuti munthu agwire ntchito amafunika 
kudya mokwanira. 


Pamene wapsa supitapo kawiri. 
Tanthauzo: Pamene munthu wakumana ndi mavuto 
supitapo kawiri, pokhapokha ngati uli wosaganiza. 


Pamodzimodzi panawoletsa dzungu. 

Tanthauzo: Munthu amafunika kumayesanso zina. 
Osamangochita chimodzimodzi chifukwa pamapeto pake 
sangatukuke. 


Pamsasa saipitsa. 

Tanthauzo: Ukakhala pamalo achilendo umafunika 
kuonetsa khalidwe labwino. Komanso ukachokapo si 
bwino kusiya utasokoneza chifukwa umatha kukumana 
ndi mvula n’kufunanso utabwerera kunsasa komwe kuja. 


Pamudzi pakakhala pa zitsilu, mkamwini 
asamakulirepo mwendo/phazi. 

Tanthauzo: Si bwino kunyoza eni mudzi ngakhale 
akuoneka opusa, chifukwa sudziwa zimene amapangana. 


Pamudzi podziwadziwa, koma akusochera. 
Tanthauzo: Mawuwa amanena za munthu amene 
akulephera kuchita chinthu chimene akuchidziwa, ngati 
yemwe akusochera m’mudzi womwe wakulira. 

Pang’onopang’ono ndi mtolo. 

Tanthauzo: Zinthu zikuluzikulu zimayamba ndi zinthu 
zing'onozing'ono. Mkuluwikowu umatiphunzitsanso kuti 
kuchita zinthu mwachifatse n’kothandiza kusiyana 
n’kuchita zinthu mopupuluma. 


Panga chosankha utakwiya kuti kenako unong’oneze 
bondo. 

Tanthauzo: Ukamachita zinthu kapena kumasankha 
zinthu utakwiya, umapezeka kuti wasankha kapena 
kuchita zinthu zolakwika n’kumadziimba mlandu 
pambuyo pake. 


Pankhondo sasekana. 
Tanthauzo: Chibwana sichimafunika pantchito pa zinthu 
zofunika monga nkhondo. 


Pantchito m’pachikamwini, amakuchotsa ndi usiku. 
Tanthauzo: Ndi bwino kumakonzeratu zimene ungachite 
utachotsedwa ntchito chifukwa sudziwa kuti ndi liti 
pamene udzachoke. Kumasamalira ntchito pogwira 
ntchitoyo molimbika. 


Pantchito n’kudyerana. 

Tanthauzo: Anthu omwe amagwira ntchito limodzi 
amakonda kuchitira limodzi zinthu zina monga kudyera 
limodzi mmemo. Tizigawana zinthu zimene tapeza 
limodzi. 


Papangano saika mwala. 
Tanthauzo: Kumakwaniritsa malonjezo ako m’malo 
moikapo mwala. 


Papita mkazi mnzako, nawenso pitapo. 
Tanthauzo: Nthawi zina ndi bwino kumachita zimene 
ena akuchita monga pamaliro ndi malo ena. 

Papita mnjere mpeni upita pomwepo. 

Tanthauzo: Mnjere ndi chakunja cha zipatso ngati 
mandimu ndi malalanje. Munthu ukamasenda ndi mpeni, 
mpeniwo umangodutsa momwe chikhungucho chathera. 
Munthu amalandira chilango malinga ndi zimene 
wapalamula. Nthawi zambiri munthuyo akakachita apilu, 
zimapezeka kuti mpeni umadutsa momwe woyamba uja 
unadutsa. 


Papsa tonola sudziwa mtima wamoto. 
Tanthauzo: Mwayi wochita chinthu ukapezeka,ndi 
bwino kuugwiritsiratu ntchito. 


Pasamba mfulu, kapolonso amasambira pomwepo. 
Tanthauzo: Munthu ukakhala pantchito, chomwe bwana 
wako wapeza monga phindu nawenso umadyerera nawo. 
Komanso ukakhala ndi anthu opeza bwino n’kumakhala 
nawo bwino umadyerera nawo. 


Pathindi nkhwali, mkango uli pomwepo. 
Tanthauzo: Nkhwali ikati itere powirira nthawi zina 
pamakhalanso pali mkango pomwepo. Pamene pali 
zabwino pamakhalanso mavuto. Ndi bwino kupirira 
mavutowo kuti upeze zabwinozo. 


Pati bi-i pali minga. 

Tanthauzo: Pamene pali ntchire nthawi zambiri 
pamakhalanso minga. Pamene pali ntchito pamakhalanso 
mavuto. 


Patsala paja pagona chinziri. 

Tanthauzo: Kunena nkhani zakale pofuna kukometsa 
zinthu pamlandu. Nthawi zina ngakhale mlandu 
uweruzidwe, anthu amasungiranabe chakukhosi, enanso 
amadandaula kuti mlanduwo sunagamulidwe bwino. 
Amakhala ngati akunena kuti “patsala paja pagona 

chinziri.” 
Patse salira tololo. 
Tanthauzo: Munthu wopemphetsa amafunika 


kungolandira zimene wapatsidwazo. Mphatso simadzaza 
dengu. 


Patsogolo m'pambuyo pomwe. 

Tanthauzo: Nthawi zina amene ali patsogolo amatha 
kukhala pambuyo ngati anthuwo atauzidwa kuti 
atembunuke. Chimodzimodzi ndi mwayi umene ena ali 
nawo, mawa zikhoza kutembenuka n’kupezeka kuti ndi 
wathu. 


Paunjinji samabuulirapo/Paunjinji savulirapo. 
Tanthauzo: Tisamayankhule pagulu zinthu zachinsinsi 
monga nkhani zam'banja ndi zina chifukwa zikhoza 
kungoyalutsa ife tomwe. 


Pavinidwa mfulu, kapolo amavinidwa pomwepo. 
Tanthauzo: Munthu amadyerera akakhala kuti amakhala 
bwino ndi anzake ochita bwino. 


Pawiripawiri sipauzirika. 

Tanthauzo: Munthu sungapemerere utsi ku mauna awiri 
a mbewa pa nthawi imodzi. Munthu m’modzi sangachite 
zinthu ziwiri nthawi imodzi zinthuzo n’kuyenda 
bwinobwino. Tizichita chimodzi pa nthawi imodzi. 


Pawunjikana mtchembere pali bodza. 
Tanthauzo: Azimayi akakhala pagulu nthawi zambiri 
amakonda kukamba mabodza. 


Payerepayere fisi anadya mkazi wake. 

Tanthauzo: Tsiku lina fisi anamva njala kwambiri ndipo 
anadya mkazi wake. Anthu ena akasimidwa amangochita 
zinthu bola apulumuke m’mavuto awo. Anthu oterowo 

amachita zinthu mwa payerepayere ngati zimene fisi 
anachita podya mkazi wake njala itavuta. 


Pendapenda si kugwa koma kuchalira ulendo. 
Tanthauzo: Kulephera sikutanthauza kuti sungakwanitse 
kuchita chinthu. Kuti munthu achite bwino amafunika 
kukumana kaye ndi mavuto. 


Phika mowa kuti umve amene anapha amako. 
Tanthauzo: Pamowa ndi pamene anthu amayankhula 
zakukhosi kwawo ngakhale nkhani zachinsinsi. Munthu 
woledzera ndi mwana ndi amene amanenadi zoona 
akafunsidwa zinthu. Kuti anthu akuuze zoona zenizeni 
umafunika kuwanyengerera monga kuwapatsa 
chinachake ndipo amasanza nkhani yonse. 


Phiri siliyendera munthu/Phiri siliyendera nyani. 
Tanthauzo: Munthu amene akufuna chinachake ayenera 
kupita kumene chinthucho chimapezeka. 
Osamangodikira kuti chikupeza uli pampando khale! 


Phukusi la moyo sakusungira ndi mnzako. 
Tanthauzo: Munthu wamantha amakhala zaka zambiri 
ndi moyo chifukwa manthawo amamuthandiza kuti 
asamachite mphulupulu zomwe zingachititse kuti afe 
msanga. 


Phuliphuli ndi penti, njinga ndi tcheni. 
Tanthauzo: Kumayang'ana mumtima m’malo 
mopusitsika ndi maonekedwe akunja. Maonekedwe 
amapusitsa. 


Phwiti akakhuta salawira mtondo. 

Tanthauzo: Pali anthu ena ukawachitira zabwino 
amangoti zi-i, osayamikira zimene wawachitira. 
Amaoneka akakhala kuti akufuna chinachake basi. Anthu 
akakulandira bwino pamalo umafunika kuwathokoza. 

Phwiti akatha kudya amangouyamba n’kumapita. 


Pofera salambula. 

Tanthauzo: Munthu sungadziwe kumene udzafere. 
Choncho, kukhala bwino ndi ena n'kofunika, ngakhale 
anthu akutali, kuti ukadzafera kumeneko adzakuike 
m’manda. 


Pokoma anatayira galu. 

Tanthauzo: Mawuwa amanena za munthu amene ndi 
wosayenera kumupatsa zabwino. Ukamupatsa nthuli 
yabwino amatayira agalu. 


Pondupondu, njira idzera momwemo. 

Tanthauzo: Zomwe munthu umachitachita zimasanduka 
chizolowezi. Ngati umachita zoipa zimakulowerera, 
chimodzimodzi ukamachita zabwino. 


Popanda nkhuni moto sumayaka. 

Tanthauzo: Nkwiyo uli ngati moto, ukakhazikika 
pamikangano komanso kumaputa anzako moto umayaka. 
Anthu amatha kumenyana chifukwa chosaugwira mtima. 


Pusepuse ulandira mpeni. 
Tanthauzo: Munthu sukhala wochenjera pa chilichonse, 
tsiku lina anthu amakugwira n'kukukhaulitsa. 


Pusi anafa m'njakata. 

Tanthauzo: Tsiku lina pusi ankafuna kugwira zingwe 
ziwiri nthawi imodzi moti anasokonezeka n'kugwera 
pansi moti anathudzuka. Sizimatheka kuchita zinthu 
ziwiri nthawi imodzi. Nthawi zina umafunika kusankha 
chimodzi. 


Sadya galu anam’dula mlomo. 
Tanthauzo: Munthu wina ankanena kuti sadya galu. 
Koma tsiku lina anthu anamupeza akutsuka mkamwa ndi 

galu yemweyo ndipo anamudula mlomo. Tisamaneneretu 
kuti chakuti sindingachite chifukwa tsiku lina 
tingadzachite manyazi anthu atatipeza tikuchita 
zomwezo. 


Sadyeka anadyeka ndi ndi mafupa omwe/Sadyeka 
anamudya ndi nyanga zomwe. 

Tanthauzo: Si bwino kumadzitama ndi zimene tili nazo 
chifukwa tingachite manyazi ena atatiposa. 
Mwachitsanzo, munthu amene amadzitama kuti 
amadziwa ndewu, anzake ena akhoza kumuphwasamula. 


Safunsa anadya phula. 

Tanthauzo: Munthu wina anadya phula m’malo mwa 
uchi chifukwa chosafunsa. Kufunsira nzeru kwa ena si 
kupusa, kumathandiza kuti uchita zinthu moyenera. 


Safunsa anafera m'chipululu. 

Tanthauzo: Ngati munthu sungafunse njira m’chipululu, 
ukhoza kufera momwemo. Ndi bwino kumafunsa ngati 
sitikudziwa chochita, kusiyana n’kungochitabe, kenako 
n'kukumana ndi mavuto. 


Safunsa anamanga nyumba pamchenga. 
Tanthauzo: Munthu amene safuna kumva malangizo a 
ena amachita zinthu zopanda nzeru monga kumanga 
nyumba pamchenga. 


Safunsa anamangira nsima mumtolo. 
Tanthauzo: Kufunsa zinthu si kupusa. 


Safunsa ananka ndi zoipa pabwalo. 

Tanthauzo: Munthu yemwe samafunsa ena amatha 
kuchita kapena kunena zinthu zomwe zikhoza kumuika 
m'mavuto. 


Safunsa anataya mwana. 

Tanthauzo: Munthu wina ali paulendo anasungitsa 
mwana wake kwa anthu ena. Iye sanaganize zowafunsa 
kuti kwawo ndi kuti. Kenako anthuwo ananyamuka 
n’kumapita ndi mwana yemwe uja. Munthuyo anasowa 
kolowera chifukwa sankadziwa kuti angakawapeze kuti. 
Munthu amene safunsa amatha kuwonongetsa zinthu 
zambiri. 


Safunsa anatenga njira ya kumanda/Safunsa anapita 
kumanda. 

Tanthauzo: Kufunsa ena kumathandiza kuti tisalakwitse. 
Mwachitsanzo munthu yemwe sankafuna kufunsira njira, 
anatenga njira yakumanda. 


Safunsa anaviika nsima m’madzi. 

Tanthauzo: Mwana wina anapatsidwa mtolo wa luzi kuti 
akauviike m' madai. Iye sanafunse kuti amuuziranji 
zimenezo, choncho anangoviika n'kumabwerako. Atafika 
anthu anamufunsa kuti, “Wadya nsima ija?” Iye 
anayankha kuti, “Ayi.” Anamuuza kuti chifukwa cha 
kuchuluka kwa anthu pakhomopo, anamuikira nsima mu 
luzimo kuti akadyere kwina. Ndiye chifuka choti 
sanafunse anakaiviika m’madzi. Kufunsa zinthu si 
kupusa. 


Saopa malunje adafa ndi minga ya kankhande. 
Tanthauzo: Tanthauzo: Munthu wosamva amakumana 
ndi mavuto aakulu. 


Saweruzika anamanga nyumba pamwala. 
Tanthauzo: Munthu amene amadziyesa wodziwa zonse 
amalephera kufunsa ena mapeto ake, amalakwitsa anthu 
n’kumuseka. Ndi bwino kumafunsa ena. 


Sayenda anabala mwana nayenda. 
Tanthauzo: Tisamanyoze anthu amene amaoneka 

monyozeka chifukwa tsiku lina amadzachita zinthu 
zomwe sitimayembekezera. 


Sekeserani, kumtondo kwanka ana, sakhwi watsala 
yense. 

Tanthauzo: Kusekesera ndi kusefa ufa. Munthu amanena 
mkuluwikowu akamauza mkazi wake kuti sanakhute, 
ndiye aphikenso chakudya china. 


Sikadza kokha kaopa kulaula. 
Tanthauzo: Kuti munthu atukuke kapena apeze chimene 
akufuna amafunika kugwira ntchito mwakhama. 


Sikuli komire kwa apongozi. 

Tanthauzo: Pachikamwini sipamafunika ulesi. 
Umafunika kugwira ntchito mwakhama m' malo modalira 
apongozi, chifukwa akatopa nawe akhoza 
kukuthamangitsa. 


Simbwesimbwe ananya chiwindi. 
Tanthauzo: Munthu wochita zinthu kuti ena amutame 
amadzakhaula tsiku lina. 


Sindinazione anachezera kuziona. 

Tanthauzo: Pali zinthu zina zomwe zingakhale bwino 
kuti usakumane nazo kapena usayambe kuzichita 
chifukwa ukangoziyamba sizikuchoka. 


Suku laliwisi silichedwa kukonyoka ndi mphepo. 
Tanthauzo: Ana akakumana ndi mavuto samalimba. 
Zimene akumana nazo zikhoza kusokoneza tsogolo lawo 
lonse. 


Sunga khosi, mkanda woyera udzavala/Sunga khosi, 
mkanda uwoneka. 

Tanthauzo: Munthu amafunika kupirira komanso 
kudziletsa kuti adzapeze zabwino m'tsogolo. 

Suntche anati, “Pita pansi ukamve.” 
Tanthauzo: Osamamvera zilizonse zimene anthu 
akunena. Kumatsimikizira kaye ngati zilidi zoona. 


Suzisuzi, alimba ndi mbalame zake. 

Tanthauzo: Munthu ukatchera msampha umasuzumira 
kuti uone ngati wagwira kanthu. Ndi bwino 
kumayang'ana kawirikawiri chinthu chomwe 
tikuyembekezera. 


Suzumire anaphetsa mkhalakale. 

Tanthauzo: Mbalame ina yomwe inkhakhala kuphanga 
sinkasuzumira panja kuopa kuphedwa. Tsiku lina inzake 
inabwera kudzakhala nayo ndipo mbalameyi inalangiza 
inzakeyo kuti isamasuzumire panja ikamva phokoso. 
Koma mbalameyi sinamvere moti inasuzumira ndipo 
anthu ataiona anaipha pamodzi ndi inzake ija. Munthu 
wina akalakwa n'kumafufuzidwa amapezeka kuti 
agwidwa ndi ena amene anabisala n’kulangidwira 
limodzi. Kuchenjeretsa kapena kusaugwira mtima 
kumabweretsa mavuto ngakhale kwa anthu ena aphe-e. 


Taleka m’talawa anatha mphika. 

Tanthauzo: Munthu ukaganiza zoyeserera kuchita 
chinthu umatha kulephera kudziletsa mpaka kukhala 
chizolowezi. Mwachitsanzo, ukayamba kuchita zoipa 
umazolowera n’kuyamba kuvutika kuti usiye. 


Taleka ndiyese anakwatira mkazi wa mfumu. 
Tanthauzo: Tisamataye mtima msanga ngati tikufuna 
zinazake chifukwa nthawi zina zosatheka zimatha 
kutheka. 


Tambala akavumbwa akunga nsoti/Tambala 
akavumbwa sayenda malonda. 
Tanthauzo: Tambala akanyowa nthenga zake 

zimamatirira kuthupi lake moti amangooneka ngati 
kankhuku kakang’ono. Chimodzimodzi munthu wamkulu 
akachita zopusa anthu amasiya kumulemekeza. 


Tambala amakula kwawo, kwa eni 
n’chipsolopsolo/Tambala salira kwa eni, amalira 
kwawo. 

Tanthauzo: Ngakhale kwanu utakhala wolemekezeka, 
ukakhala kuchilendo umafatsa. 


Tambala analipira fundudwa. 
Tanthauzo: Munthu ukamayenda ndi wina wokonda 
zoipa tsiku lina umadzalipira chifukwa cha zolakwa zake. 


Tambala n’tabwali, amamasula tambwali mnzake. 
Tanthauzo: Ukafuna kugwira mbala umafunika kutuma 
mbala inzake. 


Tangovutika, opanirira mphika ali chete. 
Tanthauzo: Nthawi zambiri anthu amene amagwira 
ntchito yolemetsa komanso yokhetsa thukuta sapeza 
ndalama zambiri, koma mabwana awo omwe 
amangokhala muofesi. 


Tapita m’njira anasiya tonse m’khola. 

Tanthauzo: Tikamadutsa pamudzi wa abale kapena 
anthu owadziwa tiyenera kumakawaona kuti ali bwanji, 
chifukwa tikhoza kuwadutsa iwo ali m’mavuto kapena 
asakupeza bwino. 


Tentha tizime anapsetsa anzake. 

Tanthauzo: Mawuwa amanena za munthu amene 
ankauza anzake kuti ayatse moto ndipo auzimitsa 
pamapeto pake n’kupezeka kuti waotcha anzakewo. 
Anthu ena amaputira anzawo mavuto chifukwa cha 
khalidwe lawo loipa. Mwachitsanzo, bambo wokonda 
mowa amachititsa kuti ana ake avutike. 

Thendo limakoma, nyama kulowa m’mano. 
Tanthauzo: Masamba otendera amakoma. Komabe 
nyama ndi yokoma kwambiri koma kulowa m’mano. 
Ukafuna zokoma umafunika kudziwa kuti zili ndi 
zowawa zake. 


Thumba la tambe amamasula ndi tambe yemweyo. 
Tanthauzo: Munthu akakhala kamberembere amene 
amadziwa khalidwe lake ndi kamberemberenso. 
Tambwali akamanga thumba, amene angamasule ndi 
tambwali mnzake. 


Tikapha mwiri m’mphako, koma kuloza mwendo 
momwemo kuti tiphe wina. 

Tanthauzo: Tikapeza mwayi, tisasiyire pomwepo, 
tipitirizebe mpaka titapeza wina. 


Timba anathyola mwendo dansi yothaitha. 
Tanthauzo: Munthu akamachita zinthu mopitirira 
muyezo amakumana ndi mavuto. Ndi bwino kumasamala 
ndi zinthu zikakhala kumapeto, umatha kukumana ndi 
mavuto. 


Timba sachepa ndi mazira ake. 
Tanthauzo: Tisamanyoze munthu chifukwa cha zimene 
ali nazo. Munthu sachepa ndi zinthu zake. 


Tinauluka tinapangana, mavu ananing’a onse. 
Tanthauzo: Anthu amafunika kupangana kuti zinthu 
ziyende monga pamilandu ndi zina. 


Tinthu m’nkhuni analekera mwana wa mkazi 
mnzake ku njoka. 

Tanthauzo: Tikamva zoti penapake pali zovuta tiyenera 
kupitapo tokha m” malo mouza wina kuti apite, chifukwa 
tingamuphetse. Zili ngati kutumiza mwana kuti akaone 
chomwe chili pamtolo n'"kukamulumi:itsa njoka. 

Tizisinja kamba, kuyenda kwa ulendo sikudziwika. 
Tanthauzo: Kamba ndi chakudya chapaulendo. Ndi 
bwino kumakonzekera zapatsogolo kuti tisapeze mavuto 
monga kukonzeratu chakudya chapaulendo chifukwa 
sitikudziwa zimene zingatichitikire. 


Tokoma sitichedwa kutha, ndaonera dowe. 
Tanthauzo: Zinthu zabwino sizichedwa kutha. 
Tisamaike mtima wathu pa zinthu zosakhalitsa. 


Tokoma sitikuti “leke.” 

Tanthauzo: Zabwino sizingauze munthu kuti asiye, 
umafunika wekha kudziwa kuti pamene ndafikapa 
ndakwana. 


Tokoma sitioneka tsiku limodzi. 
Tanthauzo: Tizifatsa ndi kumaupeza mtima chifukwa 
zabwino zimabwera pang’onopang’ono. 


Tokoma tidadza n’takalamba. 
Tanthauzo: Zokoma zimabwera munthu utatha kale 
kapena nthawi imene sumayembekezera. 


Tonde akadula, sabwerera. 

Tanthauzo: Tonde akadula cholinga chake chimakhala 
kupita komwe kuli misoti. Akawapeza amangoumirira 
komweko. Chimene mtima wako watsimikiza osaleka 
mpaka chitatheka. 


Tsabola wakale sawawa. 
Tanthauzo: Zinthu kapena malangizo a anthu akale ndi 
osathandiza. 


Tsachipenembe anawotcha nkhokwe. 

Tanthauzo: Munthu amene amadziwa bwino mmene 
zinthu zimakhalira komanso kuyendera ndi amene nthawi 
zina amabweretsa chipwirikiti. 

Tsamba likagwa manyazi agwira mtengo. 
Tanthauzo: Mwana akalakwa manyazi amagwira 
makolo ake. Makolo akhoza kupeza mavuto chifukwa 
cha ana awo. 


Tsatanetsatane ndi njira. 

Tanthauzo: Munthu poyankhula sangathe kunena 
ndendende zonse zimene waona kapena zimene wina 
wanena. 


Tsekera lili pachipadzo. 

Tanthauzo: Udzu wabwino umasadzulidwa ndi nsungwi. 
Chimodzimodzinso mwana, kuti akule bwino timayenera 
kuyambiratu kusadza makhalidwe ake oipa adakali 
wamng’ono. 


Tsiku limodzi siliwoza mbewa/Tsiku limodzi silivunda 
nyama. 

Tanthauzo: Nthawi zina ndi bwino kudikira pochita 
zinthu chifukwa tikachita mofulumira nthawi zina 
zinthuzo sizichitika bwino. Zinthu zina sizingatheke tsiku 
limodzi, pamafunika nthawi. 


Tsiku lofera nyani mitengo yonse imaterera. 
Tanthauzo: Nthawi zina zinthu zikati zikugwere 
zimakuthambitsa. Nyani amadalira mitengo kuti agalu 
akamabwera angokwerapo. Koma tsiku loti nyani afe, 
mitengo yonse imaterera. Tizikonzekera zinthu zomwe 
zikhoza kutigwera. 


Tsindwi limalimba ndi mnzati. 
Tanthauzo: Munthu akakhala pamavuto amamuthandiza 
ndi mnzake. 


Tsoka la mnzako likupatse nzeru. 
Tanthauzo: Wina akalakwitsa chinachake, ndi bwino 
kumaphunzirapo kanthu kuti tisabwerezenso zomwezo. 

Moyo ndi waufupi kwambiri kuti munthu aphunzire pa 
zolakwa zake zokha. 


Tsoka la mnzako n’lakonso. 

Tanthauzo: Nthawi zina tsoka la ena limakhudzanso 
anthu ena, monga oyandikana nawo nyumba. 
Tizithandiza ena akakhala m’mavuto. 


Tsoka la msinde, chimanga chilinda moto. 
Tanthauzo: Misinde imacha mwamsanga moti anthu 
amayamba kuidya chimanga chisanakhwime. Mawuwa 
amatanthauza kukhala ndi tsoka lalikulu. 


Tsoka la nkhuku lopita kumanda nthenga zokha. 
Tanthauzo: Limeneli ndi tsoka lalikulu kwambiri lomwe 
munthu angakumane nalo. Nkhuku ikafa maliro ake 
saikidwa m' manda. Kumanda kumangopita nthenga 
zokha basi. 


Tsoka likalimba amakuluma ndi galu wako 
yemwe/Tsoka likalimba umakuwotcha ndi mkute. 
Tanthauzo: Zinthu zikati zivute, nthawi zina anthu 
amene umawadalira ndi amene amakutaya. 


Tsoka lilibe fungo. 
Tanthauzo: Tsoka limabwera mwadzidzidzi. 


Tsoka limayambira kumwendo. 

Tanthauzo: Tsoka limayamba pang'onopang'ono. Anthu 
ena a ku Africa kuno amakhulupirira kuti munthu 
akamayenda ndiyeno n’kupuntha, ndiye kuti kumene 
akupitako akapezako matenda kapena maliro. Mawuwa 
amagwiritsidwa ntchito ponena kuti uli ndi tsoka lalikulu. 
Tsoka limayambira pa kanthu kakang’ono komwe anthu 
sangakaganizire kuti kangayambitse vuto lalikulu. 


Tsoka n’kusuzumira m’chizombwe. 

Tanthauzo: Munthu wachidwi kwambiri amatha 
kukumana ndi mavuto. Mwachitsanzo, posuzumira 
pachulu amatha kulavuliridwa ndi njoka. 


Tsoka sasimba, koma mwayi. 

Tanthauzo: Ukapulumuka pa tsoka sibwino kubwereza 
zomwe aidakupezetsa tsokalo popeza utha kutaya moyo 
kapena sungapulumukenso. 


Tsokonombwe anatha mtunda n’kudumpha. 
Tanthauzo: Nthawi zina ndi bwino kuchita zinthu 
mosathamanga komanso ndi bwino kulimbikira kuti 
zomwe ukufuna zitheke. Zinthu zikuluzikulu zimatheka 
pozichita pang’onopang’ono komanso ngati titapirira. 


Tulo n’timodzi, usiyana ndi mkonono. 
Tanthauzo: Tonse ndi anthu koma timasiyana khalidwe. 


Tulo ndi imfa, susankha pogonera. 
Tanthauzo: Zinthu zina zimafika mosayembekezera 
monga imfa. 


Tulo ndi nkhondo, tinagonetsa anamalira. 
Tanthauzo: Ena amaganiza kuti, kuti asonyeze kuti 
amakonda kwambiri m'bale wawo amene wamwalira, 
afunika kulira usiku onse. Koma tulo tilibe masewera, 
timatha kugonetsa munthu wotereyu. 


Ubwenzi wa galu uli kumchira. 

Tanthauzo: Ubwenzi weniweni uyenera kumakhala ndi 
ntchito zake, osati kumangonena pakamwa pokha kuti 
awa ndi anzanga, zikawavuta n’kuwathawa. 


Ubwenzi wa nkhwazi woyanjana polira. 
Tanthauzo: Polira pokha ndi pamene nkhwazi 
zimagwirizana. Koma ikagwira nsomba imadya yokha. 
Mawu amenewa amanena za munthu amene amakhala 

mnzako akavutika, koma zikamamuyendera saoneka. 
Ubwenzi weniweni umaoneka zinthu zikavuta. 


Ubwino wa dzuwa umaoneka likapita. 

Tanthauzo: Munthu wabwino amadziwika akapita. 
Mwachitsanzo, ena amazindikira kuti mkazi kapena 
mwamuna wawo anali wabwino banja likatha. Nthawi 
zambiri amazindikira zimenezi akakwatirana ndi 
chilombo. 


Uchembere n’kudyerana. 

Tanthauzo: Zinthu zimakhala bwino anthu 
akamathandizana osati m’modzi yekha kumathandiza 
mnzake. 


Udam’dyeranji pholokoto anzako akudya 
kawerawera? 

Tanthauzo: Tizigwira ntchito molimbika kuti tipeze 
zosowa zathu. Polima timawerama osati kuimirira. 


Udaotha chichiri cha ukonde. 

Tanthauzo: Chichiri chimathandiza kuti ukonde ukhale 
wokungika. Mawuwa amagwiritsidwa ntchito 
potanthauza munthu yemwe wapalamula kapena 
kulakwira anthu omuthandiza. 


Ufiti ndi mawu. 
Tanthauzo: Tisamayankhule zonyoza kapena kutukwana 
chifukwa china chikachitika anthu amaloza ife. 


Ufulu umabweza ufulu. 
Tanthauzo: Ukachitira anzako zabwino nawonso 
amakuchitira zabwino. 


Ufulu wa ng’ombe wogwedeza mchira. 
Tanthauzo: Munthu aliyense amakhala ndi ufulu 
wochita zimene akufuna. 

Ufumu wanji wa kadzidzi wokhala pachitsa? 
Tanthauzo: Mfumu isamangokhala pampando wake, 
koma izichita zinthu zomwe zingathandize anthu ake. 


Uhule ndi mtima. 
Tanthauzo: Munthu sakhala hule chifukwa cha mmene 
akuonekera koma mtima wake. 


Ukachedwa umagula khutu. 

Tanthauzo: Mkuluwikowu umachenjeza munthu amene 
amachita zinthu mochedwa kapena mwachidodo. 
M’malo mogula nyama yabwino amakapena kuti latsala 
ndi khutu. 


Ukachoka usamachitire dziko chipongwe, 
umakumbukira pokabwera. 

Tanthauzo: Pochoka pamalo umayenera kuchoka 
mwaulemu kuti mawa adzakulandirenso. 


Ukafuna kupha galu umapezeratu mtengo. 
Tanthauzo: Ndi bwino kupezeratu zinthu zonse zofunika 
usanayambe kugwira ntchito. 


Ukaipa dziwa nyimbo/Ukaipa nkhope, dziwa kuvina. 
Tanthauzo: Palibe munthu amene amadziwa zonse 
kapena amene ali ndi zonse zofunikira. Zikakuvuta zina 
umafunika kusakasaka zimene umachita bwino 
n’kumachita zimenezo. 


Ukakalamba usamabise lumo/Ukakhala wopanda 
tsitsi, usamabise lumo. 

Tanthauzo: Tisamapondereze anzathu koma tiwapatse 
mwayi wokhala ndi zomwe akufuna. 


Ukakhala mwana, mphanje umayambira pamchenga. 
Tanthauzo: Ukafuna kuphunzira kuchita zinazake, 
umafunika kuyamba ndi chophweka. 

Ukakhala pabwino, poipa pamakuitana. 
Tanthauzo: Mwayi suchedwa kutha. Nthawi zina 
ukakhala pabwino pamakhala ziyeso zambiri 
zingakukope kuti uchokepo pabwinopo. 


Ukakhala wopanda chala usamadane n'kuloza. 
Tanthauzo: Ngati sungathe kugwiritsa ntchito chinthu 
usamadane ndi amene angathe. 


Ukakhala wopanda galu, umalimba ndi mpiringidzo. 
Tanthauzo: Munthu amene alibe galu pakhomo 
amafunika kukhoma chitseko chake. Kale ankagwiritsa 
ntchito mtengo kapena kuti mpiringidzo poteteza kuti 
chitseko chawo chisatseguke chisawawa. Tizidalira 
zimene tili nazo. Ngati tilibe galu, mtengo kapena mwala 
zingathandize kupirikitsa akuba. 


Ukakhala wopanda kanthu, dziko umalidyera ku 
uchi. 

Tanthauzo: Ngakhale munthu wosowa, pa masiku a 
phwando nayenso amadyako zabwino. 


Ukakhala wopanda mano, usamaswe phale. 
Tanthauzo: Ifeyo zikatikanika, tisamatsekereze mwayi 
wa anzathu. 


Ukakhala wopanda mng’oma umadya mavu. 
Tanthauzo: Munthu amapeza zinthu zogwirizana ndi 
zomwe ali nazo. Munthu wopanda mng’oma sangadye 
uchi. 


Ukakhuta umawotcha nkhokwe. 

Tanthauzo: Tisamapondereze ena powachotsera mwayi 
wopeza zosowa zawo. Ukakhala pabwino usamataye 
zinthu chifukwa njala ikhoza kukupwetekanso. 


Ukakhuta usamatsinkhire anzako ndiwo. 

Tanthauzo: Si bwino kupondereza ena ife tikakhala 
pabwino. 


Ukakhuta usamatukwane yemwe wakupatsa 
chakudya. 

Tanthauzo: Munthu akakhuta amaganiza kuti njala 
singamupwetekenso. Choncho amayamba kunyoza 
komanso kuchitira mwano amene amamuthandiza. 
Tisamachite khalidwe limeneli. 


Ukakoka dzungu, umakoka ndi ana ake 
omwe/Ukakoka khoka, umakokanso zonse zomwe 
zilimo. 

Tanthauzo: Munthu ukakwatira kapena kukwatiwa, 
osasakonda munthu yekhayo komanso abale ake. 


Ukakongola kwatiwa, kunyansa kumachita kubwera. 
Tanthauzo: Mwayi ukapezeka tiziugwiritsa ntchito. 


Ukakongola leka thyonyo. 

Tanthauzo: Ukakhala wokongola usamanyoze anzako 
chifukwa za mawa sizidziwika, mwina ukhoza 
kudzakhala ndi chilema m’tsogolo. 


Ukakwera m’mwamba usamatukwane pansi. 
Tanthauzo: Ukakhala pabwino usamanyoze anzako 
chifukwa zikadzakuvuta udzasowa wokuthandiza. 
Mwachitsanzo, ukamatukwana anthu omwe ali pansi 
ukakwera mumtengo, ukatsakamuka umasowa wokutola. 


Ukakwera pamsana pa njovu, usamati kulibe mame. 
Tanthauzo: Osamachita matama ukakhala pabwino 
chifukwa za mawa sizidziwika. Ukakhala pabwino 
usamanyoze anzako. 


Ukalemera cheuka, ona chakulemeretsa. 
Tanthauzo: Tisamaiwale anthu amene atithandiza kuti 

tifike pano. 


Ukalemera tsekako, ‘kulinji’ akudza m’njira. 
Tanthauzo: Ukalemera usamadzitame chifukwa akuba 
akhoza kukubera iwe n'kufota. Chakudza sichiimba 
ng'oma. 


Ukalemera umayankhulira m’chigulu. 

Tanthauzo: Tikalemera tisamaonetse zonse zomwe tili 
nazo chifukwa ena akhoza kutibera. Chigulu ndi chikho 
chomwera mowa. Kuyankhulira m’chigulu kukusonyeza 
kuti suima pachulu n’kumayankhula za kulemera kwako. 


Ukalemera usamavinire poyera, koma m’nyumba. 
Tanthauzo: Tikalemera tisamaonetse zonse zomwe tili 
nazo, chifukwa ena akhoza kutibera. 


Ukalira mzinda usamapse mtima. 

Tanthauzo: Ngati mfumu ikufuna kukhala ndi mudzi 
waukulu, iyenera kupewa kupsa mtima. Mtsogoleri 
amafunika kukhala woleza mtima. 


Ukalodzedwa sununkha. 
Tanthauzo: Palibe amene amadziwa zimene zingachitike 
m'tsogolo. 


Ukamachoka umachoka bwino, suchoka utakhadzula 
mnzako mlomo. 

Tanthauzo: Mlendo amayenera kuchoka bwino pamalo, 
apo ayi anthu sangadzamulandirenso. Anthu sangalandire 
munthu amene wachoka pakhomo atakhadzula mlomo 
wa mnzake. 


Ukamafuna dzino lalitali, uzikhala ndi mlomo 
wovindikirira dzinolo. 

Tanthauzo: Ukamawaputa mavuto kumadziwa kuti 
uthana nawo bwanji. Osamayamba kuchita chinthu ulibe 

mapulani. 


Ukanama sikuchedwa kucha. 

Tanthauzo: Ukanena zabodza suchedwa kugwidwa. 
Mwachitsanzo, ngati utanamiza wangongole kuti abwere 
mawa, sikumachidwa kucha. 


Ukaona chalero, usataye chakale. 
Tanthauzo: Ndi bwino kumasunga zinthu zakale, 
osazitaya chifukwa choti tapeza zina. 


Ukaona mtanda kukula ndiye umati, “ndim’lere 
mwana wanuyu!” 

Tanthauzo: Anthu ena amakonda kapena kuchitira 
zabwino anzawo akaona kuti apindulapo kenakake. 
Mwachitsanzo, kuuza munthu kuti amulelera mwana 
chonsecho akufuna amunyengerere nsima yake. 


Ukapeza anzako akukazinga maso, nawenso kazinga 
ako. 

Tanthauzo: Munthu uzichita nawo zomwe eni mudzi 
akuchita kapena wawapeza akuchita. 


Ukapeza nyamu zikuuluka, ima pambali uzitola 
imodziimodzi, upeza zadzaza nsengwa. Koma 
ukaikapo dzanja, udzatola imodzi yokha. 
Tanthauzo: Munthu ayenera kumachita zinthu mofatsa 
kuti apeza zabwino. Dyera komanso changu nthawi zina 
sizithandiza. 


Ukapha mwiri umabweza mphanda. 

Tanthauzo: Munthu akalemera amakhala wokongola 
ngati mwiri. Ndiye zikatero si bwino kuyamba kunyada 
n’kumanyoza ena. 


Ukapha tonde wonona, usamathe mawu. 
Tanthauzo: Tisamanyade kapena kudzitama tikakhala 

ndi chinthu chinachake. 


Ukapindula wotcha, akazi ndi alendo. 

Tanthauzo: Munthu asamaiwale kapena kunyoza abale 
ake chifukwa cha mkazi, banja limatha koma chibale 
sichitha. 


Ukapita kuthengo usamakhudzane ndi mtuvituvi, 
ungawonjezere kununkha. 

Tanthauzo: Osamaloza ena chala chifukwa cha zolakwa 
zako. Anthu ena akalakwa amayamba kuloza ena zala 
kuti ndiye alakwitsa kapena achititsa kuti alakwe. 


Ukaponya chakudya pamadzi, udzachipeza. 
Tanthauzo: Ndi bwino kukhala woolowa manja 
chifukwa tsiku lina anthu omwe ukuwathandizawo 
angadzakugwire dzanja. 


Ukasauka usadzimangilire. 

Tanthauzo: Munthu ukasauka usamadzichitire zoipa, 
monga kudzikhweza kapena kumwa tameki, chifukwa 
palibe chomwe ungapindulepo. 


Ukasauka usamagwire nyanga. 
Tanthauzo: Ngati ndife osauka tizivomereza m’malo 
moyamba kudalira nyanga, kuba kapena kupha anthu. 


Ukasauka usamaloze anzako chala. 
Tanthauzo: Ukasauka usamanamizire anzako kuti ndiye 
akupangitsa. 


Ukatambatamba uziyang’ana kum’mawa, kunja 
kungakuchere. 

Tanthauzo: Tikamachita zoipa monga kuba, 
chiwerewere tizizindikira kuti akadzangotigwira 
tidzakumana ndi mavuto. 


Ukatchula mkango, kwera m’mwamba. 

Tanthauzo: Ukamanena za munthu wina ndiye kuti ali 
pafupi. Mawuwa amanenedwa ndi ena ngati njira 
yokupulumutsira kuti munthuyo asakumve ukumunena. 
Anthu akamanena za munthu wina, nthawi zambiri 
amakhala ali pafupi. 


Ukatukwana ng'ona, kumadzi usapiteko. 
Tanthauzo: Ngati tapalamula timasowa mtendere 
mumtima podziwa kuti chilango chikutidikira. 


Ukayenda m’fumbi usadane n’kutuwa. 

Tanthauzo: Sitingathe kulekanitsa zinthu zoyendera 
limodzi monga fumbi ndi kutuwa. Kumavomereza zinthu 
zina zikachitika. 


Ukayenda m’tchire (m’thengo) wayendera zonse. 
Tanthauzo: Nthawi zina ukamayendera zina umathanso 
kuchita mwayi wochitanso zina. Pamene munthu akupita 
kwinakwake kukatenga chinthu, kumeneko amatha 
kukapezanso china chomwe sanachiganizire ndipo 
ayeneranso kuchitenga. 


Ukayenda ndi mwana wayenda wekha. 
Tanthauzo: Osamadalira kwambiri ana ukamachita 
zinthu. 


Ukayenda panjira usamagulule mano, udzasowa 
chodyera nyama. 

Tanthauzo: Tisanayambe kuchita chinthu tiziona kaye 
kuti tili ndi zonse zofunikira. 


Ukayenda siya phazi, ukasiya mlomo udzakutsata. 
Tanthauzo: Tikayenda tizisiya mbiri yabwino osati 
kuchoka titasokoneza. Tisamanene mabodza. 


Ukayendera nzengo usamati asakhwi afumbula. 
Tanthauzo: Ukapita kukadula mitengo usaiwalenso 

chomwe wapitira n’kuyamba kuyang'ana asakhwi. Anthu 
amanena mkuluwikowu ngati munthu amene watumidwa 
anayamba kuchita zina zosiyana ndi zimene anamuuza. 
Ukapita kwinakwake, usamayambe kuchita zinthu 
zomwe sizinali cholinga chako. 


Ukaziputa, limba. 

Tanthauzo: Ukamapalamula kapena kuyamba mavuto 
monga banja umayenera kukhala utakonzeka kukumana 
ndi mavuto. 


Uko kulire n’kumtsukwa. 

Tanthauzo: Mawuwa akutanthauza kuti kumene 
kukulira ndi kosongoka kwa khasu. Pamene pali nkhani 
yeniyeni ndi pamene pamazunguza kwambiri. 


Ukonde umayambira ku wakale. 
Tanthauzo: Poluka ukonde umangera ku wakale. Zinthu 
zatsopano zimayambira ku zakale. 


Uku kwawinda, tikudya mawa mande. 

Tanthauzo: Mawuwa amatanthauza kuti pali mapokoso 
kapena chisokonezo ndiye anthu adya bwinobwino mawa 
zimenezi zikatha. 


Ukufunsa za phula, njuchi ndi izi ukuziona. 
Tanthauzo: Mawuwa amanena za munthu amene 
akufunsa zinthu zoti akuzidziwa kale. 


Ukukonda bwemba osakonda chulu! 

Tanthauzo: Usakonde bwemba koma chulu pamene 
pamera bwembayo. Mawuwa amanena za mwamuna 
yemwe amakonda mkazi wake yekha koma osati 
apongozi ake. 


Ukulu si msinkhu ayi. 
Tanthauzo: Kutalika kapena kubadwa kale si nzeru 

koma kuchita kapena kuyankhula zakupsa. 


Ulemu n’kubadwa nawo. 
Tanthauzo: Tiyambiretu kuphunzitsa ana athu 
makhalidwe abwino ali aang'ono. 


Ulemu n’kuthirana. 
Tanthauzo: Ukachitira wina ulemu nayenso amakupatsa 
ulemu. 


Ulemu ndi mpira, umabwerera. 

Tanthauzo: Mawuwa amayerekezera ulemu ndi mpira 
womwe ukaulandira umafunika kupatsira wina. 
Tizichitira ena ulemu, tikapanda kuwapatsa ulemu 
nawonso satipatsira mpira. 


Ulemu wa buluzi m’nyumba ya mfumu. 

Tanthauzo: Anthu ena amalandira ulemu chifukwa cha 
makolo komanso anthu amene akukhala nawo, pomwe 
iwowo ndi onyozeka. 


Ulendo n'kaphatikira, ukalinda wako wachedwa. 
Tanthauzo: Mawuwa amatanthauza kuti ukamapita 
kwinakwake umayenera kupita ndi anzako. 


Ulendo n’kudyera. 

Tanthauzo: Kuti munthu uyende ulendo makamaka 
ngati ndi wapansi, umafunika kudyera. Kudya 
kumatipatsa mphamvu zoti tigwire ntchito. 


Ulendo ndi uwu wachoka. 
Tanthauzo: Kuchita chinthu kumafuna kuchiyamba osati 
kumangoyankhula. 


Ulendo wa awa wakutha nkhokwe/kamba. 
Tanthauzo: Kamba ndi chakudya cha paulendo. 
Kuchedwetsa zinthu kumawonongetsa zambiri. 
Mkuluwikowu umatanthauza kuti ulesi ndi mphwayi 

zimayambitsa umphawi. 


Ulenje umasimba wako. 
Tanthauzo: Munthu uzikamba nkhani zako osati za ena. 


Ulesi ndi matenda/minyama. 
Tanthauzo: Ukalekerera ulesi chimakhala chizolowezi. 


Ulesi ulibe mtolo. 
Tanthauzo: Ulesi umabweretsa njala komanso mavuto 
ena. Munthu waulesi sangakhale ndi kanthu kolozeka. 


Ulumbwana ulibe mainja awiri. 

Tanthauzo: Mawuwa amatanthauza kuti munthu 
sangakhale mwana n'kupezeka kuti wakhalapo mudzi 
wina n'kusamuka, kenako n’kubwereranso kubwinja 
loyamba lija. Mkuluwikowu umatanthauza kuti munthu 
akamakula amafunika kusiya chibwana. 


Umachokera pamodzi ndi mawu. 
Tanthauzo: Munthu akanena kanthu umayenera kuchita 
zomwezo osati zina. 


Umadikira kuti mafulufute atuluke. 

Tanthauzo: Si bwino kumachita phuma pochita zinthu 
chifukwa zimenezo zingachititse kuti titaye mwayi 
kapena titsekezereze zabwino. 


Umakongola ukusangalala, koma umabweza ukulira. 
Tanthauzo: Ngongole imakoma ukamabwereka. 
Tizisamala ndi nkhani yobwereka ndalama. 


Umakumbukira mwana akapsa. 
Tanthauzo: Kawirikawiri sitichenjeza anzathu mpaka 
atalowa m’mavuto. 


Umalawa zogagada ndi nkhwangwa, zocheka ndi 
mpeni suzilawa. 
Tanthauzo: Tisamalakelake kukhala ndi zinthu 

zapamwamba kwambiri n'kumanyoza zing’onozing’ono. 


Umanena chatsitsa dzaye kuti njovu ithyoke 
mnyanga. 

Tanthauzo: Tizinena chayambitsa nkhani yeniyeni. 
Anthu ena ankadabwa kuti n’chiyani chathyola mnyanga 
wa Njovu. Atafufuza bwinobwino anapeza kuti 
mumtengo wa maye munali nyani. Nyaniyo ndi amene 
anagwetsa dzaye kuti Njovu ithyoke mnyanga. 


Umanjata thumba tokoma tikuuluka. 

Tanthauzo: Ena amabisa zoipa, koma akamamanga 
thumba lawo la zoipazo zina zimauluka n'kudziwika kwa 
aliyense. 


Umayambiza madzi akadali m’mapazi/Umayambiza 
madzi asanafike m’maondo. 

Tanthauzo: Vuto likamayamba kumene limakhala 
losavuta kuthana nalo monga matenda, njala ndi zina. 


Umazika mzimbi woyera kumene wachoka ndi 
kumene upita. 

Tanthauzo: Kulikonse kumene wachoka ndi kumene 
ukupita ndi bwino kusiya mbiri yabwino kuti anthu 
adzakulandirenso mawa. Mzimbi yoyera ndi nthenga 
yoyera, yomwe ikuimira mbiri yabwino. 


Umphawi n’kulumpha chiunda. 

Tanthauzo: Munthu ukachoka kwanu umasowa zambiri 
zimene unkazipeza kwanu. Anthu amavutika akakhala 
koyenda. 


Unakula bwanji wopanda tsinde? 
Tanthauzo: Tisamaiwale abale komanso anthu ena 
omwe atithandiza kuti tifike pamene tili lero. 


Unjiunji ajiwitsa. 

Tanthauzo: Kukondetsa zinthu kumabweretsa mavuto 
makamaka zinthuzo zikakhala zoipa. 


Unyinji ukoma, uipira kutha mchere. 

Tanthauzo: Kuchulukana n'kwabwino, kumangoipira 
kuti zinthu sizichedwa kutha. Koma pakakhala ntchito 
imayenda ndithu. 


Usakhulupirire mazira a koka. 

Tanthauzo: Mbalame ya koka imafuna malo omwe 
khwangwala waikira kale mazira ake n'kumuthamangitsa 
kuti aikirepo ake. Choncho, munthu sangadziwe dzira 
lomwe litulutse ana a koka kapena a khwangwala. 
Mkuluwikowu umatanthauza kuti zam’tsongolo 
sizidziwika. 

Usakonde vembe, koma ukonde chulu. 

Tanthauzo: Ukakwatira umakhala wakwatira mudzi 
wonse. Usamangokonda mkazi wako yekhayo komanso 
makolo ake. 


Usalimbitse goli pomanga bulu wako. 

Tanthauzo: Pofufuza zinazake timafunika anthu 
kuwatenga pang’onopang’ono kuti asachite mantha koma 
akhale omasuka. 


Usamadikire kuti madzi afike m’nkhosi. 
Tanthauzo: Usamadikire kuti vuto liipe kwambiri ndiye 
n’kumayamba kuchitapo kanthu. 


Usamakokomeze chisanu ngati chitolankhuni. 
Tanthauzo: Munthu akasauka asamangodandaula, koma 
azigwira ntchito kuti umphawiwo umuchoke. 


Usamaloze chitsa usanachibzole. 
Tanthauzo: Osamachenjeza anzako kapena kuwauza 
kuti asiye kuchita zoipa zinazake zomwe iwenso 

umachita. 


Usamanyoze thewera mkuzi uli nawo. 
Tanthauzo: Usamanyoze mkamwini wako pamene 
mwana wako adakali nayebe. 


Usamapake mnzako chipwidza. 

Tanthauzo: Mawuwa amanenedwa pouza munthu kuti 
asamanamizire mnzake. Chipwidza ndi ndowe kapena 
matudzi a chiweto. 


Usamasule mtolo chifukwa muli liwiro la tonse. 
Tanthauzo: Munthu usanapute mlandu ndi bwino 
kumaganizira kuti zochita zakozo zikhudzanso anthu 
onse a m'banja lako. 


Usamaswere dzungu m’lichero. 

Tanthauzo: Kuswera dzungu m'lichero 
kukungotanthauza kusaugwira mtima. Ukamva nkhani 
yachilendo si bwino kuyamba kufotokozera anthu 
chifukwa ukhoza kupezeka ukufalitsa mabodza. 


Usamatame ntchito zake mtima wake usanaudziwe. 
Tanthauzo: Osamafulumira kuweruza munthu pa ntchito 
zake usanamudziwe bwinobwino. 


Usanalavule mawu, yamba wawalawa. 
Tanthauzo: Ndi bwino kumaonetsetsa kuti zimene 
tikunena ndi zoona komanso zabwino, zomwe 
sizingakhumudwitse ena. 


Usayimbe mbalule ukamachita bwino. 
Tanthauzo: Mbalule ndi ng'oma. Ukaona kuti 
zikukuyendera si bwino kumadzionetsera. 


Usiku ndi usiku, ndithu udathawitsa ligondo. 
Tanthauzo: Zochitika za usiku ndi zoopsa. Usiku 
kumakhala zilombo zoopsa. Choncho ndi bwino 

kumachenjera poyenda usiku. 


Usinini sungakule suposa dzino. 

Tanthauzo: Dzino ndi lolimba kuposa usinini. Komanso 
mano ndi amene amaonekera pamwamba pa usininiwo. 
Si bwino kumadziona kuti ndife apamwamwa kwambiri 
kuposa ena omwe tawapeza kaya kuntchito kapena 
pamudzi. 


Utsi sufuka popanda moto. 
Tanthauzo: Chilichonse chimakhala ndi chochititsa. Utsi 
sungafuke pamene palibe moto. 


Uyo waona matumbuzi, nyama ndi yake. 

Tanthauzo: Chimene wapeza pogwira ntchito ndiye 
chako. Si bwino kumachenjeretsa anthu ena. Matumbuzi 
ndi mbalame zomwe zimakonda kudya nyama zakufa, 
ndiye ngati waona matumbuziwo, nyama imene akufuna 
kudyayo ndi yako. 


Vuto la phwiti, akakhuta salawira mtondo. 
Tanthauzo: Pali anthu ena ukawachitira zabwino 
amangoti zi-i, osayamikira zimene wawachitira. 
Amaoneka akakhala kuti akufuna chinachake basi. 


Wachaje ndi gaga wowawa, sasipika. 

Tanthauzo: Mawuwa amatanthauza kuti anthu adera 
amakhala ngati gaga wowawa, yemwe nsima yake 
sungadye yosipa. Anthu ena amangofuna kuwathandiza 
basi koma sangakuthandize zitakuvuta. 


Wachake ndi wachake/Wachake sachileka. 
Tanthauzo: Munthu amene ali ndi khalidwe loipa 
saleka. 


Wachedwa ndi makonkhwa. 
Tanthauzo: Makonkhwa ndi zinthu zopanda pake. 


215 


MIYAMBI YA PATSOKWE 


Mawuwa amanenedwa ngati munthu wina wachedwa 
chifukwa cha zinthu zopanda pake. 


Wachenjeza ng'anga, chilonda chisanapole. 
Tanthauzo: Mawuwa amanena za sing'anga, kapena kuti 
dokotala amene akukupatsa mankhwala oti uchire bala 
lako, koma iweyo n'kumuchitira chipongwe balalo 
lisanapole. Tisamanyoze kapena kuchitira chipongwe 
anthu amene akutithandiza. 


Wachikumbakumba wasiya dzenje, kumudzi usakati 
“ndiwo!” 

Tanthauzo: Mawuwa amanena za munthu yemwe 
wapita kukafuna mbewa ndiye wakumba n'kutopa 
n'kusiya una, ndiye kupita kunyumba n’kumakadandaula 
kuti alibe ndiwo. Mkuluwikowu umagwiritsidwa ntchito 
ngati anthu akambirana zinazake ndiye akuuzana kuti 
asakaulule zinthu zimene amakambiranazo. 


Wachoka pa Chivuulandiwo wafika pa 
Chimwamchere. 

Tanthauzo: Mawuwa amanena za munthu amene anali 
woipa kale ndiye waipiratu. 


Wada m’mimba, akanakhala maso tikadatsukamo. 
Tanthauzo: Mwambi uwu umanenedwa zinthu zikavuta 
kwambiri moti palibe chimene mungachite. 


Wadabwa chule m’madzi muli mwake. 
Tanthauzo: Mawuwa amanenedwa ngati munthu 
wadabwa ndi zinazake chifukwa choti si mmene 
zimayendera nthawi zonse. 


Waduka lende, ana asewera pansi. 
Tanthauzo: Mawuwa amanenedwa ngati munthu 
wamwalira n’kusiya ana. 

Wadyera amakumba manda ake ndi mano. 
Tanthauzo: Dyera limaphetsa. Munthu akhoza kudwala 
matenda osiyanasiyana chifukwa choti amadya 
kwambiri. 


Wadzoladzola matope, kumunda kulibe ndime. 
Tanthauzo: Mawuwa amanena za munthu waulesi 
amene amayerekezera kuti walima koma asanalime, 
kungodzola matope kuti azioneka ngati amalima. 


Wafa chona, khoswe akondwe/Wafa mphaka 
makoswe asangalale. 

Tanthauzo: Mawuwa amanenedwa anthu 
akamasangalala kuti munthu amene amavuta pamudzi 
wachoka, kapena wamwalira moti azikhalano 
mwamtendere. 


Wafulumira kumeza asanatafune, ndiye cham" thimba 
pakhosi/Wafulumira kumeza kutafuna kukadakoma. 
Tanthauzo: Tisamafulumire kuchita zinthu. Kuchita 
zinthu modekha n'kofunika. 


Wagwira pa mbira, nungu ali ndi ngololo. 
Tanthauzo: Mawuwa amanenedwa ngati munthu wataya 
chinachake chomwe sangachipezenso. 


Waika phale watama mano. 

Tanthauzo: Munthu amene amakazinga chimanga ndiye 
kuti ali ndi mano. Ndi bwino tizizindikira zinthu zimene 
tingathe kuchita kapena ayi. 


Waimba muluzi m’chimbudzi ndiye kuti anakhuta. 
Tanthauzo: Munthu sungapite kuchimbudzi ulibe 
cholinga. Munthu amene amati akakhala pamavuto 
n'kumasangalala kapena kumaimba muluzi ndiye kuti 
akudziwa zoti mavuto akewo atha posachedwa kapena 
akuimba mlandu munthu wina. 

Waimba yakale, ana aakazi abwerera. 

Tanthauzo: Mawuwa amanenedwa potanthauza kuti 
munthuyo wachedwa. Mwachitsanzo, munthu akhoza 
kumafuna kugula chinachake n' kupita kwa wogulitsa 
n'kukapeza zitatha. Wogulitsayo angamuuze kuti, 
“waimba yakale, ana aakazi abwerera.” 


Wakaduka alibe anansi. 
Tanthauzo: Munthu ukakhala wakaduka anthu 
amakuthawa. 


Wakalamba wafuna. 

Tanthauzo: Masiku ano anthu ambiri akumachita zinthu 
zomwe zingathandize kuti asaoneke okalamba kwambiri, 
ndiye akamatchula mwachining'a amangoti, “wakalamba 
wafuna.” 


Wakhate samunamiza nsapato. 

Tanthauzo: Tisamalonjeze zinthu zomwe 
sitingakwanitse kuchita, monga kunamiza wakhate kuti 
umugulira nsapato. Komanso si bwino kulonjeza munthu 
mphatso yomwe sangathe kuigwiritsa ntchito. Umenewu 
umakhala mwano. 


Wakhungu akakuuza kuti ndikugenda, samala, 
waponda mwala! 

Tanthauzo: Munthu amene sumaganizira akakuuza 
zinazake zachilendo, dziwa kuti palipo pamene akudalira. 


Wakoka chingwe msampha uli pambuyo. 
Tanthauzo: Mawuwa amanenedwa ngati munthu 
wapalamula chifukwa chosamvetsetsa kapena 
kusaonetsetsa bwino. Ngati munthu wachita zimene 
mkuluwikowu umanena, msamphawo umafwamphuka 
n’kumuvwapula. 


Wakufa sadziwika. 

Tanthauzo: Wopambana kapena wogonja sadziwika 
mpakana pamathero pa zinthu. Nkhani yake imanena 
kuti, panali nkhanga ndi finye ndipo tsiku lina zonse 
zikuyenda zinakumana. Nkhanga inati: “Ndimakufuna 
iwe! Wafa lero! Koma finye anangoti: “Wakufa 
sadziwika!” Nkhanga inati, “Iwe ndi mwana wamwano 
eti? Ine ndikuti wafa lero!” Mmeneno n'kuti nkhanga 
itayamba kale kujompha finye, uku finye akutulutsa 
utomoni woyera womwe unali kukakamira pamlomo wa 
nkhangayo. Nkhanga inayamba kulephera kupuma ndipo 
inafa. 


Wakumba cha nje, mtengo wausiya. 

Tanthauzo: Mawuwa amanenedwa ngati munthu 
walephera kupeza zimene amafuna kapena walephera 
kudziwa zoona zenizeni. 


Wakutsina khutu ndi mnansi. 
Tanthauzo: Amene amakuchenjeza amakhala m'bale 
wako komanso amasonyeza kuti amakuganizira. 


Wakwatira kwa mphezi, saopa kung’anima. 
Tanthauzo: Munthu amene akufunitsitsa chinthu 
ayenera kukhala wolimba mtima. Chilichonse chili ndi 
zovuta zake choncho si bwino kungosiya kuchita 
zinthuzo chifukwa choti ukukumana ndi mavuto. 
Ukamayamba kuchita zinthu umayenera kuganizira 
mavuto ake. 


Wakwatira mende, waleka chitute. 

Tanthauzo: Mende sasunga chakudya anthu 
akangokolola, pomwe chitute amasunga. Ndiye m’malo 
mokwara ndi mende wosunga chakudya, wakwatira mlesi 
weniweni chitute chifukwa cha kukongola. Tikamachita 
zinthu tizionetsetsa kuti tikusankha bwino. Si bwino 

kutengeka ndi zinthu chifukwa cha maonekedwe. Ukhoza 
kupezeka kuti wataya mwayi wopezapeza. 


Walira mvula walira matope. 

Tanthauzo: Chilichonse chili ndi zovuta zake, choncho 
si bwino kungosiya kuchita zinthuzo chifukwa choti 
ukukumana ndi mavuto. Tiyenera kumavomereza 
zotsatira za zomwe tasankha monga kulowa m'banja. 


Wam’kachisi amadya zam’kachisi. 
Tanthauzo: Munthu amapeza zimene akufunikira 
pamene amagwira ntchito. 


Wamisala anaona nkhondo. 

Tanthauzo: Si bwino kunyoza munthu chifukwa santha 
kuchita zinthu zina chifukwa ali ndi mbali ina yomwe 
amachita bwino. Osamanyoza zonena za ena ngakhale 
kuti ndi ana kapena osaphunzira. Chifukwa nthawi zina 
zimene anganene zimakhala zothandiza kwambiri. 


Wamkulu salakwa. 

Tanthauzo: Munthu wamkulu ngakhale alakwitse 
sauzidwira pagulu pomwepo kuti walakwa, koma 
kumukokera pambali. 


Wampota bwanji khobwe ndili ku ula? 

Tanthauzo: Mkazi anapota khobwe kapena kuti 
kumupanga chipere, pomwe mwamuna wake ankakonda 
wochita kubwira. Zimenezi zinakhumudwitsa 
mwamunayo moti anakwiya. Chilichonse chimakhala ndi 
dongosolo lake, choncho ndi bwino kumafunsa 
tisanachite zinthu. 


Wamtengatenga sagona. 

Tanthauzo: Munthu akafuna kuchita chinthu amafunika 
kuchita khama m’malo mochita ulesi. Ngati anthu amene 
amanyamula zinthu samatopa kapena kugona. 

Wamva m' mimba ndi amene amatsegula chitseko. 
Tanthauzo: Munthu amene ali pamavuto ndi amene 
amachitapo kanthu kuti mavutowo amuchoke. 


Wandalama sayimba nthungululu. 
Tanthauzo: Si bwino kumanyada ukakhala pabwino. 


Wandisokosera n’kulinga utamva. 
Tanthauzo: Mfundo yeniyeni timazipeza tikamvetsera 
kaye. 


Wanjala safuna ndiwo. 

Tanthauzo: Munthu amene wayamba kuona kuti ndiwo 
zake sizikukoma amakhala kuti wakhuta. Wanjala saona 
zonsezo amangoti bola akhute. 


Wanjala salima, amalima ngwokhuta. 
Tanthauzo: Kuti munthu agwire ntchito amafunika 
kudyera kaye. 


Wanjiru sagonera, mvula yake ndi imodzi. 
Tanthauzo: Anthu oipa sakhalitsa. 


Waona kamwana tola, ukulu n’kuona kako. 
Tanthauzo: Munthu akayenda ndi mwana amayenera 
kukhala wokonzekera. Si bwino kumangodalira 
mwanayo pa chilichonse. 


Waona maanga nkhanga wataya nkhwali. 
Tanthauzo: Kumvera zonena za anthu kumatayitsa 
mwayi wopezapeza. 


Waona mawanga a nkhanga wataya nkhwali. 
Tanthauzo: Ukamamvera za anthu umatha kutaya 
mwayi womwe uli nawo kale. Ukakhala ndi chinthu si 
bwino kuchinyoza chifukwa waona china chokongola 
kwambiri kuopera kuti ungataye chabwino n’kulephera 
kupeza chinacho. 

Wapala moto kudambwe eni ake alipo. 

Tanthauzo: Mawuwa amatanthauza kuti wapalamula. 
Kapena kuyankhula miseche za wina, mwini wake 
akumva. 


Wapsa phwetekere kumunda kwa make Chenjerani. 
Tanthauzo: Mawuwa amanenedwa pantchito kapena 
malo ena pochenjezana kuti bwana kapena woyang'anira 
akubwera. 


Watchera kumwezi, nkhanga zaona/Watcha 
ndikupenya, msampha wakewo uwola. 

Tanthauzo: Kuchita chinyengo chomwe chimawululika 
pambuyo pake. Munthu wina ankatchera msampha 
mwezi ukuwala ndiye nkhanga zinaona n’kuchenjera. 


Watenga kamwana, wasiya amawo. 

Tanthauzo: Mawuwa amanedwa ngati munthu wina 
wapusitsa mnzake. Munthu wopusitsidwayo amanena 
kuti akuona ngati wachenjera atatenga kamwana n'kusiya 
manthu. 


Watha mkamwa muuzimba zikalimo. 

Tanthauzo: Mkuluwikowu umanenedwa pamene 
mlandu wagamulidwa koma anthu sakukhutira ndi 
chigamulo. Nkhaniyo imakhala sinathe atakumana ku 
uzimba wina akhoza kubaya mnzake ali naye 
chifukwayo. 


Watuluka m’mphuno n’kulowa mkamwa. 
Tanthauzo: Mawuwa amanena za munthu amene 
sanakwatire kutali, mwina wakwatira pafupi ndi mudzi 
wake, kapena wakwatira msuweni wake. 


Wayanja mbatata, wataya mpeni. 
Tanthauzo: Mawuwa amatanthauza kusiya zinthu 
zenizeni n’kumalimbana ndi zinthu zosafunika. 

Wayenda wapenga, wagona wafa. 
Tanthauzo: Ngati munthu wapita kuchilendo ayenera 
kumakumbukira kuti tsiku lina adzabwerera kwawo. 


Wodya zakuchinamwali akudza ndi tambala. 
Tanthauzo: Mawuwa amatanthauza kuti munthu amene 
amakadya kuchinamwali ndi amene amatenga tambala 
akamapita kuchinamwaliko. Kukhala bwino ndi anthu 
n'kothandiza. 


Wodyera kuyenda anatha mtunda ndi kukhuta. 
Tanthauzo: Munthu amene amangoyendayenda mwa 
anzake n'kumapemphetsa samafa ndi njala. 


Woipa athawa yekha. 

Tanthauzo: Munthu amene wapalamula amathawa 
popanda womuthamangitsa. Mwachitsanzo, akangoona 
apolisi amaona ngati akufuna iyeyo. 


Wojeda salipira, alipira ndi woseka. 

Tanthauzo: Kuseka zinthu zopanda pake sikuthandiza. 
Tisamauze ena nkhani zimene tangomva chifukwa zina 
zimakhala zabodza. Tingapalamule nazo. 


Wokaona nyanja anakaona ndi mvuwu zomwe. 
Tanthauzo: Nthawi zina ukamayendera zina umathanso 
kuchita mwayi wochitanso zina. 


Wokoma atani wonga fungwe. 

Tanthauzo: Anthu ena umatha kuwachitira zabwino 
koma sayamika. Nyama yotchedwa fungwe inali yosowa 
kwambiri moti ena amati akapatsidwa nyamayi 
ankathokoza. Tiyenera kumathokoza wina akatikankhira 
patsogolo. 


Wokoma sagonera. 
Tanthauzo: Anthu abwino sakhala moyo nthawi yaitali. 

Wokumba ndi amene amayenda ndi mchopolo. 
Tanthauzo: Mchopolo ndi ndodo yokumbira. Munthu 
sangakumbe popanda chokumbira. Tiyenera kukonzekera 
bwino tisanayambe kuchita chilichonse. 


Wokwatira azidya mapira. 

Tanthauzo: Pabanja pamakhala mavuto ambiri omwe 
amafunika kupirira. Ndiye mapira ndi mbewu imene 
imapirira chilala. Choncho, kudya mapira kukutanthauza 
kuti munthu amene ali pabanja ayenera kukhala wopirira. 


Wolanga mwambo sachita. 

Tanthauzo: Anthu ena amangodziwa kuuza anzawo 
zochita koma iwowo osachita. Kuti malangizo akhale 
ogwira mtima umafunika uyambe kaye iweyo 
kuwatsatira. 


Wolira samugwira pakamwa. 
Tanthauzo: Munthu amene akudandaula mumafunika 
kumusiya kuti ayankhule zakukhosi kwake. 


Wolondera chitsime safa ndi ludzu. 
Tanthauzo: Munthu amadyera ntchito imene amagwira 
monga wodikirira chitsime sangasowe madzi. 


Woluka nsengwa adyera m'chipapa. 

Tanthauzo: Nthawi zina munthu wogwira ntchito zaluso 
sakonda kutengako chimodzi chifukwa choganiza kuti 
akatero akuwononga. Iye amagwiritsa ntchito zipangizo 
zakutha kapena zosweka. 


Wopemphetsa sakulitsa chitete. 
Tanthauzo: Wopemphetsa amafunika kumakhutira ndi 
zimene wapatsidwa. 


Wophikira ena amafa ndi njala. 
Tanthauzo: Tiziyamba kuona zosowa zathu kaye 

tisanayambe kuthandiza ena. 


Wopunduka n'Chauta, mpembedzeni. 
Tanthauzo: Tiyenera kulemekeza anthu ngakhale 
atakhala wolumala chifukwa nawonso ndi ana a 
Mulungu. 


Wopupuluma anadzikodzera chifukwa cha mvula 
yongodutsa. 

Tanthauzo: Mawuwa anabwera chifukwa cha munthu 
wina yemwe ankafuna kutaya madzi. Ndiye poona kuti 
mvula ikubwera ndipo anyowabe, anangodzikodzera 
koma mvulayo inangolambalala umo, osamunyowetsa 
moti anachita manyazi kwambiri. Tisamapupulume 
pochita zinthu. 


Wopusa amamanga nyumba, wochenjera nagula. 
Tanthauzo: Ndi bwino kumaganiza kaye tisanachite 
chinthu kuopa kuchita zinthu zopanda mnzeru. 


Wopusa anaomba ng'oma, wochenjera navina. 
Tanthauzo: Nthawi zina anthu amene amaoneka opusa 
ndi amene angatithandize. Tiziona ena kukhala otiposa 
pa chinachake. 


Wosamva anamva nkhwangwa ili m” mutu. 
Tanthauzo: Munthu wosamvera malangizo 
amadzawamvera atakumana kale ndi mavuto. Kumamva 
nkhwangwa itafika kale m’mutu komwe ndi kumva 
mochedwa. 


Wosamva za anzake n’chitsiru. 

Tanthauzo: Munthu amene samva za anzake amakhala 
chitsiru, wopulukira komanso wosadziwa kanthu 
chifukwa saphunzira chilichonse kuchokera kwa ena. 


Wosamvera za anzake analira ching’ang’adza. 

Tanthauzo: Munthu amene ndi wosamvera ena, 
amadzilirira yekha akakumana ndi mavuto. 


Wosauka ndiye wolemera. 

Tanthauzo: Wosauka ndiye amapeza tulo komanso 
kusangalala ndi zomwe wapeza pomwe wolemera sapeza 
tulo. 


Wosoka mphasa amagonera pazidutswa/Wosoka 
mphasa amagona pamachika. 

Tanthauzo: Nthawi zina munthu wogwira ntchito zaluso 
sakonda kutengako chimodzi chifukwa choganiza kuti 
akatero akuwononga. Iye amagwiritsa ntchito zipangizo 
zakutha kapena zosweka. Mwachitsanzo, woluka mphasa 
akhoza kumagona pansi, akasoka mphasa 
kumangogulitsa. 


Wosuma chakudya alibe mawu. 
Tanthauzo: Ngakhale tikusowa zinthu zina, tiyesetse 
kumakhutitsidwa ndi zomwe tili nazo. 


Wotchera ulimbo satsokomora. 
Tanthauzo: Pa mlandu timafunika kuyankhula 
mosamala kuti tisaulule zina. 


Wotengera nguluwe kuutsa n'chayamba kale. 
Tanthauzo: Anthu amene amavumbulutsa nguluwe 
kutchire n’kuigwira amafunika kukhala oti anayamba 
kale. Ukapeza ena akuchita zinthu zachilendo si bwino 
kungoyamba kuchita nawo, mwina iwowo amadziwa 
machitidwe ake. 


Wotsirira anzake amatsiriridwa. 
Tanthauzo: Ukachitira anzako zabwino nawonso 
amakuchitira zabwino. 


Wotuwa m’pemphe mafuta. 

Tanthauzo: Osauka nthawi zina amatha kukhala ndi 
zinthu zimene olemera alibe, monga masingano. 


Wotuwa mpake mafuta. 
Tanthauzo: Tiyenera kuthandiza ena omwe akuvutika. 


Wotuwa ndiye amafuna mafuta. 
Tanthauzo: Ndi munthu amene ali pamavuto amene 
amayesetsa kuti apeze zimene akufuna. 


Woumba mbiya amaphikira m’phale/Woumba mbiya 
alibe mkhate. 

Tanthauzo: Nthawi zina munthu wogwira ntchito zaluso 
sakonda kutengako chimodzi chifukwa choganiza kuti 
akatero akuwononga. Iye amagwiritsa ntchito zipangizo 
zakutha kapena zosweka. 


Woumiriza ndiye amapha nyama. 

Tanthauzo: Nthawi zina chinthu choumirizidwa ndi 
chimene chimatheka komanso kuchitidwa bwino 
kwambiri. 


Wovala nyanda salumpha moto. 

Tanthauzo: Nyanda ndi kampango komwe azimayi 
amavala m’chiuno. Nyanda sichedwa kugwirira moto. Si 
bwino kumachita zinthu zimene zingatiike m’mavuto 
monga kuchita chiwerewere ndi zina. 


Wovinidwa sapisa dzanja m’mphika wa ndiwo. 
Tanthauzo: Tiyenera kusiya kuchita zachibwana 
tikakula. 


Woyenda ndi lupanga amafa ndi lupanga. 
Tanthauzo: Chinthu chimene umakonda n’chimene 
chimakupha. 


Woyenga mafuta satuwa. 
Tanthauzo: Anthu amene amachita zinazake amakhala 

oyambirira kupindula ndi zinthuzo. 


Woyerekedwa anagwa m’mpheto mwa apongozi. 
Tanthauzo: Munthu ukamachita zinthu moyerekedwa, 
nthawi zina umadzachita zinthu zosayenera monga 
kugwera m' mphechepeche mwa apongozi povina. 


Yagwa m’mbale ndi ndiwo. 
Tanthauzo: Tisamasankhe ndiwo tikamadya. 


Yakondwa nkhwichi, kalulu wakwiya. 
Tanthauzo: Anthu ena sakondwa mnzawo akatukuka. 


Yangeyange anaphetsa kangaude. 
Tanthauzo: Tiyenera kumachita zinthu mwadongosolo 
komanso mogwirizana kuti tisapeze mavuto. 


Yaphwa nyanja ana atole nkhombe. 
Tanthauzo: Mauwa amanena za mavuto amene ana 
amakumana nawo chifukwa choti makolo awo amwalira. 


Yaponda thope yamwa. 
Tanthauzo: Pakakhala chizindikiro chinachake ndiye 
kuti chinthucho chachitikadi. 


Yemwe umam’konda usamubwereke ndalama. 
Tanthauzo: Nthawi zambiri nkhani za ndalama 
zimachititsa kuti anthu asiyane. Tizisamala pa nkhani 
yobwereka ena ndalama. Ngati munthu timagwirizana 
naye kwambiri, tingachite bwino osamubwereka ndalama 
chifukwa akhoza kungotikhumudwitsa. 


Yotema ndi nkhwangwa udzadya, ya mpeni 
sudzadya. 

Tanthauzo: Munthu akatema nyama ndi nkhwangwa 
anthu ena amamva ndipo amabwera kuti adzadye nawo. 
Koma yodula ndi mpeni palibe amadziwa. Tisamachite 
zinthu modzionetsera. 

Za eni n’za eni, madzi amoto satentha nyumba. 
Tanthauzo: Sitiyenera kumajijirikira zinthu za eni 
chifukwa tikhoza kungopusapo. 


Zabwino zili m’tsogolo. 
Tanthauzo: Ngati munthu utayesetsa kuchita khama, 
ukhoza kukhala ndi tsogolo labwino. 


Zachoka ndundu tiyanike inswa. 

Tanthauzo: Mkuluwikowu ndi wofanana ndi wakuti, 
“Achoke malizagudu, tiyanike inswa ziume.” 
Umanenedwa posangalala kuti anthu amene sumafuna 
kuti akhalepo ukamachita zinazake achoka. 


Zadzera usetekera, mkombaphala anaduka chala. 
Tanthauzo: Chala chamkombaphala chikhoza kuduka 
chifukwa chochigwiritsa ntchito udyo. Tizichita zinthu 
moyenera. 


Zakuba sizilemeretsa. 

Tanthauzo: Munthu amene ali ndi zinthu zakuba 
sazisamalira ngati mmene zikanakhalira akanagwira 
ntchito. 


Zakumva zimaondetsa. 
Tanthauzo: Osamangomvera zilizonse chifukwa zina 
zimakhala zabodza ndipo zimangokupatsa nkhawa. 


Zakumva zimapweteketsa mutu. 
Tanthauzo: Osamangomvera zilizonse chifukwa zina 
zimakhala zabodza ndipo zimangokupatsa nkhawa. 


Zakumzinda/zakusimba saulura. 
Tanthauzo: Ndi bwino kuti tizisunga chinsinsi cha 
zimene tamva kapena kuona. 


Zala sizifanana, nawoso anthu amasiyina. 
Tanthauzo: Tiyenera kumachitira aliyense mofanana. 

Ngakhale kuti zala ndi zotalika mosiyanasiyana, zonse 
zimafuna kusamaliridwa mofanana. 


Zam'dengu zimapindula ukachita khama. 
Tanthauzo: Malonda amafunika khama komanso 
kulimba mtima. 


Zamwini sakulira mwendo. 

Tanthauzo: Si bwino kumachita matama chifukwa cha 
zinthu za eni kapena kumanyoza ena chifukwa cha 
chuma cha abale athu. 


Zamwini savalira thewera. 
Tanthauzo: Tisamalowerere nkhani za anthu ena. 


Zanga zili kuphiri, zifulumira kutsika. 
Tanthauzo: Tisamakongole tilibe podalira. 


Zangazanga zidathyola bwampini msana. 
Tanthauzo: Munthu amene amangosonkhanitsa zinthu 
zomwe sangazigwiritse ntchito ndi wopusa chifukwa 
amangovutika. 


Zaona atondo n’zolaula. 

Tanthauzo: Atondo ndi mbewa. Mbewazi zinakumana 
ndi mavuto aakulu zitakodwa mumsampha. Aliyense 
akhoza kukumana ndi mavuto. 


Zathu, salowa m’khola. 
Tanthauzo: Munthu m’modzi sakhala ndi mphamvu pa 
zinthu zagulu. 


Zembeni kumowa, kumlandu mundiitana. 
Tanthauzo: Anthu ena amaitana anzawo zikavuta, 
zikamayenda amawataya. 


Zengerezu analinda kwawukwawu. 
Tanthauzo: Kuzengereza kumagwetsera munthu 
m’mavuto. Kungatilepheretsenso kuchita zinthu zofunika 

kwambiri. 


Zidze pano n’zatonse. 
Tanthauzo: Pamudzi pakagwa mavuto timayenera 
kuthandizana. 


Zikachuluka sizidyeka. 
Tanthauzo: Ndi bwino kumachita chinthu chimodzi pa 
nthawi imodzi. 


Zikagwera pamphuno sizidyeka. 

Tanthauzo: Mawuwa amanena za munthu amene 
akulephera kugamula mlandu chifukwa choti ndi wa 
m'bale wake. 


Ziliko n’kulinga utatosako. 

Tanthauzo: Si bwino kutsimikizira chinthu usadapeze 
umboni wokwanira. Umboni weniweni umafunika 
kuchoka pa zimene waziona. 


Zina kambu, zina leku. 
Tanthauzo: Umafunika kusankha zoyenera kuyankhula 
kapena ayi. 


Zina ukaona, kamba anga mwala. 

Tanthauzo: Kamba ngati sakusuntha amaoneka ngati 
mwala. Nkhani zina zimakhala zosamvetsetseka. Wina 
akhoza kudwala mwakayakaya, koma wina wolimba 
n'kumwalira kusiya wodwalayo. 


Zinapangana zinaulukira pamodzi. 
Tanthauzo: Tiyenera kumachita zinthu mogwirizana. 


Zinena kuti mafano, udzafa maono anakayera. 
Tanthauzo: Mkuluwikowu umatanthauza kuti kunyoza 
malangizo a akuluakulu kapenanso zikhulupiriro 
zamtundu wako kungakubweretsere tsoka. M’pofunika 
kumanyadzira chikhalidwe chathu komanso kumamvera 

malangizo. 


Zingale akaipa, aipa ndi nthenga zomwe. 

Tanthauzo: Munthu woipa mtima amaipa ndi mawu 
komanso zochita zomwe. Zochita zakezo zimakhudzanso 
abale ake. 


Zingwinjiri sizipanganika, zimalira m’thumba la 
mbala. 

Tanthauzo: Munthu wina ataba zingwinjiri anagwidwa 
zitalira m'thumba. Choipa sichingabisike chimaululika. 


Zingwinjiri zimalira zikakhala ziwiri. 
Tanthauzo: Kuti zinthu ziyende timafunika 
kuthandizana. 


Zipupa zili ndi makutu. 
Tanthauzo: Tizionetsetsa tisananena zachinsinsi 
chifukwa makutu ali ponseponse. 


Zokoma zili m’tsogolo. 
Tanthauzo: Munthu ukachita khama umadzakhala 
pabwino. 


Zonse ndi moyo. 

Tanthauzo: Kuti munthu achite chilichonse amafunika 
kukhala ndi moyo. Munthu ngati ali moyo akhoza 
kuchita chilichonse chimene akufuna. 


Zonse ndi nthawi. 
Tanthauzo: Chilichonse chimachitika pa nthawi yake. 


Zumba likoma ndi nsinjiro. 
Tanthauzo: Nkhani yongomva imapita iwonjerezeredwa 
mpaka imasokoneza zinthu. Zumba ndi masamba owawa 
koma amakonda ndi nsinjiro. 

Mukhoza kupeza mabuku ena kwaulere pa linki iyi: Lula 
Pensulo 

